أَكمّڒْ ن ڒْهَارْذْ وِيسّْ أَربْعَا ن إِلِيهُو: ڒمْغَارثْ ن أَربِّي ذِي طَّابِيعَا
37
‏1 وَاهْ، س ؤُيَا إِتَّارْجِيجْ وُوڒْ إِنُو،
إِنطُّو زڭْ ومْشَانْ نّسْ.
‏2 سْڒمْ مْلِيحْ إِ زّْهِيرْ ن ثْمِيجَّا نّسْ،
إِ وجْذَابْ ن وَاجَّاجْ إِ د-إِتّكّنْ زڭْ ؤُقمُّومْ نّسْ. ▪
‏3 إِسّكّْ إِ-ث سَاذُو مَارَّا أَجنَّا،
ؤُ ثَافَاوْثْ نّسْ أَڒْ إِنڭُّورَا ن ثمُّورْثْ.
‏4 أَوَارْنِي أَسْ إِزهَّارْ س ثْمِيجَّا إِجهْذنْ،
إِهمْهمْ س ثْمِيجَّا ن لْعَاضَامَا نّسْ،
ؤُ وَارْ إِمنّعْ أَسَّامنْ، مَاڒَا ثتّْوَاسڒْ ثْمِيجَّا نّسْ.
‏5 أَربِّي إِدَّارْذِيحْ س ثْمِيجَّا نّسْ س ثبْرِيذْثْ ن ڒعْجبْ،
إِتّڭّْ ڒحْوَايجْ ثِيمقّْرَانِينْ، نشِّينْ وَارْ أَسنْثْ نْفهّمْ. ▪
‏6 مَاغَارْ إِقَّارْ إِ وذْفڒْ: ’وْضَا غَارْ ثمُّورْثْ!‘،
ؤُ أَمنِّي إِ إِقَّارْ ؤُڒَا إِ ونْژَارْ.
خنِّي إِشَّاثْ ونْژَارْ ذ إِغزْرَانْ. ▪
‏7 نتَّا إِتّْشمّعْ أَفُوسْ ن مْكُوڒْ بْنَاذمْ،
حِيمَا مَارَّا إِوْذَانْ أَذْ سّْننْ ڒْخذْمثْ نّسْ.
‏8 ڒوْحُوشْ تّْنُوفَّارنْ ذِي ڒمْرَاڭحْ
ؤُ تّْغِيمَانْ ذڭْ إِفْرَانْ نْسنْ.
‏9 ثتَّاسْ-د ثْحَارْيَاضْثْ زڭْ وخَّامْ نّسْ ن ذَاخڒْ،
ؤُ أَكْ-ذ ؤُسمِّيضْ ن شَّامَالْ ثتَّاسْ-د ؤُڒَا ذ ثسْمضْ.
‏10 س ؤُصُوضِي ن نّفْسْ نّسْ إِتَّاوِي-د أَربِّي أَجْرِيسْ،
جمْذنْ وَاطَّاسْ ن وَامَانْ. ▪
‏11 وَاهْ، إِتّْعمَّارْ إِسيْنُوثنْ س ثُوفّثْ،
إِتّْبزّعْ أَسيْنُو ن ثْفَاوْثْ نّسْ.
‏12 وَانِيثَا إِتّْرَاحْ إِتَّاسْ-د،
مَامّشْ ث إِندّهْ نتَّا،
حِيمَا أَذْ ڭّنْ مَارَّا مِينْ إِ ذ أَسنْ يُومُورْ،
خْ وُوذمْ ن ثمُّورْثْ، خْ ثمُّورْثْ.
‏13 نِيغْ أَمْ وعْمُوذْ نِيغْ إِ ڒفْضڒْ ن ثمُّورْثْ،
نِيغْ أَمْ وسْشَانْ ن ثْمخْسَا إِشُووَّارنْ،
إِجَّا إِ-ث أَذْ إِهْوَا. ▪
‏14 أوْشْ أَمزُّوغْ إِ مَانْ أَيَا، أَ أَيُوبْ،
بدّْ، سْقَارْ، ؤُ حْضَا خْ ڒعْجَايبْ ن أَربِّي.
‏15 مَا ثسّْنذْ مَامّشْ إِ خَاسنْ إِذبَّارْ أَربِّي،
مَامّشْ إِسّْرُوغَا ثْفَاوْثْ ن ؤُسيْنُو نّسْ؟
‏16 مَا ثسّْنذْ مَامّشْ تّحْرَارَانْ إِسيْنُوثنْ،
مَا ثسّْنذْ ڒعْجَايبْ ن ونِّي غَارْ ثدْجْ ثُوسّْنَا ثْمُونْ.
‏17 شكْ، ونِّي ؤُمِي إِحمَّا وَارُّوضْ،
مَاڒَا نتَّا إِسَّارْسَا ثَامُّورْثْ س أَرِّيحْ ن لْجَانُوبْ،
‏18 مَا ثْبزّْعذْ أَكِيذسْ ڒْقُوبّثْ ن ؤُجنَّا،
ثنِّي ذِينْ إِبدّنْ أَمْ إِشْثْ ن ثِيسِيثْ إِفسْينْ؟ ▪
‏19 سَارْڭبْ أَنغْ شكْ مِينْ إِ ذ أَسْ غَا نِينِي، إِ أَربِّي،
مَاغَارْ نشِّينْ وَارْ نْزمَّارْ أَذْ نْفسَّارْ وَالُو مْلِيحْ زِي سِّيبّثْ ن ثَادْجسْثْ.
‏20 مَا أَذْ أَسْ هَاجَانْ، أَقَا سِّيوْڒغْ أَمُّو؟
مَاڒَا شَا ن يِيجّنْ أَذْ ت يِينِي، أَذْ إِتّْوَاصَارْضْ نِيشَانْ. ▫
‏21 ڒخُّو وَارْ إِتّْوِيڒِي بْنَاذمْ ثَافَاوْثْ،
ثنِّي يَارقّنْ ذڭْ إِسيْنُوثنْ،
مَاشَا مَاڒَا إِعْذُو ؤُسُوضِي ن ؤُسمِّيضْ، أَقَا إِفَارّضْ إِ-ثنْ.
‏22 زِي شَّامَالْ إِتَّاسْ-د وُورغْ،
ثِيسِّيقْثْ إِسَّاڭّْوَاذنْ ثَارْسَا خْ أَربِّي.
‏23 أَمْزمَّارْ خْ كُوڒْشِي إِ وَارْ نْزمَّارْ أَذْ ث نَافْ،
ونِّي ذ أَمقّْرَانْ ذِي جّهْذْ،
نتَّا وَارْ إِتّْذدْجِي ڒْحقّْ ذ ثْسڭْذَا ثَامقّْرَانْثْ. ▪
‏24 س ؤُيَا تّڭّْوذنْ زَّايسْ إِوْذَانْ،
نتَّا وَارْ إِخزَّارْ غَارْ ينِّي إِحسّْبنْ إِخفْ نْسنْ ذ إِمِيغِيسنْ ن وُوڒْ.