34
‏1 ن ذَاوُوذْ، ؤُمِي إِسّْنِيعْمِيڒْ، إِڭَّا إِخفْ نّسْ ذ أَپُوهَاڒِي زَّاثْ إِ وُوذمْ ن أَبِيمِيلِيكْ،
ونِّي إِ خَاسْ يُوژّْڒنْ أَڒَامِي يُويُورْ نتَّا. ▪
‏2 أَلِيفْ. نشّْ خْسغْ أَذْ بَارْكغْ إِ سِيذِي ڒبْذَا،
أَصبِّيحْ نّسْ أَذْ يِيڒِي ذڭْ ؤُقمُّومْ إِنُو بْڒَا قطُّو.
‏3 بِيثْ. ڒعْمَارْ إِنُو أَذْ إِصبّحْ إِ سِيذِي.
إِمْهِيننْ أَذْ أَسْ سْڒنْ ؤُ أَذْ فَارْحنْ.
‏4 ڭِيملْ. سمْغَارمْ أَكِيذِي سِيذِي،
أجّْ أَنغْ أَذْ نسُّوعْڒَا إِسمْ نّسْ جْمِيعْ.
‏5 ذَالِيثْ. نشّْ أَرْزُوغْ خْ سِيذِي ؤُ نتَّا يَارَّا-د خَافِي،
إِفكّْ أَيِي زِي مَارَّا ثِيڭّْوُوذِي إِنُو.
‏6 هِي. نِيثْنِي خزَّارنْ غَارسْ ؤُشَا شعْشعنْ،
إِغمْبَابْ نْسنْ وَارْ ثنْ تّْڒحَّافنْ عمَّارْصْ.
‏7 زَايِينْ. ڒْمسْكِينْ-أَ ذَانِيثَا إِڒَاغَا ؤُ سِيذِي إِسْڒَا غَارسْ،
إِفكّْ إِ-ث زِي مَارَّا ڒحْصَارَاثْ نّسْ.
‏8 خِيثْ. لْمَالَاكْ ن سِيذِي إِقُووَّارْ س ڒْمَارْڭحْ نّسْ خْ ينِّي ث إِتّڭّْوذنْ،
نتَّا إِفكّْ إِ-ثنْ.
‏9 ثِيث. قَاسمْ ذ ثْخزَّارمْ، أَقَا سِيذِي إِشْنَا.
سّعْذْ ن ورْيَازْ إِجهْذنْ ونِّي خَاسْ إِتّْشَاڒَانْ.
‏10 يُوذْ. ڭّْوذمْ سِيذِي، أَ كنِّيوْ، إِمْقدَّاسنْ نّسْ،
مَاغَارْ إِنِّي ث إِتّڭّْوذنْ وَارْ ثنْ إِتّْخصِّي وَالُو.
‏11 كَافْ. إِيْرَاذنْ إِمژْيَاننْ تّحْوَاجنْ ؤُ ذَايْسنْ ڒَاژْ،
مَاشَا إِنِّي يَارزُّونْ خْ سِيذِي، وَارْ ثنْ إِتّْخصِّي وَالُو زِي مَارَّا مِينْ إِدْجَانْ ذ ڒْخَارْ. ▪
‏12 لَامِيذْ. أَسمْ-د، كنِّيوْ إِحنْجِيرنْ، سْڒمْ-د غَارِي!
نشّْ أَذْ أَومْ سّْڒمْذغْ ثِيڭّْوُوذِي ن سِيذِي.
‏13 مِيمْ. مَانْ ونْ إِ إِدْجَانْ ذ أَرْيَازْ ونِّي ذِي إِدْجْ مژْرِي ذِي ثُوذَارْثْ،
ونِّي إِتّخْسنْ ؤُسَّانْ ن ثُوذَارْثْ نّسْ حِيمَا أَذْ إِژَارْ ڒْخَارْ؟ ▪
‏14 نُونْ. مْنعْ إِڒسْ نّكْ زِي ڒْغَارْ،
ؤُڒَا ذ إِينْشِيشنْ نّكْ زڭْ وَاوَاڒْ نْ ڒْغشّْ.
‏15 سَامِيخْ. حيّذْ خْ ثُوعفّْنَا ؤُ أڭّْ ڒْخَارْ.
أَرْزُو خْ ڒهْنَا ؤُ ضْفَارْ إِ-ث.
‏16 عَايِينْ. ثِيطَّاوِينْ ن سِيذِي خْ إِمْسڭَّاذنْ،
إِمزُّوغنْ نّسْ ميّْڒنْ غَارْ إِغُويَّانْ نْسنْ. ▪
‏17 بِي. ؤُذمْ ن سِيذِي ضِيدّْ إِ ينِّي إِتّڭّنْ ڒْغَارْ،
حِيمَا أَذْ إِكّسْ ڒِيذَارثْ ذَايْسنْ زِي ثمُّورْثْ.
‏18 ثْسَاذِي. نِيثْنِي ڒَاغَانْ ؤُ سِيذِي إِسْڒَا-د غَارْسنْ،
نتَّا إِفكّْ إِ-ثنْ زِي مَارَّا ڒحْصَارَاثْ نْسنْ.
‏19 قُوفْ. سِيذِي يُوذسْ إِ مَارَّا إِنِّي ؤُمِي إِتّْوَارْژْ وُوڒْ نْسنْ،
إِسّنْجَامْ إِنِّي ؤُمِي إِتّْوَاڒْبزْ بُوحْبڒْ نْسنْ. ▪
‏20 رِيخْ. أَطَّاسْ إِدْجَانْ إِفقُّوسنْ ن إِمْسڭَّاذنْ،
مَاشَا سِيذِي إِفكّْ إِ-ثنْ زَّايْسنْ مَارَّا. ▪
‏21 شِينْ. نتَّا إِحطَّا إِخْسَانْ نّسْ مَارَّا،
ؤُڒَا ذ إِجّْ زَّايْسنْ وَارْ إِتَّارژِّي. ▪
‏22 ثَاوْ. أَقَا ڒْغَارْ أَذْ إِنغْ أَعفَّانْ،
إِنِّي إِشَارّْهنْ أَمْسڭّذْ أَذْ تّْوَاعَاقْبنْ.
‏23 سِيذِي أَذْ إِفْذِي ڒعْمَارْ ن إِمْسخَّارنْ نّسْ،
مَارَّا إِنِّي خَاسْ إِتّْشَاڒَانْ، وَارْ ڭُّورْ أَذْ تّْوَاعَاقْبنْ. ▫