أَيُوبْ يَارنِّي ذڭْ وَاوَاڒْ نّسْ إِ صُوفَارْ
13
‏1 خْزَارْ، قَاعْ مَانْ أَيَا ثژْرَا إِ-ث ثِيطّْ إِنُو،
إِسْڒَا إِ-ث ؤُمزُّوغْ إِنُو، إِفْهمْ أَسْ مْلِيحْ.
‏2 مِينْ ثسّْنمْ كنِّيوْ، سّْنغْ ث ؤُڒَا ذ نشّْ،
وَارْ وطِّيغْ شَا ذڭْ ؤُسمْقُوذِّي أَكِيذْومْ.
‏3 مَاشَا نشّْ خْسغْ أَذْ سِّيوْڒغْ غَارْ ؤُمْزمَّارْ خْ كُوڒْشِي،
مژْرغْ أَذْ وْثغْ ثَامسْڒَاشْثْ إِنُو زَّاثْ إِ أَربِّي.
‏4 مَاشَا كنِّيوْ ثسُّوفُّوغمْ إِخَارِّيقنْ،
مَارَّا كنِّيوْ ذ إِضْبِيبنْ إِخْوَانْ. ▪
‏5 أَخْ، مْڒِي ثسّغْذمْ كنِّيوْ مَارَّا!
أَيَا أَذْ ثِيڒِي ذ ثِيغِيثْ إِ كنِّيوْ. ▪
‏6 سْڒمْ خنِّي مَامّشْ إِ غَا وْثغْ خْ يِيخفْ إِنُو،
حكَّارمْ خْ ؤُمْشَارَّاعْ ن إِينْشِيشنْ إِنُو!
‏7 مَا ثخْسمْ أَذْ ثِينِيمْ ڒْغشّْ إِ ڒفْضڒْ ن أَربِّي،
مَا ثخْسمْ أَذْ ثسِّيوْڒمْ إِخَارِّيقنْ ذِي ثِيزِي نّسْ؟ ▪
‏8 مَا ثْزمَّارمْ أَذْ ثوْثمْ ثَامسْڒَاشْثْ ذِي طّْوعْ نّسْ؟
مَا ثخْسمْ أَذْ ثْشَارّْعمْ إِ أَربِّي؟
‏9 مَا مْلِيحْ إِ كنِّيوْ مَاڒَا نتَّا أَذْ كنِّيوْ إِقدْجبْ؟
مَا ثخْسمْ أَذْ زَّايسْ ثسْثهْزَامْ
أَمْ مَامّشْ سْثهزَّانْ إِوْذَانْ زڭْ إِجّْ ن بْنَاذمْ؟
‏10 نتَّا أَذْ كنِّيوْ إِوبّخْ،
مَاڒَا كنِّيوْ ثتّڭّمْ س وُوذْمَاونْ ذِي ثْنُوفّْرَا.
‏11 مَا وَارْ كنِّيوْ إِسّْنخْڒِيعْ ؤُعُودْجِي نّسْ،
مَا وَارْ د خَاومْ ثْوطِّي ثِيڭّْوُوذِي زَّايسْ؟
‏12 أَوَاڒنْ نْومْ إِ ڒِيذَارثْ أَقَا أَثنْ ذ ڒمْثُوڒْ زِي ثْعجَّاشْثْ،
ڒڭْعُوذِي نْومْ ذ ڒڭْعُوذِي ن ؤُبدْجَاعْ.
‏13 سغْذمْ زَّاثِي، مَاحنْذْ نشّْ أَذْ سِّيوْڒغْ،
أجّْ أَذْ خَافِي د-يَاسْ مِينْ مَا د إِ غَا يَاسْ.
‏14 مَايمِّي إِ غَا طّْفغْ أَيْسُومْ ن أَرِّيمثْ إِنُو جَارْ ثغْمَاسْ إِنُو،
مَايمِّي إِ غَا طّْفغْ ثُوذَارْثْ إِنُو ذڭْ ؤُفُوسْ إِنُو؟
‏15 خْزَارْ، نتَّا إِخْسْ أَذْ أَيِي إِنغْ، نشّْ أَذْ ث رَاجِيغْ،
مَاشَا أَذْ وْثغْ خْ إِبْرِيذنْ إِنُو زَّاثسْ. ▪
‏16 ذ وَا إِ ذ أَيِي غَا إِذوْڒنْ ذ أَسنْجمْ،
مَاشَا أَمْنَافقْ وَارْ د-إِتِّيسْ زَّاثْ إِ ؤُغمْپُوبْ نّسْ. ▫
‏17 سْڒمْ مْلِيحْ غَارْ ڒْهَارْذْ إِنُو،
ؤُ س إِمزُّوغنْ يَارزْمنْ غَارْ ؤُشَارّحْ إِنُو.
‏18 خْزَارْ، نشّْ إِوْيغْ دّعْوثْ س ؤُستّفْ،
سّْنغْ أَذْ تّْوَاسڭّْذغْ.
‏19 مَانْ ونْ إِزمَّارنْ أَذْ كِيذِي إِمْشَارّْعنْ؟
خنِّي أَذْ سغْذغْ ذغْيَا، أَذْ سُّوفّْغغْ بُوحْبڒْ.
‏20 مْغِيرْ وَارْ ذ أَيِي تّڭّْ ثْنَاينْ ن ڒحْوَايجْ،
خنِّي وَارْ زَّايكْ تّْنُوفَّارِيغْ: ▪
‏21 أَفُوسْ نّكْ سِيڭّْوجْ إِ-ث خَافِي،
وَارْ ذ أَيِي تّسّْنخْڒِيعْ س ؤُهُوذِّي نّكْ!
‏22 ڒَاغَا شكْ، ؤُ نشّْ أَذْ خَاكْ د-أَرّغْ،
نِيغْ نشّْ أَذْ سِّيوْڒغْ ؤُ شكْ أَذْ خَافِي د-ثَارّذْ!
‏23 مشْحَاڒْ خَافِي ن ڒْمُوعْصِييّثْ ذ دّنْبْ؟
سْشنْ أَيِي أَخطُّو إِنُو ذ دّنْبْ إِنُو.
‏24 مَايمِّي ثسّْنُوفَّارذْ أَغمْپُوبْ نّكْ،
ؤُشَا ثْحسّْبذْ أَيِي ذ ڒعْذُو نّكْ؟ ▪
‏25 مَا ثخْسذْ أَذْ ثسّنْخڒْعذْ إِشْثْ ن ثْفَارْشْثْ إِ إِعَارّنْ ؤُصمِّيضْ سَّا غَارْ ذَا،
مَا ثخْسذْ أَذْ ثضْفَارذْ إِغدْجْ يُوژْغنْ؟
‏26 مَاغَارْ ثتَّارِيذْ خَافِي ثِيمسْڒَايِينْ ثِيمَارْزَاڭِينْ،
ؤُ ثْبطِّيذْ أَيِي دّْنُوبْ ن ثمْژِي إِنُو. ▪
‏27 ثسّْرُوسِيذْ إِضَارنْ إِنُو ذڭْ ؤُكشُّوضْ،
ؤُشَا ثْحطِّيذْ مَارَّا إِمسْرَاقْ إِنُو.
ثْحطِّيذْ ثِيڒقَّا ن إِضَارنْ إِنُو، ▪
‏28 ن ونِّي إِڭِّينْ أَمْ ؤُكشُّوضْ، شِّينْ ث إِكشَّاونْ، خنِّي يَارشَّا،
أَمْ وَارُّوضْ إِشَّا إِ-ث ثْشِينْذَا.