إِزْڒِي ن وشْضَانْ خْ فِيرْعُونْ
32
‏1 إِمْسَارْ ذڭْ ؤُسڭّْوَاسْ وِيسّْ ثنْعَاشْ، ذڭْ ؤُيُورْ وِيسّْ ثنْعَاشْ، ذڭْ وَاسّْ أَمزْوَارُو ن ؤُيُورْ، أَقَا يُوسَا-د غَارِي وَاوَاڒْ ن سِيذِي، إِنَّا: ‏2 ”أَ مِّيسْ ن بْنَاذمْ، سْڭعّذْ إِجّْ ن يزْڒِي ن وشْضَانْ خْ فِيرْعُونْ، أَجدْجِيذْ ن مِيصْرَا، ؤُشَا إِنِي أَسْ:
ثُوغَا شكْ أَمشْنَاوْ أَيْرَاذْ ذ أَمژْيَانْ جَارْ ڒڭْنُوسْ،
ؤُ ثُوغَا شكْ أَمْ ڒْهَايْشثْ ذِي ڒبْحُورْ.
ثْغضْڒذْ إِخفْ نّكْ ذڭْ إِغزْرَانْ،
ثسّنْهزّذْ أَمَانْ س إِضَارنْ نّكْ،
ؤُشَا ثسّفْسَاذْ إِغزْرَانْ نْسنْ. ▪
‏3 أَمُّو إِ إِقَّارْ سِيذِي إِنُو، سِيذِي:
نشّْ أَذْ خَاكْ سّْوِيژّْضغْ ثْرَاشَّا إِنُو،
س يِيجّْ ن وڭْرَاوْ ن ڒڭْنُوسْ أَطَّاسْ.
نِيثْنِي أَذْ شكْ سِّيڒْينْ أَكْ-ذ ثْرَاشَّا إِنُو. ▪
‏4 نشّْ أَذْ شكْ جّغْ ذِي ثمُّورْثْ،
أَذْ شكْ نْضَارغْ خْ وُوذمْ ن ييَّارْ.
أَذْ خَاكْ سّْزذْغغْ مَارَّا إِجْضَاضْ ن ؤُجنَّا،
ؤُشَا أَذْ زَّايكْ سّْجِيوْنغْ إِمُودَّارنْ زِي مَارَّا ثَامُّورْثْ.
‏5 أَذْ ڭّغْ ويْسُومْ نّكْ خْ إِذُورَارْ،
ؤُشَا أَذْ شُّورغْ ثِيغْزُورِينْ س ڒڭْعُوذِي ن وَارَّايمْ نّكْ.
‏6 نشّْ أَذْ سّسْوغْ ثَامُّورْثْ،
أَذْ ثذْوڒْ ذ ڒبْحَارْ ن إِذَامّنْ نّكْ غَارسْ أَڒْ ثِيقِيشَّاثِينْ ن إِذُورَارْ،
ؤُشَا ثِيغزْرَاثِينْ أَذْ شُّورنْثْ زَّايكْ
‏7 نشّْ أَذْ سّْذُوڒْيغْ أَجنَّا خْمِي شكْ غَا سّْخسْيغْ،
ؤُشَا أَذْ سّْبَارّشْنغْ إِثْرَانْ.
نشّْ أَذْ سّْذُوڒْيغْ ثَافُوشْثْ س إِسيْنُوثنْ،
ؤُشَا ثَازِيرِي وَارْ تّجِّي عَاذْ ثَافَاوْثْ نّسْ أَذْ ثَارْغَا. ▪
‏8 مَارَّا ثِيفَاوِينْ يَارقّنْ ذڭْ ؤُجنَّا
أَذْ ثنْثْ سّْبَارّشْنغْ ذِي طّْوعْ نّكْ،
ؤُشَا أَذْ سّكّغْ ثَادْجسْثْ خْ ثمُّورْثْ نّكْ!،
أَمُّو إِ إِقَّارْ سِيذِي إِنُو، سِيذِي.
‏9 نشّْ أَذْ غزِّيغْ ؤُڒْ ن وَاطَّاسْ ن ڒڭْنُوسْ،
ؤُمِي إِ غَا يَاوْيغْ ڒخْبَارْ ن ثْرژِّيثْ نّكْ غَارْ ڒڭْنُوسْ،
غَارْ ثمُّورَا إِ وَارْ ثنْثْ ثسِّينذْ شَا.
‏10 نشّْ أَذْ سّْنخْڒْعغْ أَطَّاسْ نْ ڒڭْنُوسْ ذِي سِّيبّثْ نّكْ،
ؤُ أَشوَّافْ ن إِجدْجِيذنْ نْسنْ أَذْ ڭعّْذنْ زڭْ وَارْجفْ ذِي طّْوعْ نّكْ،
خْمِي إِ غَا سّنْهزّغْ سِّيفْ إِنُو سَّا ذ سَّا زَّاثْ إِ وُوذْمَاونْ نْسنْ.
نِيثْنِي أَذْ أَرْجِيجنْ ڒبْذَا،
كُوڒْ إِجّْ ذِي سِّيبّثْ ن ثُوذَارْثْ نّسْ،
ذڭْ وَاسّْ ن ؤُوطُّو نّكْ. ▫
‏11 مِينْزِي أَمُّو إِ إِقَّارْ سِيذِي إِنُو، سِيذِي:
سِّيفْ ن ؤُجدْجِيذْ ن بَابِيلْ أَذْ خَاكْ يمَّارْسْ.
‏12 س ڒسْيُوفْ ن أَيْثْ ن بُو-ثغْرُوضْثْ أَذْ غضْڒغْ ڒْغَاشِي نّكْ إِنْهوْڒنْ،
ڒڭْنُوسْ إِقسْحنْ أَطَّاسْ مَارَّا.
نِيثْنِي أَذْ قْضَانْ خْ نّْفَاخثْ ن مِيصْرَا،
ؤُشَا مَارَّا ڒْغَاشِي نّسْ إِنْهوْڒنْ أَذْ ث ثحَّانْ. ▪
‏13 نشّْ أَذْ قْضِيغْ خْ إِمُودَّارنْ نّسْ إِنِّي إِدْجَانْ غَارْ وَاطَّاسْ ن وَامَانْ،
ؤُڒَا ذ إِجّْ ن ؤُضَارْ ن بْنَاذمْ إِزمَّارْ أَذْ ثنْ إِسَّارْوِي عَاوذْ،
ؤُشَا ؤُڒَا ذ إِشْثْ ن ثشْضشْثْ ن ڒْمَاڒْ ثْزمَّارْ أَذْ ثنْ ثسَّارْوِي عَاذْ.
‏14 خنِّي أَذْ سّهْوِيغْ أَمَانْ نْسنْ أَڒَامِي إِ غَا صْفَانْ
ؤُ نشّْ أَذْ ڭّغْ إِغزْرَانْ نْسنْ أَذْ سِّيزّْڒنْ أَمْ زّشْثْ!‘،
أَمُّو إِ إِقَّارْ سِيذِي إِنُو، سِيذِي.
‏15 أَڒَامِي ڭِّيغْ ثَامُّورْثْ ن مِيصْرَا ذ أَردّدْجْ،
ؤُشَا أَذْ ثِيڒِي ثمُّورْثْ ثتّْوَاردّدْجْ، ثحْفَا زِي مَارَّا مِينْ ذَايسْ،
أَڒَامِي وْثغْ مَارَّا إِنِّي ذَايسْ إِزدّْغنْ،
خنِّي أَذْ سّْننْ بلِّي نشّْ ذ سِيذِي.
‏16 وَا ذ إِزْڒِي ن وشْضَانْ ؤُشَا أَذْ ث غنّْجنْ أَمْ يزْڒِي ن وشْضَانْ، يسِّيثْسنْثْ ن ثمُّورَا أَذْ ث غنّْجنْثْ أَمْ يزْڒِي ن وشْضَانْ، أَذْ ث غنّْجنْثْ أَمْ يزْڒِي ن وشْضَانْ خْ مِيصْرَا ؤُ خْ مَارَّا ڒْغَاشِي نّسْ إِنْهوْڒنْ!، أَمُّو إِ إِقَّارْ سِيذِي إِنُو، سِيذِي.“
‏17 ذڭْ ؤُسڭّْوَاسْ وِيسّْ ثنْعَاشْ، ذڭْ وَاسّْ وِيسّْ خمّسْطَاشْ ن ؤُيُورْ، إِمْسَارْ بلِّي يُوسَا-د غَارِي وَاوَاڒْ ن سِيذِي، إِنَّا:
‏18 ”أَ مِّيسْ ن بْنَاذمْ، وّثْ أَڭجْذُورْ خْ ڒْغَاشِي إِنْهوْڒنْ ن مِيصْرَا. أجّْ إِ-ث أَذْ إِهْوَا، مِيصْرَا ذ يسِّيسْ ن ڒڭْنُوسْ إِجهْذنْ، ذِي ڒَادْجَاغْ ن ثمُّورْثْ، أَكْ-ذ ينِّي إِهْوَانْ ذڭْ وحْفُورْ ن ونْضڒْ.
‏19 مَا شكْ إِعِيزّنْ خْ مَانْ مَّا؟
هْوَا، أجّْ أَذْ شكْ سَّارْسنْ أَكْ-ذ ينِّي وَارْ إِتّْوَاخثْننْ.
‏20 أَذْ وْضَانْ ذِي ڒْوسْثْ ن يِينِّي إِتّْوَانْغنْ س سِّيفْ.
أَقَا إِمّوْشْ سِّيفْ.
جَارّْ مِيصْرَا زڭْ وبْرِيذْ أَكْ-ذ مَارَّا ڒْغَاشِي نّسْ إِنْهوْڒنْ.
‏21 إِنِّي غَارْ ثدْجْ صُّولْطَا أَطَّاسْ زڭْ أَيْثْ ن بُو-ثغْرُوضْثْ أَذْ كِيسْ سِّيوْڒنْ
زِي ڒْوسْثْ ن ڒَاخَارْثْ.
هْوَانْ نِيثْنِي، أَقَا زّْڒنْ ذِينِّي،
إِنِّي وَارْ إِتّْوَاخثْننْ،
إِنِّي إِتّْوَانْغنْ س سِّيفْ.
‏22 ذِيهَا إِدْجْ أَشُّورْ أَكْ-ذ مَارَّا أَڭْرَاوْ نّسْ،
نّْضنْ أَسْ-د إِمضْڒَانْ نّسْ.
مَارَّا نِيثْنِي تّْوَانْغنْ، وْضَانْ س سِّيفْ.
‏23 إِمضْڒَانْ نّسْ أَقَا أَثنْ ذِي ثْغمَّارْ ن وحْفُورْ ن ونْضڒْ
ؤُ أَڭْرَاوْ نّسْ أَقَا-ث ذڭْ ونّضْ ن ونْضڒْ نّسْ.
مَارَّا نِيثْنِي تّْوَاسْنُوقّْبنْ، وْضَانْ س سِّيفْ،
إِنِّي ثُوغَا إِسَّاڭّْوَاذنْ ذِي ثمُّورْثْ ن يِينِّي إِدَّارنْ.
‏24 ذِيهَا عِيلَامْ ذ مَارَّا ڒْغَاشِي نّسْ إِنْهوْڒنْ ذڭْ ونّضْ ن ونْضڒْ نّسْ.
مَارَّا نِيثْنِي تّْوَاسْنُوقّْبنْ، وْضَانْ س سِّيفْ،
هْوَانْ بْڒَا أَخْثَانْ ذِي ڒَادْجَاغْ ن ثمُّورْثْ،
إِنِّي ثُوغَا إِسَّاڭّْوَاذنْ ذِي ثمُّورْثْ ن يِينِّي إِدَّارنْ.
نِيثْنِي إِوْينْ ڒفْضِيحثْ نْسنْ أَكِيذْسنْ،
أَكْ-ذ ينِّي إِهكّْوَانْ ذڭْ وحْفُورْ ن ونْضڒْ.
‏25 ڭِّينْ أَسْ إِجّْ ن أَرُّوفْ ذِي ڒْوسْثْ ن يِينِّي إِتّْوَانْغنْ،
غَارْ مَارَّا ڒْغَاشِي نّسْ إِنْهوْڒنْ.
إِمضْڒَانْ نّسْ نّْضنْ أَسْ-د.
مَارَّا نِيثْنِي وَارْ إِتّْوَاخثْننْ، وْضَانْ س سِّيفْ،
مِينْزِي ثُوغَا سَّاڭّْوَاذنْ إِوْذَانْ زڭْ يِيخفْ نْسنْ
ذِي ثمُّورْثْ ن يِينِّي إِدَّارنْ.
نِيثْنِي إِوْينْ ڒفْضِيحثْ نْسنْ أَكِيذْسنْ،
جْمِيعْ أَكْ-ذ ينِّي إِهكّْوَانْ ذڭْ وحْفُورْ ن ونْضڒْ.
أَقَا نتَّا إِتّْوَاسَّارْسْ ذِي ڒْوسْثْ ن يِينِّي إِتّْوَانْغنْ.
‏26 ذِيهَا مَاشِيخْ-ثُوبَالْ ذ مَارَّا ڒْغَاشِي نّسْ إِنّْهوْڒنْ.
نّْضنْ أَسْ-د إِمضْڒَانْ نّسْ.
مَارَّا نِيثْنِي وَارْ تّْوَاخثْننْ،
تّْوَاسْنُوقّْبنْ س سِّيفْ،
مَاغَارْ نِيثْنِي ثُوغَا سَّاڭّْوَاذنْ إِوْذَانْ زڭْ يِيخفْ نْسنْ
ذِي ثمُّورْثْ ن يِينِّي إِدَّارنْ.
‏27 وَارْ زِّيڒنْ أَكْ-ذ أَيْثْ ن بُو-ثغْرُوضْثْ،
إِنِّي إِوْضَانْ زڭْ ينِّي وَارْ إِتّْوَاخثْننْ،
إِنِّي إِهْوَانْ غَارْ ڒَاخَارْثْ أَكْ-ذ ڒسْنَاحْ نْسنْ ن ؤُمنْغِي.
مَّارْسنْ ڒسْيُوفْ نْسنْ سَاذُو إِزدْجِيفنْ نْسنْ
ؤُشَا ڒْمُوعْصِييّثْ نْسنْ أَقَا-ت خْ ييْسَانْ نْسنْ،
وَاخَّا ثُوغَا نِيثْنِي ذ ثِيڭّْوُوذِي إِ أَيْثْ ن بُو-ثغْرُوضْثْ ذِي ثمُّورْثْ ن يِينِّي إِدَّارنْ.
‏28 ؤُڒَا ذ شكْ أَذْ ثِيڒِيذْ ثَارْژذْ ذِي ڒْوسْثْ ن يِينِّي وَارْ إِتّْوَاخثْننْ
ؤُشَا أَذْ ثزّْڒذْ أَكْ-ذ ينِّي إِتّْوَاسْنُوقْبنْ س سِّيفْ.
‏29 ذِيهَا إِذُومْ، إِجدْجِيذنْ نّسْ ذ مَارَّا ڒْحُوكَّامْ نّسْ،
إِنِّي إِ ذِينْ إِزّْڒنْ س مَارَّا صُّولْثَا نْسنْ
أَكْ-ذ ينِّي إِتّْوَاسْنُوقّْبنْ س سِّيفْ.
زّْڒنْ ذِينِّي أَكْ-ذ ينِّي وَارْ إِتّْوَاخثْننْ
ؤُ أَكْ-ذ ينِّي إِهْوَانْ ذڭْ وحْفُورْ ن ونْضڒْ.
‏30 ذِيهَا أَيْثْ ن بُو-صُّولْطَا زِي شّْمَالْ، مَارَّا نِيثْنِي،
ؤُ مَارَّا أَيْثْ ن صِيذُونْ، إِنِّي إِهْوَانْ أَكْ-ذ ينِّي إِتّْوَانْغنْ.
أَقَا تّْسضْحَانْ ذِينِّي، وَاخَّا ثُوغَا سَّاڭّْوَاذنْ إِوْذَانْ
س ثرْيَاسْثْ نْسنْ ن أَيْثْ ن بُو-ثغْرُوضْثْ.
أَقَا زّْڒنْ ذِينِّي أَكْ-ذ ينِّي إِتّْوَانْغنْ س سِّيفْ
ؤُشَا أَربُّونْ ڒفْضِيحثْ نْسنْ
أَكْ-ذ ينِّي إِهْوَانْ ذڭْ وحْفُورْ ن ونْضڒْ.
‏31 فِيرْعُونْ أَذْ ثنْ إِژَارْ ؤُشَا أَذْ إِتّْوَاسْفوّجْ
زِي مَارَّا ڒْغَاشِي نّسْ إِنْهوْڒنْ، إِنِّي إِتّْوَاسْنُوقّْبنْ س سِّيفْ،
فِيرْعُونْ ذ مَارَّا ڒْعسْكَارْ نّسْ!‘،
أَمُّو إِ إِقَّارْ سِيذِي إِنُو، سِيذِي.
‏32 مِينْزِي نشّْ جِّيغْ ث أَذْ إِسِّيڭّْوذْ إِنِّي ذِي ثمُّورْثْ ن يِينِّي إِدَّارنْ.
نتَّا أَذْ إِمَّارْسْ ذِي ڒْوسْثْ ن يِينِّي وَارْ إِتّْوَاخثْننْ،
غَارْ ينِّي إِتّْوَاسْنُوقّْبنْ س سِّيفْ،
فِيرْعُونْ ذ مَارَّا ڒْغَاشِي نّسْ إِنْهوْڒنْ!،
أَمُّو إِ إِقَّارْ سِيذِي إِنُو، سِيذِي.“