66
‏1 إِ ؤُمقّْرَانْ ن إِمغْنَاجنْ. إِزْڒِي. أَزهّذْ.
سْڒِيوْڒومْ إِ أَربِّي، مَارَّا ثَامُّورْثْ!
‏2 زهّْذمْ إِ ؤُعُودْجِي ن يِيسمْ نّسْ،
إِسّْعُودْجْ ث إِ ؤُصبّحْ نّسْ.
‏3 إِنِيمْ إِ أَربِّي: ”مَامّشْ سَّاڭّْوَاذنْثْ ثْمڭَّا نّكْ!“
زِي ڒمْغَارثْ ن جّْهذْ نّكْ أَذْ خَاكْ سّْنِيعْمِيڒنْ ڒْعذْيَانْ نّكْ.
‏4 مَارَّا ثَامُّورْثْ، وَاهْ أَذْ أَشْ أَضَارنْ ؤُ أَذْ زهّْذنْ،
أَذْ زهّْذنْ إِ يِيسمْ نّكْ. سِيلَاهْ.
‏5 أَسمْ-د، خْزَارمْ ثِيمڭَّا ن أَربِّي.
مِينْ إِڭَّا نتَّا، إِسَّاڭّْوَاذْ ثَارْوَا ن بْنَاذمْ.
‏6 نتَّا يَارَّا ڒبْحَارْ ذ ڒْبَارْ.
نِيثْنِي ژْوَانْ إِغْزَارْ خْ إِضَارنْ.
ذِينِّي إِ زَّايسْ نْفَارّحْ. ▪
‏7 س جّهْذْ نّسْ إِحكّمْ إِ ڒبْذَا.
ثِيطَّاوِينْ نّسْ تّْعسّنْثْ خْ ڒڭْنُوسْ.
غَارْومْ أَذْ ثجّمْ أَذْ مّْعَاڒَانْ إِنِّي إِتّْغوّْغنْ. سِيلَاهْ. ▪
‏8 بَارْكمْ أَربِّي نّغْ، كنِّيوْ أَ ڒڭْنُوسْ،
ڭّمْ أَذْ إِتّْوَاسڒْ ڒْحسّْ ن ؤُصبّحْ نّسْ.
‏9 نتَّا ذ ونِّي ذ أَنغْ إِتِّيشنْ ثُوذَارْثْ،
ؤُ وَارْ إِجِّي أَضَارْ نّغْ أَذْ إِفَارْغْ.
‏10 مِينْزِي شكْ، أَ أَربِّي، ثْقدْجْبذْ أَنغْ،
شكْ ثسِّيزذْڭذْ أَنغْ أَمشْنَاوْ خْمِي سِّيزْذَاڭنْ نُّوقَارْثْ.
‏11 شكْ ثْنذْهذْ أَنغْ ذِي ثْرَاشَّا ن ڒْفخْ.
ثسَّارْسذْ خَانغْ إِجّْ ن دّْقڒْ خْ ثعْجِينَّا نّغْ.
‏12 شكْ ثجِّيذْ إِوْذَانْ أَذْ نْينْ خْ إِزدْجِيفنْ نّغْ،
أَقَا نذْوڒْ غَارْ ثْمسِّي ذ وَامَانْ،
مَاشَا شكْ ثسُّوفّْغذْ أَنغْ س إِجّْ ن ڒْقدّْ إِفيّضْ.
‏13 نشّْ أَذْ د-أَذْفغْ غَارْ ثَادَّارْثْ نّكْ س ثْغَارْصَا ن وشْمَاضْ،
أَذْ أَشْ خدْجْصغْ لْوُوعُوذْ إِنُو،
‏14 لْوُوعُوذْ نِّي زَّايْسنْ نطْقنْ إِينْشِيشنْ إِنُو،
نِّي زَّايْسنْ إِسِّيوڒْ ؤُقمُّومْ إِنُو،
ڒَامِي ثُوغَا أَيِي ذِي ڒحْصَارثْ.
‏15 ثِيغَارْصَا ن وشْمَاضْ نْ ڒْمَارْ إِصحّنْ أَذْ أَشْ ثنْثْ-إِ-د-أَوْيغْ
أَكْ-ذ ڒبْخُورْ ن إِشَارِّييّنْ.
نشّْ أَذْ أَشْ سّْوجْذغْ إِفُونَاسنْ ذ إِغَايْضنْ. سِيلَاهْ.
‏16 مَارَّا كنِّيوْ إِ إِتّڭّْوْذنْ أَربِّي، أَسّتِّيوْ-د، سْڒمْ،
نشّْ خْسغْ أَذْ أَومْ عَاوْذغْ مِينْ إِ ذ أَيِي إِڭَّا ذِي ڒعْمَارْ إِنُو.
‏17 عَاذْ إِڒَاغَا خَاسْ ؤُقمُّومْ إِنُو،
خنِّي أَقَا نتَّا إِتّْوَاسّمْغَارْ سَاذُو يِيڒسْ إِنُو.
‏18 مْڒِي ثُوغَا نْوِيغْ ڒْمُوعْصِييّثْ ذڭْ وُوڒْ إِنُو،
خنِّي أَقَا سِيذِي إِنُو وَارْ ذ أَيِي إِتّسْڒِي شَا.
‏19 أَربِّي مَاشَا أَقَا إِسْڒَا أَيِي،
أَقَا نتَّا إِوْشَا ثَايْنِيثْ إِ ثْمِيجَّا ن ثْژَادْجِيثْ إِنُو.
‏20 أَذْ إِتّْوَابَاركْ أَربِّي ونِّي وَارْ إِنْضَارنْ ثَاژَادْجِيثْ إِنُو،
وَارْ ذ أَيِي إِكِّيسْ ثَامخْسِيوْثْ نّسْ إِشوَّارنْ.