مِيخَا
ڒْحُوكْمْ خْ سَامَارْيَا ذ ؤُرْشَالِيمْ
1
‏1 أَوَاڒْ ن سِيذِي إِ د-يُوسِينْ غَارْ مِيخَا، أَمُورَاشْثِي، ذڭْ وُوسَّانْ ن يُوثَامْ ذ أَحَازْ ذ حِيزْقِييَا، إِجدْجِيذنْ ن يَاهُوذَا، أَوَاڒْ إِ إِژْرَا خْ سَامَارْيَا ذ ؤُرْشَالِيمْ.
‏2 ”سْڒمْ-د، مَارَّا كنِّيوْ، أَ ڒڭْنُوسْ،
إِڒِيمْ ثْفثْنمْ، أَ شمْ، ثَامُّورْثْ ذ ؤُعمَّارْ نّسْ!
سِيذِي إِنُو، سِيذِي، أَذْ يِيڒِي ذ أَشهَّاذْ خَاومْ،
سِيذِي إِنُو زِي زَّاوشْثْ نّسْ إِقدّْسنْ. ▪
‏3 مَاغَارْ خْزَارمْ، سِيذِي إِفّغْ-د زڭْ ومْشَانْ نّسْ ن ثْزذِّيغْثْ،
ؤُ نتَّا أَذْ د-إِهْوَا ؤُ أَذْ إِصُورْفْ خْ ڒڭْعُوذِي ن ثمُّورْثْ. ▪
‏4 إِذُورَارْ أَذْ فسْينْ سَاذُو نّسْ،
ؤُ ثِيغْزُورِينْ أَذْ تّْوَابْضَانْثْ،
أَمْ شّْمعْ زَّاثْ إِ وُوذمْ ن ثْمسِّي،
أَمْ وَامَانْ نِّي د-إِتّْوَافَارّْغنْ زِي ثيْسَارْثْ. ▪
‏5 أَيَا مَارَّا إِتّمْسَارْ زِي سِّيبّثْ ن ؤُخطُّو ن يَاعْقُوبْ،
ؤُ زِي سِّيبّثْ ن دّْنُوبْ ن ثَادَّارْثْ ن إِسْرَائِيل.
مِينْ إِدْجَانْ ذ خطُّو ن يَاعْقُوبْ؟
مَا وَارْ إِدْجِي ذ سَامَارْيَا؟
ؤُ مِينْ دْجَانْ ذ ڒڭْعُوذِي ن يَاهُوذَا؟
مَا وَارْ ثدْجِي ذ ؤُرْشَالِيمْ؟
‏6 نشّْ أَذْ أَرّغْ سَامَارْيَا ذ ڒْخَارْبثْ ذڭْ إِيَّارْ،
ذ أَمَارْجُوعْ مَانِي إِ غَا ژُّونْ ثَازَايَارْثْ،
ؤُ نشّْ أَذْ نْضَارغْ إِژْرَا نّسْ ذِي ثغْزُورْثْ،
ؤُ أَذْ عَارِّيغْ خْ ذْسُوسَا نّسْ.
‏7 مَارَّا ڒخْيَاڒَاثْ نّسْ إِنقْشنْ أَذْ تّْوَاڒذْدْجنْثْ
ؤُ مَارَّا ڒْمُونثْ نّسْ ن فَارْقْ-شّْغڒْ أَذْ ت سّْشمْضنْ س ثْمسِّي،
ؤُ مَارَّا ڒخْيَاڒَاثْ نّسْ إِنقْشنْ أَذْ ثنْثْ أَردّْدْجغْ نشّْ،
\qt مَاغَارْ نتَّاثْ ثْيَاروْ إِ-ثنْثْ زِي ڒْمُونثْ ن فَارْقْ-شّْغڒْ،
ؤُ نِيثنْثِي أَذْ د-ذوْڒنْثْ عَاوذْ ذْ ڒْمُونثْ ن فَارْقْ-شّْغڒْ.“
أَشْضَانْ أَمقّْرَانْ ن مِيخَا
‏8 ”خْ ؤُيَا أَذْ شضْنغْ ؤُ أَذْ وْثغْ أَڭجْذُورْ،
أَذْ ؤُيُورغْ س ڒحْفَا ذ أَعَارْيَانْ،
أَذْ سّْمِيعْوغْ أَمْ وُوشَّاننْ ن ڒخْڒَا،
ؤُ أَذْ سْغُويّغْ أَمْ يسِّيسْ ن نّْعَامثْ. ▪
‏9 مَاغَارْ إِيزِّيمنْ نّسْ نقّنْ،
مَاغَارْ أَيَا يُوسَا-د أَڒْ يَاهُوذَا،
إِوسّعْ ڒْحُوكْمْ أَڒْ ثِيوُّورَا ن ڒْڭنْسْ إِنُو،
أَڒْ ؤُرْشَالِيمْ.
‏10 وَارْ تّْبَارّْحمْ شَا مَانْ أَيَا ذِي جَاثْ،
إِمطَّاونْ، لَّ، وَارْ ثتّْرُومْ.
ذِي بَايْثْ-لِيئَافْرَا زُوزَّارغْ ؤُشَاڒْ خْ يِيخفْ إِنُو. ▪
‏11 عْذُو، شمْ ثنِّي إِزدّْغنْ ذِي شَافِيرْ،
ذ أَعَارْيَانْ ؤُ س ڒحْيَا.
ثنِّي إِزدّْغنْ ذِي صَانَانْ وَارْ ثفّغْ شَا.
ثَاغُويِّيثْ ن وشْضَانْ ن بَايْثْ-هَا-إِطْصِيلْ
ثكّسْ زَّايْومْ أَبذِّي نّسْ أَكِيذْومْ. ▪
‏12 مَاغَارْ ثنِّي إِزدّْغنْ ذِي مَارُوثْ،
ثتّقْنُونُّويْ غَارْ مَارَّا ثِيغمُّورَا ذِي طّْوعْ ن ڒْخَارْ،
مِينْزِي أَقَا إِهْوَا-د ڒْغَارْ ن سِيذِي،
أَڒْ ثَاوَّارْثْ ن ؤُرْشَالِيمْ. ▫ ▪
‏13 حزّْممْ إِيْسَانْ ن ثَازْڒَا زَّاثْ إِ ؤُكَارُّو،
أَ شمْ، ثنِّي إِزدّْغنْ ذِي لَاخِيشْ!
نتَّاثْ ذ بطُّو ن دّنْبْ ن يدْجِيسْ ن صِيهْيُونْ،
مَاغَارْ ذَايكْ تّْوَافنْ إِخطَّانْ ن إِسْرَائِيل.
‏14 س ؤُينِّي أوْشْ أَرِّيغَالُوثنْ ن ؤُمْسبْضِي
إِ مُورَاشَاثْ-جَاثْ!
ثُوذْرِينْ ن أَكْزِيبْ أَذْ ذوْڒنْثْ ذ ڒْغشّْ
إِ إِجدْجِيذنْ ن إِسْرَائِيل.
‏15 عَاوذْ نشّْ أَذْ أَمْ د-أَوْيغْ أَوْرِيثْ،
أَ شمْ ثنِّي إِزدّْغنْ ذِي مَارِيشَا!
أَعُودْجِي ن إِسْرَائِيل أَذْ د-يَاسْ أَڒْ غَارْ عَاذُولَّامْ.
‏16 أڭّْ إِخفْ نّمْ ذ ثَاقشَّارْثْ ؤُ حفّْ إِ إِخفْ نّمْ
ذِي سِّيبّثْ ن إِحنْجِيرنْ نّمْ إِعِيزّنْ.
أَرّْ ثَاقشَّارْثْ نّمْ ذ ثَامقّْرَانْثْ
أَمشْنَاوْ أَڭِيذرْ،
مِينْزِي تّْوَاوْينْ زَّايمْ غَارْ ثْمحْبَاسْثْ.“