إِزْڒِي وِيسّْ ثْنَاينْ - أَوَاڒْ ن ؤُنَابِي خْ وغْضَابْ ن أَربِّي
2
‏1 أَلِيفْ. مَامّشْ إِذْڒَا سِيذِي إِنُو ثَايدْجِيثْ صِيهْيُونْ س إِسيْنُوثنْ إِبَارْشَاننْ؟
أَقَا أَعُودْجِي ن إِسْرَائِيل إِنْضَارْ إِ-ث
غَارْ ثمُّورْثْ زڭْ ؤُجنَّا،
نتَّا وَارْ إِخَارّصْ ذِي ثْنبْذَاثْ ن إِضَارنْ نّسْ،
ذڭْ وَاسّْ ن وغْضَابْ نّسْ.
‏2 بِيثْ. إِقْضَا سِيذِي إِنُو خْ مَارَّا ثِيزدَّاغْ ن يَاعْقُوبْ،
وَارْ ثنْثْ ثجِّي أَذْ نجْمنْثْ.
ذڭْ ؤُذُوقّزْ ن ؤُفُوڭمْ نّسْ
إِهْذمْ لْقلْعَاثْ ن يدْجِيسْ ن يَاهُوذَا،
إِبقّضْ إِ-ثنْثْ خْ ثمُّورْثْ،
إِسّْعَارَّا ثَاڭلْذِيثْ ذ ڒْحُوكَّامْ نّسْ.
‏3 ڭِيملْ. ذِي ڒْحَاذُوقْ ن وغْضَابْ نّسْ إِقسّْ قَاعْ إِشّْ ن إِسْرَائِيل.
يَارَّا أَفُوسِي نّسْ غَارْ ضفَّارْ قْبڒْ مَا أَذْ د-يَاسْ ڒعْذُو،
ؤُ نتَّا يَارْغَا ضِيدّْ إِ يَاعْقُوبْ أَمْ ثْمسِّي إِتّحْذُوذُوقنْ،
ثتّتّْ مَارَّا مِينْ إِ ذ أَسْ د-إِنّْضنْ.
‏4 ذَالِيثْ. نتَّا إِمْحضْ ڒْقوْسْ نّسْ أَمْ ڒعْذُو،
إِسّْڭعّذْ أَفُوسِي نّسْ أَمْ ڒعْذُو،
ونِّي إِوْثِينْ مَارَّا مِينْ ثمّژْرِي ثِيطّْ.
ذڭْ ؤُقِيضُونْ ن ثْيدْجِيثْ صِيهْيُونْ إِفَارّغْ أَسْعَارْ نّسْ أَمْ ثْمسِّي.
‏5 هِي. سِيذِي إِنُو إِذْوڒْ أَمْ ڒعْذُو،
إِصَارْضْ إِسْرَائِيل،
إِصَارْضْ مَارَّا ڒقْصُورْ نّسْ،
إِهْذمْ لْبَارَاجَاثْ نّسْ،
ؤُ يَارْنِي عَاذْ ذڭْ وشْضَانْ ذ إِغُويَّانْ غَارْ يدْجِيسْ ن يَاهُوذَا.
‏6 وَاوْ. نتَّا إِقْڒعْ س لْعُونْفْ أَعِيشُّو نّسْ،
أَمْ إِجّْ ن وحْوِيشْ.
يَاريّبْ أَمْشَانْ ن ؤُمْسَاڭَارْ.
إِسّتُّو سِيذِي ذِي صِيهْيُونْ
أَسّْ ن ڒْعِيذْ ذ أَسّْ ن سّبْثْ،
ؤُ ذڭْ وسْخضْ نّسْ إِنْضَارْ أَجدْجِيذْ ذ ؤُكهَّانْ.
‏7 زَايِينْ. إِذْوڒْ سِيذِي إِنُو إِشَارّهْ أَعَالْطَارْ نّسْ،
إِنْضَارْ زَّاوشْثْ إِقدّْسنْ نّسْ،
إِوْشَا ڒحْيُوضْ ن يخَّامنْ ن ڒقْصَارْ
ذڭْ ؤُفُوسْ ن ڒعْذُو.
نِيثْنِي ڭِّينْ أَذْ سْڒنْ إِ ثْمِيجَّا نْسنْ ذِي ثَادَّارْثْ ن سِيذِي،
أَمْ ذڭْ إِجّْ ن وَاسّْ ن ڒْعِيذْ.
‏8 خِيثْ. سِيذِي إِخَارّصْ أَذْ إِهْذمْ ڒْحِيضْ ن ثْيدْجِيثْ صِيهْيُونْ،
إِسَارّحْ خَاسْ فِيڒُو ن ڒعْبَارْ،
وَارْ د-إِجْبِيذْ غَارسْ أَفُوسْ نّسْ زڭْ ؤُصَارْضْ.
إِجَّا أَشْبَارْ ن زَّاثْ ذ ڒْحِيضْ أَذْ شضْننْ،
أَقَا تّْوَاغضْڒنْ غَارْ ثمُّورْثْ.
‏9 ثِيث. ثِيوُّورَا نّسْ غَارْقنْثْ ذڭْ ؤُشَاڒْ،
إِعُومَاذْ نّسْ ن ؤُبلّعْ يَاردّدْجْ إِ-ثنْ، يَارْژَا إِ-ثنْ.
أَجدْجِيذْ نّسْ ذ ڒْحُوكَّامْ نّسْ أَقَا أَثنْ جَارْ ڒڭْنُوسْ،
وَارْ ذِينْ بُو ؤُسڒْمذْ ن شَّارِيعَا،
إِنَابِييّنْ نّسْ وَارْ تِّيفنْ شَا ثَامژْرِيوْثْ ن سِيذِي.
‏10 يُوذْ. إِمْغَارنْ ن ثْيدْجِيثْ صِيهْيُونْ
قِّيمنْ خْ ثمُّورْثْ، بكْمنْ،
زُوزَّارَانْ ؤُشَاڒْ خْ ؤُزدْجِيفْ نْسنْ،
بيْسنْ إِخفْ نْسنْ س ثْخُونْشَايْ ن وشْضَانْ.
ثِيعْزَارِييِّينْ ن ؤُرْشَالِيمْ سَّاضَارنْثْ أَزدْجِيفْ نْسنْثْ غَارْ ثمُّورْثْ.
‏11 كَافْ. ثِيطَّاوِينْ إِنُو ؤُهْڒنْثْ زڭْ إِمطَّاونْ،
ثَاكْرِيشْثْ إِنُو ثتّنْهزَّا،
ثتّْوَازدْجعْ ثْسَا إِنُو خْ ثمُّورْثْ،
خْ ثْرژِّيثْ ن يدْجِيسْ، ن ڒْڭنْسْ إِنُو،
مِينْزِي أَحنْجِيرْ ذ ؤُسيْمِي تّْغَاشَانْ خْ وَازَّاينْ ن ثنْذِينْثْ.
‏12 لَامِيذْ. نِيثْنِي قَّارنْ إِ يمَّاثْسنْ:
”مَانِي إِدْجْ عَاذْ إِمنْذِي ذ بِينُو؟“،
خْمِي وطَّانْ خْ إِبْرِيذنْ ن ثنْذِينْثْ أَمْ ينِّي إِتّْوَانْغنْ،
خْمِي تّْوَاكّْسنْ زِي ثُوذَارْثْ نْسنْ خْ إِفَادّنْ ن يمَّاثْسنْ.
‏13 مِيمْ. مِينْ خَامْ إِ غَا إِنِيغْ،
مِينْ غَارْ شمْ إِ غَا سّمْقُوذِّيغْ،
أَ ثَايدْجِيثْ ؤُرْشَالِيمْ؟ مِينْ غَارْ شمْ إِ غَا سّمْقُوذِّيغْ،
أَڒَامِي شمْ إِ غَا سّْفوّْجغْ،
أَ شمْ ثَاعْزَارشْثْ، ثَايدْجِيثْ صِيهْيُونْ،
مَاغَارْ ثَارژِّيثْ نّمْ ذ ثَامقّْرَانْثْ أَمْ ڒبْحَارْ،
وِي إِزمَّارنْ أَذْ شمْ إِسّْڭنْفَا؟
‏14 نُونْ. إِنَابِييّنْ نّمْ ژْرِينْ ثِيمژْرِيوِينْ إِخَارِّيقنْ ذ إِپُوحَاڒِييّنْ،
وَارْ سّْعَارَّانْ شَا خْ ڒْمُوعْصِييّثْ نّمْ
أَڒَامِي إِ غَا سّنْقڒْبنْ ثَامحْبَاسْثْ نّمْ.
ذِي طّْوعْ نّمْ ژْرِينْ نِيثْنِي مْغِيرْ ڒحْكَامَاثْ إِخَارِّيقنْ ذ ثْحُوجَا ن ؤُغَارِّي.
‏15 سَامِيخْ. مَارَّا إِنِّي خَامْ د-إِتّكّنْ شَّاثنْ ذڭْ إِفَاسّنْ س ؤُنخْڒِيعْ زِي سِّيبّثْ نّمْ.
نِيثْنِي تّْصفَّارنْ ؤُ سّنْهزَّانْ أَزدْجِيفْ نْسنْ خْ ثْيدْجِيثْ ؤُرْشَالِيمْ،
قَّارنْ: ’مَا ذ ثَا ذ ثَانْذِينْثْ نِّي ؤُمِي نَّانْ:
”مَا وَارْ إِدْجِي أَژْرِي نّسْ إِكْمڒْ،
ذ ڒْعُونْصَارْ ن ڒفْرَاحثْ إِ مَارَّا دُّونشْثْ!“؟
‏16 بِي مَارَّا ڒْعذْيَانْ نّمْ أَرزْمنْ-د غَارْومْ إِقمُّومنْ نْسنْ،
تّْصفَّارنْ ؤُ تّْغزَّانْ ثِيغْمَاسْ،
قَّارنْ: ”نشِّينْ نْصَارْضْ إِ-ت.
وَا ذ أَسّْ إِ ثُوغَا نتّْرَاجَا،
ڒخُّو نُوفَا إِ-ث، نتّْوَاڒَا إِ-ث!“
‏17 عَايِينْ. إِڭَّا سِيذِي مِينْ إِخَارّصْ،
إِكمّڒْ أَوَاڒْ نّسْ
ونِّي يُومُورْ زِي مشْحَاڒْ ؤُيَا.
إِهْذمْ إِ شمْ، وَارْ خَامْ إِحِيوڒْ.
ڒعْذُو إِجَّا إِ-ث إِفَارْحْ زَّايمْ،
إِسّْڭعّذْ إِشّْ ن إِغْرِيمنْ نّمْ.
‏18 ثْسَاذِي. ؤُڒْ نْسنْ إِسْغُويّْ غَارْ سِيذِي إِنُو،
”أَ ڒْحِيضْ ن ثْيدْجِيثْ صِيهْيُونْ،
أجّْ أَذْ أَزّْڒنْ إِمطَّاونْ نّمْ أَمْ ثغْزَارْثْ،
أَسّْ ذ دْجِيڒثْ بْڒَا مَا أَذْ نقْصنْ،
وَارْ تّجِّي مُومُّو ن ثِيطَّاوِينْ نّمْ أَذْ إِبدّْ!“ ▪
‏19 قُوفْ. كَّارْ، سْغُويّْ ذِي دْجِيڒثْ،
غَارْ ؤُمزْوَارُو ن ثْعسَّاسْثْ ن دْجِيڒثْ،
زدْجعْ ؤُڒْ نّمْ أَمْ وَامَانْ
زَّاثْ إِ وُوذمْ ن سِيذِي إِنُو.
سْڭعّذْ غَارسْ إِفَاسّنْ نّمْ إِ ثُوذَارْثْ ن إِحنْجِيرنْ نّمْ إِمژْيَانِينْ،
إِنِّي إِوْضَانْ غَارْ ثمُّورْثْ س ڒَاژْ،
غَارْ ثْغمَّارْ ن مَارَّا إِبْرِيذنْ.
ثَانْذِينْثْ ن ؤُرْشَالِيمْ ثسَّاوَاڒْ خْ ڒحْصَارثْ نّسْ
‏20 رِيخْ. خْزَارْ، أَ سِيذِي، وَاڒَا مْلِيحْ ؤُمِي ثڭِّيذْ مَانْ أَيَا؟
مَا إِتّْخصَّا خنِّي أَذْ شّنْثْ ثمْغَارِينْ ڒْغِيدْجثْ ن ؤُعذِّيسْ نْسنْثْ،
إِحنْجِيرنْ نْسنْثْ إِ ذِي تّْهِيلَّانْثْ نِيثنْثِي؟
مَا إِتّْخصَّا أَذْ إِتّْوَانغْ ؤُنَابِي ذ ؤُكهَّانْ ذِي زَّاوشْثْ إِقدّْسنْ ن سِيذِي؟ ▪
‏21 شِينْ. إِحُوذْرِييّنْ ذ إِوسُّورَا بُوزّْڒنْ خْ ثمُّورْثْ ذڭْ إِبْرِيذنْ.
ثِيعْزَارِييِّينْ إِنُو ذ إِحُوذْرِييّنْ إِنُو وْضَانْ س سِّيفْ.
ثنْغِيذْ ثنْ ذڭْ وَاسّْ ن وغْضَابْ نّكْ،
ثْغَارْصضْ أَسنْ، وَارْ خَاسنْ ثْحِيوْڒذْ شَا.
‏22 ثَاوْ. ثْعَارّْنذْ-د غَارِي مِينْ إِسَّاڭّْوَاذنْ زِي مَارَّا إِغزْذِيسنْ،
أَمْ ذڭْ إِجّْ ن وَاسّْ ن ڒْعِيذْ.
وَارْ إِنْجِيمْ ؤُ وَارْ إِتّْغِيمِي ؤُڒَا ذ إِجّْ
ذڭْ وَاسّْ ن وغْضَابْ ن سِيذِي.
إِنِّي إِ ذِي ثْهِيلِّيغْ ؤُ أَربِّيغْ
إِقْضَا إِ-ثنْ ڒعْذُو إِنُو.