5
‏1 ”ؤُشَا شكْ، أَ مِّيسْ ن بْنَاذمْ، كْسِي إِجّْ ن ڒْمُوسْ إِقْذعْ، كْسِي إِجّْ ڒْمُوسْ ن ؤُحفَّافْ ؤُشَا سكّْ إِ-ث خْ ؤُزدْجِيفْ نّكْ ؤُ خْ ثْمَارْثْ نّكْ. خنِّي أَذْ ثكْسِيذْ إِجّْ ن ڒْمِيزَانْ ؤُشَا أَشوَّافْ أَذْ ثنْ ثبْضِيذْ. ‏2 إِشْثْ ن تُّوڒُوثْ أَذْ ت ثسّْشمْضذْ ذِي ڒْوسْثْ ن ثنْذِينْثْ أَوَارْنِي ڒَامِي إِ غَا كمّْڒنْ وُوسَّانْ ن ڒحْصَارثْ، ؤُشَا أَذْ ثكْسِيذْ إِشْثْ ن تُّوڒُوثْ نّغْنِي، أَذْ ثوْثذْ س سِّيفْ نّكْ ذڭْ ونّضْ نّسْ، ؤُشَا إِشْثْ ن تُّوڒُوثْ نّغْنِي أَذْ ت ثْزُوزَّارذْ ذڭْ ؤُسمِّيضْ ؤُ نشّْ أَذْ جبْذغْ سِّيفْ أَوَارْنِي أَسْ. ‏3 أَذْ زَّايسْ ثكْسِيذْ شْوَايْثْ ن إِژطَّانْ ؤُشَا أَذْ ثنْ ثْشدّذْ ذڭْ إِبحْرُورنْ ن ؤُبَارْثسُّو نّكْ. ‏4 أَذْ زَّايسْ ثكْسِيذْ عَاذْ شْوَايْثْ ن إِژطَّانْ ؤُشَا أَذْ ثنْ ثنْضَارذْ ذِي ڒْوسْثْ ن ثْمسِّي ؤُشَا أَذْ ثنْ ثسّْشمْضذْ س ثْمسِّي. سّنِّي أَذْ ثفّغْ إِشْثْ ن ثْمسِّي غَارْ مَارَّا ثَادَّارْثْ ن إِسْرَائِيل.“
‏5 ”أَمُّو إِ إِقَّارْ سِيذِي إِنُو، سِيذِي: ثَا ذ ؤُرْشَالِيمْ إِ ژُّوغْ ذِي ڒْوسْثْ ن ڒڭْنُوسْ، أَكْ-ذ ثمُّورَا إِ ذ أَسْ د-إِنّْضنْ. ‏6 مَاشَا نتَّاثْ ثْغوّغْ خْ لْفَارَايِيضْ إِنُو مَاهُو ڒڭْنُوسْ، ؤُڒَا خْ ثْوصَّا إِنُو مَاهُو ثِيمُّورَا إِ ذ أَسْ د-إِنّْضنْ، مِينْزِي نِيثْنِي نْضَارنْ لْفَارَايِيضْ إِنُو ؤُ ثِيوصَّا إِنُو وَارْ ثنْثْ ضْفَارنْ.
‏7 س ؤُيَا، أَمُّو إِ إِقَّارْ سِيذِي إِنُو، سِيذِي: مِينْزِي كنِّيوْ ثڭِّيمْ مَاهُو ڒڭْنُوسْ إِ ذ أَومْ د-إِنّْضنْ، وَارْ ثُويُورمْ ذِي ثْوصَّا إِنُو ؤُ وَارْ ثڭِّيمْ لْفَارَايِيضْ إِنُو، عَاذْ وَارْ ثڭِّيمْ عْلَاحْسَابْ لْفَارَايِيضْ نْ ڒڭْنُوسْ إِ ذ أَومْ د-إِنّْضنْ، ▪ ‏8 س ؤُيَا، أَمُّو إِ إِقَّارْ سِيذِي إِنُو، سِيذِي: خْزَارْ، ؤُڒَا ذ نشّْ أَذْ خَامْ قڒْبغْ ؤُ أَذْ ڭّغْ ڒحْكَامَاثْ ذِي ڒْوسْثْ نّمْ زَّاثْ إِ ثِيطَّاوِينْ ن ڒڭْنُوسْ. ‏9 أَذْ زَّايمْ ڭّغْ أَمْ مَامّشْ عمَّارْصْ وَارْ ڭِّيغْ ؤُ وَارْ تّڭّغْ عمَّارْصْ عَاذْ زِي سَّا ذ ثْسَاونْثْ، زِي سِّيبّثْ ن مَارَّا جّْعَايفْ نّمْ.
‏10 س ؤُيَا إِبَابَاثنْ أَذْ شّنْ أَرَّاوْ ذِي ڒْوسْثْ نّمْ ؤُشَا أَرَّاوْ أَذْ شّنْ إِبَابَاثنْ نْسنْ. نشّْ أَذْ أَمْ ڭّغْ ڒحْكَامَاثْ ؤُ مَارَّا مِينْ زَّايمْ إِقِّيمنْ أَذْ ث زُوزَّارغْ غَارْ مَارَّا ثِيغمُّورَا ن ؤُسمِّيضْ.“ ▪
‏11 ”س ؤُيَا، س ثِيذتّْ أَمْ دَّارغْ نشّْ، أَمُّو إِ إِقَّارْ سِيذِي إِنُو، سِيذِي: ؤُڒَا ذ نشّْ أَذْ قضْعغْ، وَارْ زِّيدْجِيزغْ، وَارْ أَرحّْمغْ، ؤُمِي ثسّْخمْجذْ زَّاوشْثْ إِنُو إِقدّْسنْ س مَارَّا نّْعَاوَاثْ نّمْ ن صَّانَامْ ؤُ س مَارَّا جّْعَايفْ نّمْ! ▪
‏12 إِشْثْ ن تُّوڒُوثْ ن إِمزْذَاغْ نّمْ أَذْ ثمّثْ س طَّاعُونْ ؤُ س ڒَاژْ ذِي ڒْوسْثْ نّمْ، ؤُشَا إِشْثْ ن تُّوڒُوثْ نّغْنِي أَذْ ثوْضَا س سِّيفْ ذڭْ ونّضْ نّمْ، ؤُ عَاذْ إِشْثْ ن تُّوڒُوثْ أَذْ ت زُوزَّارغْ غَارْ مَارَّا ثِيغمُّورَا ن ؤُسمِّيضْ ؤُ أَوَارْنِي أَسنْ أَذْ د-جبْذغْ سِّيفْ. ▪
‏13 أَغْضَابْ إِنُو أَذْ إِجِّيونْ أَڒْ ؤُنڭَّارْ ؤُشَا أَذْ خَاسنْ سَّارْسغْ أَسْعَارْ إِنُو. أَمُّو إِ غَا سّْفوّْجغْ إِخفْ إِنُو ؤُ نِيثْنِي أَذْ سّْننْ، أَقَا نشّْ، سِيذِي، سِّيوْڒغْ ذِي ثُوسْمِي إِنُو، خْمِي إِ غَا كمّْڒغْ أَسْعَارْ إِنُو خَاسنْ.
‏14 أَذْ شمْ أَرّغْ ذ ڒْخَارْبثْ ذ إِشْثْ ن ڒْقشْعثْ ن ؤُسْثهْزِي جَارْ ڒڭْنُوسْ إِ ذ أَمْ د-إِنّْضنْ، زَّاثْ إِ ثِيطَّاوِينْ ن كُوڒْ إِجّْ نِّي إِ غَا إِعْذُونْ.
‏15 أَذْ ثذْوڒْ ؤُرْشَالِيمْ إِ ؤُسْثهْزِي ذ ڒْحڭْرَا، إِ ؤُمذْيَا ن ؤُسقْسحْ ذ ؤُسِيڭّْوذْ إِ ڒڭْنُوسْ إِ ذ أَسْ د-إِنّْضنْ، خْمِي ذ أَسْ إِ غَا قْضغْ ڒحْكَامَاثْ س وغْضَابْ ؤُ س وسْعَارْ ؤُ س ثِييِيتَّا إِحْمَانْ. نشّْ، سِيذِي، أَقَا سِّيوْڒغْ! ▪
‏16 خْمِي ثنْ إِ غَا وْثغْ س فْڒِيثْشَاثْ ن ڒَاژْ نِّي د غَا يَاوْينْ أَردّدْجْ، إِنِّي إِ غَا وْثغْ حِيمَا أَذْ كنِّيوْ سّْهلّْكغْ، خنِّي أَذْ خَاومْ أَرْنِيغْ ڒَاژْ ؤُ أَذْ أَرْژغْ ڒعْوتْشْ ن وغْرُومْ نْومْ. ▪
‏17 أَذْ خَاومْ سكّغْ ڒَاژْ ذ ڒوْحُوشْ إِوْعَارنْ نِّي إِ غَا إِيْمَارنْ ثَارْوَا نّمْ. طَّاعُونْ ذ ؤُسِيزّڒْ ن إِذَامّنْ أَذْ شمْ ڒقْفنْ ؤُ نشّْ أَذْ خَامْ سّكّغْ سِّيفْ. نشّْ، سِيذِي، أَقَا سِّيوْڒغْ!“ ▪