إِزْمَارْ ذ ميَّا ؤُ أَربْعَا ؤُ أَربْعِينْ أَڒفْ خْ وذْرَارْ ن صِيهْيُونْ
14
‏1 ؤُشَا ژْرِيغْ، أَقَا إِزْمَارْ إِبدّْ خْ وذْرَارْ ن صِيهْيُونْ، ؤُشَا أَكِيذسْ مْيَا ؤُ-أَربْعَا ؤُ-ربْعِينْ-أَڒفْ، إِنِّي غَارْسنْ إِسمْ نّسْ ذ يِيسمْ ن بَابَاسْ، إِتّْوَارِينْ خْ ثنْيَارْثْ نْسنْ. ▪
‏2 سْڒِيغْ إِشْثْ ن ثْمِيجَّا ثُوسَا-د زڭْ ؤُجنَّا، أَمْ ڒْحسّْ ن وَاطَّاسْ ن وَامَانْ ؤُ أَمْ ڒْحسّْ ن وَاجَّاجْ أَمقّْرَانْ، ؤُشَا ڒْحسّْ إِ سْڒِيغْ ثُوغَا أَمشْنَاوْ أَيْثْ ن لْهَارْبَا إِتِّيرَارنْ ذِي لْهَارْبَاثْ نْسنْ. ▪ ‏3 أَقَا نِيثْنِي غنّْجنْ مِينْ إِدْجَانْ أَمشْنَاوْ إِجّْ ن يزْڒِي ن جْذِيذْ قَاعْ زَّاثْ إِ ڒْعَارْشْ ؤُ زَّاثْ إِ أَربْعَا ن إِمدَّارنْ ذ إِمْغَارنْ، ؤُشَا ؤُڒَا ذ إِجّْ وَارْ إِزمَّارْ أَذْ إِڒْمذْ إِزْڒِي-يَا ن ؤُصبّحْ مْغِيرْ مْيَا ؤُ-أَربْعَا ؤُ-ربْعِينْ-أَڒفْ، إِنِّي إِتّْوَافْذِينْ زِي ثمُّورْثْ. ▪ ‏4 إِنَا ذ إِنِّي وَارْ إِتّْوَافسْذنْ أَكْ-ذ ثمْغَارِينْ، مِينْزِي نِيثْنِي ذ إِعزْرِييّنْ إِمزْذَاڭنْ. نِيثْنِي ضفَّارنْ إِزْمَارْ مَانِيسْ مَا إِكَّا، أَقَا تّْوَافْذِينْ زڭْ إِوْذَانْ أَمْ إِمنْزَا إِ أَربِّي ؤُ إِ يزْمَارْ. ▪ ‏5 أَقَا وَارْ إِتّْوِيفِي شَا ڒْغشّْ ذڭْ ؤُقمُّومْ نْسنْ، أَقَا وَارْ ذَايْسنْ بُو ڒْعِيبْ. ▪
ثْڒَاثَا ن لْمَالَاكَاثْ
‏6 خَاسْ ؤُشَا ژْرِيغْ إِجّْ ن لْمَالَاكْ نّغْنِي ثُوغَا إِطَّاوْ ذِي ڒْوسْثْ ن ؤُجنَّا، غَارسْ ڒخْبَارْ أَصبْحَانْ إِ ڒبْذَا حِيمَا أَذْ زَّايسْ إِبَارّحْ إِ ينِّي إِزدّْغنْ ذِي ثمُّورْثْ، إِ كُوڒْ ڒْڭنْسْ ذ ثقْبِيتْشْ ذ يِيڒسْ ذ شّعْبْ، ‏7 ؤُشَا إِڒَاغَا س جّهْذْ:
”ڭّْوذمْ أَربِّي، وْشمْ أَسْ-د أَعُودْجِي،
أَقَا ثَاسَاعّثْ ن لْحِيسَابْ نّسْ ثِيوضْ-د.
سجْذمْ إِ ونِّي إِڭِّينْ أَجنَّا ذ ثمُّورْثْ
ذ ڒبْحَارْ ذ ثَاڒَاوِينْ ن وَامَانْ.“ ▪
‏8 ؤُشَا ونّغْنِي، ونِّي ذ وِيسّْ ثْنَاينْ، إِضْفَارْ إِ-ث، إِنَّا:
”أَقَا ثوْضَا، أَقَا ثوْضَا بَابِيلُونْ، ثَانْذِينْثْ ثَامقّْرَانْثْ
إِ يجِّينْ أَذْ سْونْ مَارَّا ڒڭْنُوسْ زڭْ وَامَانْ ن ؤُضِيڒْ
ن ثفْقحْثْ ن فَارْقْ-شّْغڒْ نّسْ.“ ▪
‏9 ؤُشَا ونّغْنِي، إِجّْ ن لْمَالَاكْ وِيسّْ ثْڒَاثَا، إِضْفَارْ إِ-ثنْ ؤُشَا إِڒَاغَا س جّهْذْ:
”ونِّي إِعبْذنْ ڒْوحْشْ ذ ڒخْيَاڒْ نّسْ
ذ ونِّي إِكْسِينْ ڒعْڒَامثْ خْ ثنْيَارْثْ نّسْ
نِيغْ ذڭْ ؤُفُوسْ نّسْ،
‏10 ذ نتَّا أَذْ إِسُو عَاوذْ زڭْ وَامَانْ ن ؤُضِيڒْ ن ثفْقحْثْ ن سِيذِي
ونِّي إِسّْوجْذنْ بْڒَا أَخدْجضْ ذڭْ ؤُغَارَّافْ ن وغْضَابْ نّسْ،
ؤُشَا أَذْ إِتّْوَاعدّبْ س ثْمسِّي ذ ڒشْبَاريّثْ
قِيبَاتْشْ إِ ثِيطَّاوِينْ ن لْمَالَاكَاثْ إِقدّْسنْ
ؤُ قِيبَاتْشْ إِ ثِيطَّاوِينْ ن يزْمَارْ. ▪
‏11 ؤُشَا دّخَّانْ ن ؤُعدّبْ نْسنْ أَذْ إِقِّيمْ إِڭعّذْ إِ ڒبْذَا.
وَارْ ذِينْ بُو أَرَّاحثْ أَسّْ ذ دْجِيڒثْ
إِ ينِّي إِسجَّاذنْ إِ ڒْوحْشْ ذ ڒخْيَاڒْ نّسْ،
ؤُ إِ مَارَّا ونِّي إِكْسِينْ ڒعْڒَامثْ ن يِيسمْ نّسْ. ▪
‏12 أَقَا ذَا إِتّْبَانْ-د ضّْبَارْ ن إِمْقدَّاسنْ،
إِنِّي إِتّطّْفنْ ذِي ثْوصَّا ن أَربِّي
ؤُ ذِي لْ-إِيمَانْ ن يشُّو.“ ▪
‏13 ؤُشَا سْڒِيغْ إِشْثْ ن ثْمِيجَّا ثتّْڒَاغَا-د زڭْ ؤُجنَّا، ثقَّارْ:
”أَرِي، سّعْذْ ن إِمتِّيننْ إِنِّي إِ غَا إِمُّوثنْ ذِي سِيذِيثْنغْ، زِي ڒخُّو ثْسَاونْثْ!“
”وَاهْ، إِنَّا أَرُّوحْ، مَاغَارْ أَذْ أَريّْحنْ زِي ڒخْذَايمْ نْسنْ!“،
أَقَا ڒخْذَايمْ نْسنْ أَذْ ثنْ ضْفَارنْثْ.
ثَاميْرَا ن ثمُّورْثْ
‏14 ؤُشَا ژْرِيغْ، أَقَا إِجّْ ن ؤُسيْنُو ذ أَشمْڒَاڒْ ؤُشَا خْ ؤُسيْنُو إِقِّيمْ خَاسْ ونِّي إِدْجَانْ أَمشْنَاوْ إِجّْ ن مِّيسْ ن بْنَاذمْ، غَارسْ تَّاجْ ن وُورغْ خْ ؤُزدْجِيفْ نّسْ ؤُشَا أَمْجَارْ إِقْضعْ ذڭْ ؤُفُوسْ نّسْ. ▪
‏15 ؤُشَا إِجّْ ن لْمَالَاكْ نّغْنِي إِفّغْ-د زِي زَّاوشْثْ ثَامقّْرَانْثْ ؤُشَا إِڒَاغَا س جّهْذْ خْ ونِّي إِقِّيمنْ خْ ؤُسيْنُو:
”سكّْ-د أَمْجَارْ نّكْ، مْجَارْ!
أَقَا ثَاسَاعّثْ ن ثْميْرَا ثِيوضْ-د!“ ▪
‏16 ؤُشَا ونِّي إِقِّيمنْ خْ ؤُسيْنُو، إِسّكّْ-د أَمْجَارْ نّسْ غَارْ ثمُّورْثْ ؤُشَا ثتّْوَامْجَارْ ثمُّورْثْ.
‏17 ؤُشَا إِجّْ ن لْمَالَاكْ نّغْنِي إِفّغْ-د زِي زَّاوشْثْ ثَامقّْرَانْثْ ثنِّي ذڭْ ؤُجنَّا، ؤُڒَا ذ نتَّا غَارسْ إِجّْ ن ومْجَارْ إِقْضعْ.
‏18 ؤُشَا إِجّْ ن لْمَالَاكْ نّغْنِي ونِّي غَارْ ثدْجْ صُّولْطَا خْ ثْمسِّي، إِفّغْ-د زڭْ ؤُعَالْطَارْ ؤُشَا إِڒَاغَا-د س جّهْذْ خْ ونِّي غَارْ إِدْجْ ومْجَارْ إِقْضعْ، إِنَّا:
”سكّْ-د أَمْجَارْ نّكْ إِقضْعنْ،
ڒْقضْ إِزكُّوننْ ن ثْزَايَارِينْ ن ثمُّورْثْ،
مِينْزِي أَضِيڒْ نّسْ أَقَا يِيوضْ.“
‏19 ؤُشَا لْمَالَاكْ إِسّكّْ-د أَمْجَارْ نّسْ غَارْ ثمُّورْثْ، إِڒْقضْ أَضِيڒْ نْ ثْزَايَارْثْ ن ثمُّورْثْ، إِنْضَارْ إِ-ث ذِي ثْسِيرْثْ ثَامقّْرَانْثْ ن وغْضَابْ ن أَربِّي. ▪ ‏20 حَارْينْ ذِي ثْسِيرْثْ ن ؤُضِيڒْ أَڒْ بَارَّا ن ثنْذِينْثْ ؤُشَا رُوشّنْ-د إِذَامّنْ زِي ثْسِيرْثْ أَڒَامِي إِوْضنْ غَارْ سْڒِيمَاثْ ن ييْسَانْ، ڒْقدّْ ن أَڒفْ ؤُ-مِيثَاينْ ن ’إِسْثَاذِييّنْ‘، إِخْسْ أَذْ يِينِي عْڒَاحَاڒْ مِيثَاينْ ؤُ-عِيشْرِينْ كِيلُومِيثْرْ. ▫ ▪