يشُّو لْمَاسِيحْ يُوعْڒَا خْ مُوسَا
3
‏1 س ؤُينِّي، أَ أَيْثْمَا إِمْقدَّاسنْ، إِنِّي إِتّْوَاڒَاغَانْ س ثْڒَاغِيثْ ن ؤُجنَّا، خْزَارمْ غَارْ رَّاسُولْ وَانِيثَا، غَارْ أَرَّايْسْ ن إِكهَّاننْ ن شّْهَاذثْ نّغْ، يشُّو لْمَاسِيحْ، ▫ ▪ ‏2 ونِّي ذ أَمْثِيقِّي إِ ونِّي إِ-ث-إِ-د إِسّْڭعّْذنْ، أَمْ مَامّشْ ثُوغَا مُوسَا ذ أَمْثِيقِّي خْ مَارَّا ثَادَّارْثْ نّسْ. ▪ ‏3 مِينْزِي أَعُودْجِي ن وَانِيثَا ذ أَمقّْرَانْ س وَاطَّاسْ خْ ونِّي ن مُوسَا، أَمْ شَّانْ ن ؤُبنَّايْ ن ثَادَّارْثْ إِمْغَارْ خْ شَّانْ ن ڒبْنِي نّسْ. ‏4 مِينْزِي مَارَّا ثَادَّارْثْ ثتّْوَابْنَا زڭْ إِجّنْ، مَاشَا ونِّي إِبنَّانْ مَارَّا ذ أَربِّي. ▪ ‏5 ثتّْوَاوكّڒْ إِ مُوسَا مَارَّا ثَادَّارْثْ نّسْ أَمْ إِ يِيجّْ ن ؤُمْسخَّارْ، مَاحنْذْ أَذْ إِشْهذْ خْ ثْمسْڒَايِينْ مِينْ خفْ غَا إِسِّيوڒْ نتَّا. ▪ ‏6 مَاشَا لْمَاسِيحْ أَمْ ثْممِّيثْ إِتّْوَاڭّْ خْ ثَادَّارْثْ نّسْ، ؤُ ثَادَّارْثْ نّسْ ذ نشِّينْ، مَاڒَا نقِّيمْ نتّطّفْ ذِي تِّيقّثْ ؤُ ذِي ڒمْغَارثْ ن ؤُسِيثمْ نّسْ أَڒْ أَنڭَّارْ. ▪
ثْمِيجَّا ن أَربِّي
‏7 مِينْزِي أَرُّوحْ إِقدّْسنْ إِنَّا:
”أَقَا أَسّْ-أَ مَاڒَا ثسْڒِيمْ ثْمِيجَّا نّسْ، ▪
‏8 وَارْ تّسّقْسِيحمْ شَا ؤُڒَاونْ نْومْ مَاحنْذْ أَذْ ث ثسْعَارمْ،
أَمشْنَاوْ إِنِّي إِغوّْغنْ،
ؤُ أَمشْنَاوْ ذڭْ وَاسّْ ن ؤُجَارّبْ ذِي ڒخْڒَا، ▪
‏9 ؤُمِي ذ أَيِي جَارّْبنْ ڒجْذُوذْ نْومْ، قدْجْبنْ أَيِي،
أَمْ ژْرِينْ ثِيمڭَّا ثِيمقّْرَانِينْ إِنُو أَربْعِينْ ن إِسڭّْوُوسَا.
‏10 س ؤُينِّي عِيفّغْ زِي جِّيڒْ نِّي، نِّيغْ:
’وَا ذ إِجّْ ن ڒْڭنْسْ إِ إِودَّارنْ ذڭْ وُوڒْ نّسْ
نِيثْنِي وَارْ سِّيننْ شَا إِبْرِيذنْ إِنُو!‘،
‏11 أَڒَامِي جُّودْجغْ ذڭْ وغْضَابْ إِنُو:
’وَارْ د-تِّيذْفنْ شَا غَارْ أَرَّاحثْ إِنُو!‘ “ ▪
‏12 س ؤُينِّي، أَ أَيْثْمَا، حْضَامْ حِيمَا عمَّارْصْ وَارْ إِتِّيڒِي حذْ زَّايْومْ غَارسْ ؤُڒْ ذ أَعفَّانْ إِ وَارْ إِتِّيمْننْ ؤُمِي غَا ثَاڭّْوجمْ خْ أَربِّي إِدَّارنْ،
‏13 مَاشَا قدْجْبمْ إِخفْ نْومْ كُوڒْ أَسّْ أَڒْ أَسّْ ؤُمِي قَّارنْ: ’أَسّْ-أَ!‘، حِيمَا ؤُڒَا ذ إِجّْ زَّايْومْ وَارْ إِتّقْسِيحْ شَا س وشْمَاثْ ن دّنْبْ.
‏14 مِينْزِي نتّْوَاسْمُونْ أَكْ-ذ لْمَاسِيحْ، مَاڒَا نقِّيمْ نْشبَّارْ ذِي ڒْعَاهْذْ-أَ ذ أَمْثِيقِّي زڭْ ؤُمزْوَارْ أَڒْ أَنڭَّارْ.
‏15 أَمْ مَامّشْ إِتّْوَانَّا:
”أَسّْ-أَ، مَاڒَا ثسْڒِيمْ ثْمِيجَّا نّسْ،
وَارْ ثسّقْسِيحمْ شَا ؤُڒَاونْ نْومْ
مَاحنْذْ أَذْ ث ثسْعَارمْ.“ ▪
‏16 خنِّي مِينْ إِعْنَانْ نِيثْنِي إِنِّي إِسْڒِينْ ث، خنِّي غوّْغنْ؟ مَا وَارْ دْجِينْ نِيثْنِي مَارَّا ذ إِنِّي د-إِفّْغنْ زِي مِيصْرَا س ؤُفُوسْ ن مُوسَا؟
‏17 زِي مَانْ ونْ إِعِيفّْ نتَّا خنِّي أَربْعِينْ ن إِسڭّْوُوسَا؟ مَا وَارْ إِدْجِي زڭْ ينِّي إِخْضَانْ، إِنِّي ؤُمِي إِوْضَانْ إِغْسَانْ نْسنْ ذِي ڒخْڒَا؟ ▪
‏18 إِ ؤُمِي إِجِّيدْجْ نتَّا، بلِّي وَارْ د-تِّيذْفنْ شَا ذِي أَرَّاحثْ نّسْ، مَا وَارْ إِدْجِي إِ ينِّي وَارْ د أَسْ إِتّڭّنْ أَرَّايْ وَاهَا؟ ▪
‏19 أَقَا نتّْوَاڒَا بلِّي نِيثْنِي وَارْ زمَّارنْ أَذْ أَذْفنْ خْ سِّيبّثْ ن بْڒَا لْ-إِيمَانْ نْسنْ.