25
‏1 أَزهّذْ ن ذَاوُوذْ.
أَلِيفْ. أَ سِيذِي، غَاركْ إِ د-سّْڭعَّاذغْ ڒعْمَارْ إِنُو.
‏2 بِيثْ. أَ أَربِّي إِنُو، نشّْ تّشْڒغْ خَاكْ.
أجّْ أَيِي وَارْ تّْسضْحِيغْ،
أجّْ ڒْعذْيَانْ إِنُو وَارْ خَافِي تّسْڒِيوْڒِيونْ س ڒفْرَاحثْ. ▪
‏3 ڭِيملْ. وَاهْ، مَارَّا إِنِّي شكْ إِتّْرَاجَانْ
وَارْ تّْسضْحِينْ.
إِنِّي إِڭِّينْ س ڒغْذَارْ بْڒَا سِّيبّثْ،
أَذْ سضْحنْ. ▪
‏4 ذَالِيثْ. أَ سِيذِي، سّْشنْ أَيِي إِبْرِيذنْ نّكْ،
سْغَارْ أَيِي إِمسْرَاقْ نّكْ. ▪
‏5 هِي. نْذهْ أَيِي ذِي ثِيذتّْ نّكْ ؤُ سْغَارْ أَيِي،
مِينْزِي شكْ ذ أَربِّي ن ؤُسنْجمْ إِنُو،
نشّْ سِّيثِيمغْ خَاكْ أَسّْ مَارَّا.
‏6 زَايِينْ. عْقڒْ، أَ سِيذِي، خْ أَرّحْمثْ نّكْ،
ؤُ خْ ثْمخْسِيوْثْ نّكْ إِشوَّارنْ،
مَاغَارْ أَقَا أَثنْثْ دْجَانْثْ زِي ڒبْذَا. ▪
‏7 خِيثْ. وَارْ تِّيذَارْ شَا دّْنُوبْ ن ثمْژِي إِنُو
ؤُڒَا ذ إِخطَّانْ إِنُو.
خمّْ مَاشَا غَارِي ذِي ثْمخْسِيوْثْ نّكْ إِشوَّارنْ،
ذِي طّْوعْ ن ثْشُونِي نّكْ، أَ سِيذِي.
‏8 ثِيث. سِيذِي إِصْبحْ، إِشْنَا،
س ؤُينِّي أَذْ إِسّْغَارْ أَبْرِيذْ إِ إِمذْنَابْ.
‏9 يُوذْ. نتَّا أَذْ إِڭوّذْ إِمْهِيننْ س ڒْحقّْ،
نتَّا أَذْ إِسّڒْمذْ أَبْرِيذْ نّسْ إِ إِمْهِيننْ.
‏10 كَافْ. مَارَّا إِمسْرَاقْ ن سِيذِي أَقَا أَثنْ ذ ثَامخْسِيوْثْ إِشوَّارنْ ذ ڒَامَانْ،
إِ ينِّي إِحطَّانْ ڒْعَاهْذْ نّسْ ذ شَّاهَاذَاثْ نّسْ.
‏11 لَامِيذْ. ذِي طّْوعْ ن يِيسمْ نّكْ، أَ سِيذِي،
غْفَارْ ڒْمُوعْصِييّثْ إِنُو، مَاغَارْ أَقَا-ت ذ أَطَّاسْ.
‏12 مِيمْ. مَانْ ونْ ذ أَرْيَازْ إِ إِتّڭّْوذنْ سِيذِي؟
نتَّا أَذْ أَسْ إِسّڒْمذْ أَبْرِيذْ إِ إِتّْخصَّا أَذْ إِخْضَارْ.
‏13 نُونْ. ڒعْمَارْ نّسْ أَذْ إِسّنْسْ ذِي ڒْخِيرْ،
زَّارِيعثْ نّسْ أَذْ وَارْثنْ ثَامُّورْثْ.
‏14 سَامِيخْ. ڒَامَانْ إِ ذِينْ ن سِيذِي إِ ينِّي زَّايسْ إِتّڭّْوْذنْ،
ؤُ ڒْعَاهْذْ نّسْ مَاحنْذْ أَذْ أَسنْ ث إِسَّارْڭبْ.
‏15 عَايِينْ. ثِيطَّاوِينْ إِنُو ڒبْذَا ذِي سِيذِي،
مِينْزِي نتَّا أَذْ إِفكّْ إِضَارنْ إِنُو زِي ثْرَاشَّا.
‏16 بِي. أَرّْ-د غَارِي س وُوذمْ ؤُ حِينّْ خَافِي،
مَاغَارْ نشّْ أَقَا أَيِي وحّْذِي ؤُ ذِي ڒغْبنْ.
‏17 ثْسَاذِي. ڒحْصَارَاثْ ن وُوڒْ إِنُو أَقَا مَّارْنِينْثْ.
سُوفّغْ أَيِي زِي دِّيقَاثْ إِ ذ أَيِي.
‏18 رِيخْ. خْزَارْ-د غَارْ ڒغْبنْ إِنُو ذ وَارْبرْ إِنُو،
كْسِي خَافِي مَارَّا دّْنُوبْ إِنُو.
‏19 رِيخْ. خْزَارْ غَارْ ڒْعذْيَانْ إِنُو، مِينْزِي تّْوَاكْثَارنْ،
نِيثْنِي شَارّْهنْ أَيِي س يِيجّْ ن وشْرَاهْ إِقسْحنْ.
‏20 شِينْ. حْضَا خْ ڒعْمَارْ إِنُو ؤُ فكّْ أَيِي!
وَارْ ذ أَيِي ثجِّي شَا أَذْ سضْحِيغْ، مِينْزِي خَاكْ إِ تّشْڒغْ.
‏21 ثَاوْ. أَذْ ثحْذَا أَيِي ڒكْمَارثْ ذ ڒصْفَايثْ،
مَاغَارْ سِّيثِيمغْ ذَايكْ.
‏22 أَ أَربِّي، فْذِي إِسْرَائِيل زِي مَارَّا ڒحْصَارَاثْ نّسْ.