46
‏1 إِ ؤُمقّْرَانْ ن إِمغْنَاجنْ. زڭْ أَيْثْ ن قُورَاحْ.
س لْهَارْبَاثْ إِتّْوَارِّيڭْلَانْ غَارْ سنّجْ. إِزْڒِي.
‏2 أَربِّي ذ أَمْشَانْ ن ثَاروْڒَا ذ جّهْذْ إِ نشِّينْ.
أَقَا إِبَانْ-د إِتِّيشْ أَفُوسْ أَطَّاسْ ذِي ڒحْصَارَاثْ.
‏3 س ؤُينِّي وَارْ نتّڭّْوذْ شَا،
وَاخَّا أَذْ ثْبدّڒْ ثَامُّورْثْ،
أَذْ نْهزَّانْ إِذُورَارْ ذڭْ وُوڒْ نْ ڒبْحُورْ،
‏4 أَذْ هَاجَانْثْ ڒْحمْڒَاثْ نّسْ، أَذْ ڭّنْثْ أَكُوفُّو،
أَذْ نْهزّنْ إِذُورَارْ س ؤُنّقْڒبْ نّسْ! سِيلَاهْ.
‏5 ثِيغْزَارِينْ ن يغْزَارْ أَذْ سّْفَارّْحنْثْ ثَانْذِينْثْ ن أَربِّي،
زَّاوشْثْ إِقدّْسنْ ن ثْزذِّيغِينْ ن ؤُمْعُودْجِي خْ كُوڒْشِي.
‏6 أَربِّي أَقَا-ث ذِي ڒْوسْثْ نّسْ، وَارْ ثتّنْهزَّا،
أَربِّي أَذْ أَسْ إِوْشْ أَفُوسْ خْمِي د غَا ثسِّيجْ ثُوفُّوثْ.
‏7 ڒڭْنُوسْ مُوزَّارنْ، ثِيڭلْذِيوِينْ نْهزّنْثْ.
نتَّا إِڭَّا ثْمِيجَّا نّسْ أَذْ ثتّْوَاسڒْ، ثَامُّورْثْ أَقَا ثفْسِي.
‏8 سِيذِي ن ڒْعسْكَارَاثْ أَقَا-ث أَكِيذْنغْ،
أَربِّي ن يَاعْقُوبْ ذ لْپُورْجْ نّغْ يُوعْڒَانْ. سِيلَاهْ.
‏9 أَسمْ-د، خْزَارمْ ثِيمڭَّا ن سِيذِي،
نتَّا إِ إِڭِّينْ ثِيمسْڒَايِينْ إِسَّاڭّْوَاذنْ خْ ثمُّورْثْ.
‏10 نتَّا إِسّْبدَّا إِمنْغَانْ غَارسْ أَڒْ أَنڭَّارْ ن ثمُّورْثْ،
نتَّا أَذْ يَارْژْ ڒْقوْسْ ؤُ إِشَّاثْ لَانْسَا ذِي إِوثْوِيثنْ،
إِكَارُّوثنْ إِسّشْمَاضْ إِ-ثنْ س ثْمسِّي.
‏11 سْبدّْ، سْنمْ إِلَّا أَقَا نشّْ ذ أَربِّي.
نشّْ أَذْ تّْوَاسْڭعّْذغْ جَارْ ڒڭْنُوسْ،
نشّْ أَذْ تّْوَاسْڭعّْذغْ خْ ثمُّورْثْ.
‏12 سِيذِي ن ڒْعسْكَارَاثْ أَقَا-ث أَكِيذْنغْ،
أَربِّي ن يَاعْقُوبْ ذ لْپُورْجْ يُوعْڒَانْ إِ نشِّينْ. سِيلَاهْ.