ثَامْوَارِّيثْ ن أَيُوبْ خْ إِلِيفَازْ - أَفقُّوسْ نّسْ
6
‏1 يَارَّا-د أَيُوبْ، إِنَّا:
‏2 أَ، مْڒِي مَاشَا معْلِيكْ إِتّْوَاوْزنْ ڒْهمّْ إِنُو،
مْڒِي جِّينْ أَذْ إِڭعّذْ خْ ڒْمِيزَانْ ؤُڒَا ذ ڒغْبنْ إِنُو أَكِيذسْ إِمُونْ!
‏3 مَاغَارْ ڒخُّو أَقَا-ث إِذْقڒْ خْ يجْذِي ن ڒبْحُورْ،
خْ ؤُيَا تّفّْغنْ وَاوَاڒنْ إِنُو نْهْڒَا أَخمّمْ. ▪
‏4 مَاغَارْ نُّوغنْثْ ذَايِي فْڒِيثْشَاثْ ن ؤُمْزمَّارْ خْ كُوڒْشِي،
أَڒَامِي بُوحْبڒْ إِنُو إِسسّْ أَرّْهَاجْ نْسنْثْ.
إِنخْڒِيعنْ زِي أَربِّي كَّارنْ-د أَكِيذِي. ▪
‏5 مَا إِسّْحُونْذْرُوثْ وغْيُوڒْ ن ڒخْڒَا غَارْ أَرّْبِيعْ أَزِيزَا؟
نِيغْ إِسّْمُوهْرُوثْ ؤُفُونَاسْ غَارْ هدُّو نّسْ؟
‏6 مَاشَّا بْڒَا أَڒذِّي مَا أَذْ ث يشّْ بْنَاذمْ بْڒَا ثَامدْجَاحْثْ؟
نِيغْ أَقَا ذِينْ أَڒذِّي ذِي ڒْمحّْ أَشمْڒَاڒْ ن ثْمدْجَاتْشْ؟
‏7 مِينْ يُوڭِي ڒعْمَارْ إِنُو أَذْ ث إِحَاذَا،
ڒخُّو أَيَا مَارَّا إِ نشّْ أَمْ مَاشَّا إِغُومّنْ.
‏8 مْڒِي د غَا يَاسْ مِينْ أَرزُّوغْ،
إِوَا، إِوْشَا أَربِّي مِينْ سِيتِّيمغْ.
‏9 مْڒِي ثُوغَا إِخْسْ سِيذِي مَاحنْذْ أَذْ أَيِي إِڒْبزْ،
مَاحنْذْ أَذْ إِسَّارْخُو أَفُوسْ نّسْ ؤُ مَاحنْذْ أَذْ أَيِي إِقسّْ.
‏10 مَانْ أَيَا أَذْ أَيِي يِيڒِي عَاذْ ذ أَفوّجْ،
أَذْ أَيِي إِنْعشْ ذِي ڒحْرِيقْ نِّي وَارْ خَافِي إِسّْعِيزِّي شَا،
مَاغَارْ وَارْ نْكَارغْ شَا أَوَاڒنْ ن ؤُمْقدَّاسْ.
‏11 مِينْ إِعْنَا جّهْذْ إِنُو، أَقَا زمَّارغْ أَذْ رَاجِيغْ عَاذْ؟
نِيغْ مِينْ إِعْنَا ؤُنڭَّارُو إِنُو، أَذْ سبَّاڒغْ إِخفْ إِنُو عَاذْ؟
‏12 مَا جّهْذْ إِنُو أَمْ جّهْذْ ن إِژْرَا؟
مَا أَرِّيمثْ إِنُو أَمْ نّْحَاسْ؟
‏13 مَا وَارْ دْجِيغْ قَاعْ بْڒَا ثْوِيزَا س يِيخفْ إِنُو،
مَا وَارْ خَافِي إِتّْوَاكّسْ ؤُفكِّي قَاعْ؟
‏14 ونِّي ؤُمِي إِقْضعْ ڒَايَاسْ إِتّْخصَّا أَسْ ثَامخْسِيوْثْ إِشُووَّارنْ زڭْ ؤُمدُّوكّڒْ نّسْ،
مَاڒَا لَّا إِزمَّارْ أَذْ يجّْ ثِيڭّْوُوذِي زڭْ ؤُمْزمَّارْ خْ كُوڒْشِي.
‏15 أَيْثْمَا بَاننْ-د ذ إِغدَّارنْ أَمْ ثْغزْرِينْ ذڭْ إِذُورَارْ،
أَمْ ثَاسُّوثْ ن ثْغزْرِينْ نِّي إِعدُّونْ ذغْيَا،
‏16 إِنِّي إِتّْبَارّْشِيننْ س وجْرِيسْ،
ؤُ إِنِّي ذِي إِسّْنُوفَّارْ وذْفڒْ إِخفْ نّسْ.
‏17 ذڭْ وُوسَّانْ نِّي ذِي ذوْڒنْثْ حْصَارنْثْ، بدّنْثْ،
خْمِي حمَّانْثْ، تَّاژْغنْثْ، إِمْحَا ومْشَانْ نْسنْثْ.
‏18 إِبْرِيذنْ ن ثشْڒِي نْسنْ فَارْغنْ،
ڭعّْذنْ ذِي ڒعْوِينْ ؤُشَا ودَّارنْ.
‏19 إِمْسبْرِيذنْ زِي ثَايْمَا قِّيمنْ تّْشعَّاينْ،
إِكَارَاوَاننْ زِي شَابَا تّْرَاجَانْ ثنْثْ.
‏20 نِيثْنِي تّْوَاشمْثنْ ذڭْ ؤُثشْڒِي نِّي غَارْسنْ.
ؤُسِينْ-د غَارْ ثْغزْرِينْ ذڭْ إِذُورَارْ ؤُشَا بَارّْقنْ.
‏21 س ثِيذتّْ، ڒخُّو ثْذوْڒنْثْ كنِّينْثْ ذ وَالُو،
ثژْرِينْثْ أَرْژِييّثْ إِنُو ؤُشَا ثڭّْوذنْثْ.
‏22 مَا نِّيغْ: ’أَوْيمْ أَيِي-د شَا!‘
نِيغْ: ’وْشمْ أَيِي ثِيرْزِيفِينْ زڭْ وَاڭْڒَا نْومْ!‘
‏23 نِيغْ: ’فكّْ أَيِي زڭْ ؤُفُوسْ ن ونِّي إِحصَّارنْ!‘
نِيغْ: ’فْذِي أَيِي زڭْ ؤُفُوسْ ن أَيْثْ ن بُو-ڒخْشُونثْ!‘
‏24 سْغَارْ أَيِي، خنِّي أَذْ سّغْذغْ،
سْشنْ أَيِي مِينْ ذِي ودَّارغْ!
‏25 مَامّشْ جهّْذنْ وَاوَاڒنْ يشْنَانْ،
مَاشَا مِينْ خفْ أَوبّخْ نْومْ؟
‏26 مَا ثتّْخَارّْصمْ ذڭْ وَاوَاڒنْ مَاحنْذْ أَذْ أَيِي ثْوبّْخمْ؟
مَا خنِّي أَوَاڒنْ ن ونِّي ؤُمِي قضْعنْ ڒَايَاسْ أَمْ ڒعْوِينْ إِ كنِّيوْ؟
‏27 عَاذْ خْ يِيجّْ ن ؤُنِيپُو أَيُوجِيڒْ أَذْ خَاسْ ثنْضَارمْ ثَاقدُّوحْثْ،
ؤُ عَاذْ خْ يِيجّْ ن ؤُمدُّوكّڒْ نْومْ أَذْ خَاسْ ثڭّمْ ثَامعْمُوتْشْ.
‏28 خنِّي ڒخُّو، مَاڒَا ثخْسمْ، حْضَامْ خَافِي مْلِيحْ،
نشّْ وَارْ خَاومْ سّْخَارِّيقغْ ذڭْ ؤُغمْپُوبْ نْومْ.
‏29 قدْجْبمْ أَيِي، وَارْ إِعدّڒْ أَذْ يِيڒِي دّدْجْ.
قدْجْبمْ أَيِي عَاوذْ، ثَاسڭْذَا إِنُو ثْبدّْ عَاذْ نِيشَانْ.
‏30 مَا أَقَا ذِينْ ڒْغشّْ خْ يِيڒسْ إِنُو؟
مَا وَارْ إِتّْڒذِّي وَانغْ إِنُو خْ مِينْ وَارْ إِحْڒِينْ؟