115
‏1 وَارْ إِدْجِي إِ نشِّينْ، أَ سِيذِي، وَارْ إِدْجِي إِ نشِّينْ،
مَاغَارْ إِ يِيسمْ نّكْ أَذْ يِيڒِي ؤُعُودْجِي،
ذِي سِّيبّثْ ن ثْمخْسِيوْثْ نّكْ إِشوَّارنْ ذ ڒَامَانْ نّكْ.
‏2 مَايمِّي إِ غَا قَّارنْ ڒڭْنُوسْ:
’مَانِي إِدْجْ خنِّي أَربِّي نْسنْ؟‘
‏3 أَربِّي نّغْ أَقَا-ث ذڭْ ؤُجنَّا،
إِڭَّا مَارَّا مِينْ ذ أَسْ يَارْضَانْ.
‏4 ڒخْيَاڒَاثْ نْسنْ ن صَّانَامْ أَقَا أَثنْثْ س نُّوقَارْثْ ذ وُورغْ،
ڒْخذْمثْ ن إِفَاسّنْ ن إِوْذَانْ. ▫
‏5 غَارْسنْ أَقمُّومْ، مَاشَا وَارْ سِّيوِيڒنْثْ،
غَارْسنْثْ ثِيطَّاوِينْ مَاشَا وَارْ تّْوِيڒِينْثْ، ▪
‏6 غَارْسنْثْ إِمزُّوغنْ، مَاشَا وَارْ تّسْڒِينْثْ،
غَارْسنْثْ وَانْزَارنْ، مَاشَا وَارْ تّْشمِّينْثْ.
‏7 إِفَاسّنْ نْسنْ وَارْ زمَّارنْ أَذْ شبَّارنْ،
إِضَارنْ نْسنْ وَارْ زمَّارنْ أَذْ ؤُيُورنْ.
نِيثْنِي وَارْ سُّوفُّوغنْ ڒْحسّْ زِي ثْمِيجَّا نْسنْ.
‏8 أجّْ إِنِّي ثنْثْ إِڭِّينْ أَذْ ذَايْسنْثْ أَروْسنْ،
كُوڒْ إِجّْ زڭْ إِنِّي خَاسنْثْ إِتّشْڒنْ.
‏9 إِسْرَائِيل، تّْشڒْ خْ سِيذِي.
نتَّا ذ ثْوِيزَا نْسنْ ذ ثَاسدَّارْثْ نْسنْ إِ ؤُسڒْقِي.
‏10 ثَادَّارْثْ ن هَارُونْ، تّْشڒْ خْ سِيذِي.
نتَّا ذ ثْوِيزَا نْسنْ ذ ثَاسدَّارْثْ نْسنْ إِ ؤُسڒْقِي.
‏11 مَارَّا كنِّيوْ إِنِّي إِتّڭّْوذنْ سِيذِي، تّشْڒمْ خْ سِيذِي.
نتَّا ذ ثْوِيزَا نْسنْ ذ ثَاسدَّارْثْ نْسنْ إِ ؤُسڒْقِي.
‏12 سِيذِي إِعْقڒْ خَانغْ، نتَّا أَذْ إِبَاركْ.
أَذْ إِبَاركْ ثَادَّارْثْ ن إِسْرَائِيل،
أَذْ إِبَاركْ ثَادَّارْثْ ن هَارُونْ.
‏13 نتَّا أَذْ إِبَاركْ إِنِّي ث إِتّڭّْوذنْ زِي سِيذِي،
إِمژْيَاننْ جْمِيعْ أَكْ-ذ إِمقّْرَاننْ.
‏14 سِيذِي أَذْ أَومْ إِسّْمَارْنِي ثَارْوَا،
إِ كنِّيوْ ؤُڒَا إِ إِحنْجِيرنْ نْومْ.
‏15 كنِّيوْ ثتّْوَابَارْكمْ زِي سِيذِي،
ونِّي إِڭِّينْ أَجنَّا ذ ثمُّورْثْ.
‏16 إِجنْوَانْ، وَاهْ إِجنْوَانْ ن سِيذِي،
مَاشَا ثَامُّورْثْ إِوْشَا إِ-ت إِ ثَارْوَا ن بْنَاذمْ.
‏17 إِمتَّانْ وَارْ زمَّارنْ أَذْ سّمْغَارنْ سِيذِي،
ؤُڒَا ذ إِنِّي د-إِهْوَانْ ذڭْ ؤُسُوسمْ.
‏18 نشِّينْ أَذْ نْبَاركْ سِيذِي،
زِي ڒخُّو أَڒْ إِ ڒبْذَا. هَالِّيلُو-يَاهْ!