39
‏1 إِ ؤُمقّْرَانْ ن إِمغْنَاجنْ. إِ يَاذُوثُونْ. أَزهّذْ ن ذَاوُوذْ.
‏2 نِّيغْ: ”نشّْ أَذْ كَّارغْ أَذْ حْضِيغْ إِبْرِيذنْ إِنُو زِي دّنْبْ ن يِيڒسْ إِنُو،
أَذْ طّْفغْ أَحطُّو غَارْ ؤُقمُّومْ إِنُو س إِشْثْ ن ثشْمَانْثْ،
مِينْ غَا يكّْ ؤُعفَّانْ زَّاثِي.“
‏3 نشّْ ذوْڒغْ أَمْ ويْنَاوْ ؤُ ڒحّْفغْ إِخفْ إِنُو س ؤُسغْذْ،
بكْمغْ ؤُڒَا خْ ڒْخَارْ،
مَاشَا ڒحْرِيقْ إِنُو ثُوغَا يَارنِّي.
‏4 ؤُڒْ إِنُو إِذْوڒْ إِحمَّا ذِي ذَاخڒْ إِنُو،
ثتّْوَاسَارغْ إِشْثْ ن ثْمسِّي غَارْ ؤُنِيخْسسْ إِنُو.
خنِّي سِّيوْڒغْ س يِيڒسْ إِنُو:
‏5 ”أَ سِيذِي، سْشنْ أَيِي أَنڭَّارْ إِنُو،
مَانْ إِدْجْ ڒْقدّْ ن وُوسَّانْ إِنُو،
حِيمَا أَذْ سّْنغْ مَامّشْ أَرْخْفغْ.
‏6 خْزَارْ، شكْ ثَارِّيذْ ؤُسَّانْ إِنُو أَمْ إِشْبَارنْ ن ؤُفُوسْ،
ثَازُّوڭَّارْثْ ن ثُوذَارْثْ إِنُو زَّاثْ إِ شكْ أَخْمِي ذ وَالُو.
كُوڒْ بْنَاذمْ، مَامّشْ مَا إِبدّْ إِمْثنْ،
نِيشَانْ أَمْ إِشْثْ ن ثَايُّوثْ.“ سِيلَاهْ. ▪
‏7 إِوَا، بْنَاذمْ إِڭُّورْ أَمْ إِجّْ ن ڒخْيَاڒْ،
وَاهْ، أَمْ إِشْثْ ن ثَايُّوثْ أَمُّو إِ إِتّْرَاحْ إِتَّاسْ-د.
نتَّا إِسّْمُونْ، وَارْ إِسِّينْ مَانْ ونْ ث إِ غَا إِكْسِينْ غَارسْ.
‏8 ؤُ ڒخُّو مِينْ غَا سِّيثْمغْ، أَ سِيذِي إِنُو؟
أَقَا نشّْ تّْرَاجِيغْ شكْ!
‏9 فكّْ أَيِي زِي مَارَّا إِخطَّانْ إِنُو،
وَارْ ذ أَيِي تّڭّْ شَا ذ ثِيسضْحَاشْ إِ ؤُپُوحَاڒِي.
‏10 نشّْ ذوْڒغْ أَمْ ويْنَاوْ، وَارْ أَرزّْمغْ أَقمُّومْ إِنُو،
مَاغَارْ ذ شكْ إِ إِڭِّينْ أَيَا.
‏11 كْسِي زَّايِي جّْرِيحشْثْ نّكْ،
أَقَا فنِّيغْ س ؤُطفُّو إِحصَّارنْ ن ؤُفُوسْ نّكْ.
‏12 مَاڒَا ثْسڭّْذذْ شَا ن ورْيَازْ س ثِييِّيثَا ذِي سِّيبّثْ ن ڒْمُوعْصِييّثْ نّسْ،
خنِّي ثسّْفسْيذْ أَشوَّارْ ن وَادُّوذْ نّسْ أَمْ ثْشِينْذَا.
إِوَا كُوڒْ بْنَاذمْ أَذْ إِفْنَا أَمْ إِشْثْ ن ثَايُّوثْ. سِيلَاهْ.
‏13 سڒْ إِ ثْژَادْجِيثْ إِنُو، أَ سِيذِي، ؤُ سْحسّْ إِ ؤُغُويِّي إِنُو.
وَارْ تّبْكِيمْ غَارْ إِمطَّاونْ إِنُو،
مَاغَارْ أَقَا أَيِي ذ أَبَارَّانِي، ذ أَمْعزّبْ غَاركْ، أَمْ مَارَّا ڒجْذُوذْ إِنُو. ▪
‏14 سْحيّذْ خَافِي مَاحنْذْ أَذْ شعْشعغْ عَاذْ س ڒفْرَاحثْ،
قْبڒْ أَذْ رَاحغْ ؤُ وَارْ ذَا تِّيڒِيغْ عَاذْ.