48
‏1 إِزْڒِي، أَزهّذْ زڭْ أَيْثْ قُورَاحْ.
‏2 سِيذِي ذ أَمقّْرَانْ، إِتّسْذِيهَادْجْ أَذْ إِتّْوَاسّمْغَارْ أَطَّاسْ،
ذِي ثنْذِينْثْ ن أَربِّي نّغْ، خْ وذْرَارْ نّسْ إِقدّْسنْ.
‏3 ڒُوعْڒَا نّسْ ذ ڒمْڒَاحثْ، أَقَا أَذْرَارْ ن صِيهْيُونْ ذ ڒفْرَاحثْ إِ مَارَّا ثَامُّورْثْ،
غَارْ ؤُغزْذِيسْ ن شَّامَالْ ن ثنْذِينْثْ ن ؤُجدْجِيذْ ذ أَمقّْرَانْ. ▪
‏4 أَربِّي أَقَا-ث ذِي ڒقْصُورْ نّسْ،
نتَّا إِتّْوَاسّنْ أَمْ إِجّْ ن لْپُورْجْ يُوعْڒَانْ.
‏5 مَاغَارْ خْزَارْ، إِجدْجِيذنْ مُوننْ،
أَقَا فّْغنْ جْمِيعْ.
‏6 ڒَامِي ث ژْرِينْ، ثْبهْثنْ،
أَقَا نّْجرْفَانْ ؤُشَا أَروْڒنْ ذغْيَا.
‏7 ذِينِّي ثطّفْ إِ-ثنْ ثَارْجِيجِيثْ،
أَمْ ڒحْرِيقْ ن إِشْثْ ن ثمْغَارْثْ ثتَّارُو.
‏8 س ؤُسمِّيضْ زِي شَّارْقْ ثتَّارژِّيذْ إِغَارُّوبَا ن ثَارْشِيشْ.
‏9 أَمْ مَامّشْ ثُوغَا ت نسْڒَا،
أَمُّو إِ ت نثْوَاڒَا ذِي ثنْذِينْثْ ن سِيذِي ن ڒْعسْكَارَاثْ،
ذِي ثنْذِينْثْ ن أَربِّي نّغْ.
أَربِّي أَذْ ت إِسّمْثنْ إِ ڒبْذَا. سِيلَاهْ.
‏10 أَ أَربِّي، نِيذَارْ ثَامخْسِيوْثْ نّكْ إِشوَّارنْ،
ذِي ڒْوسْثْ ن زَّاوشْثْ نّكْ ثَامقّْرَانْثْ.
‏11 أَمشْنَاوْ إِسمْ نّكْ، أَ أَربِّي،
أَمُّو إِتَّاكّْوَاضْ ؤُڒَا ذ شَّانْ نّكْ غَارسْ أَڒْ ثِينڭُّورَا ن ثمُّورْثْ.
أَفُوسْ نّكْ أَفُوسِي إِشُّورْ س ثْسڭْذَا.
‏12 أجّْ أَذْرَارْ ن صِيهْيُونْ أَذْ إِفَارْحْ،
جّمْ يسِّيسْ ن يَاهُوذَا أَذْ أَرشْقنْثْ زِي سِّيبّثْ ن ڒحْكَامَاثْ نّكْ.
‏13 كّمْ خْ صِيهْيُونْ، نّْضمْ أَسْ-د،
حسْبمْ صُّومْعَاثْ نّسْ!
‏14 ڭّمْ ؤُڒْ نْومْ خْ لْبَارَاجْ نّسْ،
خْزَارمْ مْلِيحْ ذِي ڒقْصُورْ نّسْ،
حِيمَا أَذْ ت تّْعَاوْذذْ إِ جِّيڒْ إِ د غَا يَاسنْ.
‏15 مَاغَارْ أَربِّي وَانِيثَا ذ أَربِّي نّغْ إِ ڒبْذَا قَاعْ.
نتَّا أَذْ أَنغْ إِنْذهْ أَڒْ ڒْموْثْ.