116
‏1 نشّْ تّخْسغْ،
مَاغَارْ سِيذِي إِسْڒَا إِ ثْمِيجَّا إِنُو، أَحشّمْ إِنُو،
‏2 مَاغَارْ نتَّا إِوْشَا أَيِي أَمژُّوغْ نّسْ.
أَذْ أَسْ ڒَاغِيغْ مَارَّا ؤُسَّانْ ن ثُوذَارْثْ إِنُو.
‏3 إِسغْوَانْ ن ڒْموْثْ نّْضنْ أَيِي-د،
ثوْضَا-د خَافِي ثِيڭّْوُوذَا ن ڒَاخَارْثْ.
نشّْ ؤُفِيغْ أَقَا أَيِي تّْوَاحْصَارغْ ؤُ شضْنغْ. ▪
‏4 ڒَاغِيغْ خْ يِيسمْ ن سِيذِي، نِّيغْ:
”أَ سِيذِي، فكّْ ڒعْمَارْ إِنُو!“
‏5 سِيذِي ذ أَحْنِينْ ذ أَمْسڭّذْ،
أَربِّي نّغْ ذَايسْ ڒحْنُونشْثْ.
‏6 سِيذِي إِحطَّا ؤُڒَاونْ ن إِحَافِييّنْ.
نشّْ ثُوغَا أَيِي أَمْ ؤُنعْضَابْ، مَاشَا نتَّا إِسّنْجمْ أَيِي.
‏7 هْنَا عَاوذْ، أَ ڒعْمَارْ إِنُو،
مَاغَارْ سِيذِي إِڭَّا أَشْ مِينْ إِصبْحنْ. ▪
‏8 مَاغَارْ شكْ، أَ سِيذِي، ثحْضِيذْ ڒعْمَارْ إِنُو زِي ڒْموْثْ،
ثِيطَّاوِينْ إِنُو زڭْ إِمطَّاونْ، أَضَارْ إِنُو زڭْ ؤُنقْرَاضْ.
‏9 أَذْ ؤُيُورغْ زَّاثْ إِ وُوذمْ ن سِيذِي،
ذِي ثمُّورَا ن يِينِّي إِدَّارنْ.
‏10 نشّْ ؤُمْنغْ، س ؤُينِّي نِّيغْ:
”نشّْ تّْوَاحْصَارغْ أَطَّاسْ!“ ▪
‏11 ذِي ثِيڭّْوُوذِي إِنُو نِّيغْ: ”مَارَّا إِوْذَانْ ذ أَيْثْ ن بُو-إِخَارِّيقنْ!“ ▪
‏12 مَامّشْ إِ غَا خدْجْصغْ سِيذِي،
خْ مَارَّا ڒْخَارْ إِ ذ أَيِي إِڭَّا؟
‏13 أَذْ سّْڭعّْذغْ ڒْكَاسْ ن ؤُسنْجمْ أَمقّْرَانْ،
أَذْ ڒَاغِيغْ خْ يِيسمْ ن سِيذِي.
‏14 نشّْ أَذْ كمّْڒغْ لْوُوعُوذْ إِنُو إِ سِيذِي،
قِيبَاتْشْ إِ مَارَّا ڒْڭنْسْ نّسْ.
‏15 أَقَا إِغْڒَا ذِي ثِيطَّاوِينْ ن سِيذِي،
ڒْموْثْ ن إِمْثِيقَّانْ نّسْ.
‏16 أَ سِيذِي، أَقَا نشّْ ذ أَمْسخَّارْ نّكْ،
نّشْ ذ أَمْسخَّارْ نّكْ، مِّيسْ ن ثَايَّا نّكْ.
شكْ ثسَّارْخُوذْ خَافِي إِشذِّيينْ إِنُو.
‏17 نشّْ أَذْ شكْ د-أَوْيغْ ثَاوْهِيبْثْ ن ؤُقَاذِي،
أَذْ ڒَاغِيغْ خْ يِيسمْ ن سِيذِي.
‏18 نشّْ أَذْ سّْقفْڒغْ لْوُوعُوذْ إِنُو إِ سِيذِي،
قِيبَاتْشْ إِ مَارَّا ڒْڭنْسْ نّسْ.
‏19 ذِي ڒمْرَاحَاثْ ن ثَادَّارْثْ ن سِيذِي،
ذِي ڒْوسْثْ نّمْ، أَ ؤُرْشَالِيمْ! هَالِّيلُو-يَاه.