24
‏1 أَزهّذْ ن ذَاوُوذْ.
إِ سِيذِي ثدْجْ ثمُّورْثْ ذ ؤُعمَّارْ نّسْ،
دُّونِيثْ ذ إِمزْذَاغْ نّسْ. ▪
‏2 مَاغَارْ نتَّا إِسَّارْسْ ذْسَاسْ نّسْ خْ ڒبْحُورْ،
إِسّمْثنْ إِ-ت خْ سّحْڒَاثْ.
‏3 وِي إِزمَّارنْ أَذْ إِڭعّذْ أَذْرَارْ ن سِيذِي،
وِي إِزمَّارنْ أَذْ إِبدّْ خْ ومْشَانْ نّسْ إِقدّْسنْ؟ ▪
‏4 ونِّي غَارْ إِدْجْ إِفَاسّنْ إِمزْذَاڭنْ ذ وُوڒْ إِصْفَا،
ونِّي وَارْ د-إِتَّارِّي ڒعْمَارْ نّسْ خْ مِينْ إِفنَّانْ،
وَارْ إِتّْجَّادْجْ ژُورْ،
‏5 ذ نتَّا أَذْ إِكْسِي لْبَارَاكَا زِي سِيذِي،
ؤُڒَا ذ ثَاسڭْذَا زِي أَربِّي ن ؤُسنْجمْ نّسْ.
‏6 ذ وَا ذ جِّيڒْ ن يِينِّي خَاسْ يَارزُّونْ،
إِنِّي يَارزُّونْ خْ وُوذمْ نّكْ، أَقَا-ث ذ يَاعْقُوبْ. سِيلَاهْ.
‏7 سْڭعّْذنْثْ إِزدْجِيفنْ نْومْ، أَ ثِيوُّورَا،
سْڭعّْذنْثْ إِخفْ نْكنْثْ، أَ ثِيوُّورَا ن ڒبْذَا،
حِيمَا أَذْ يَاذفْ ؤُجدْجِيذْ ن ؤُعُودْجِي!
‏8 مَانْ ونْ إِ إِدْجَانْ ذ أَجدْجِيذْ ن ؤُعُودْجِي؟
ذ سِيذِي، إِجْهذْ إِجبَّارْ،
سِيذِي أَقَا-ث ذ أَجبَّارْ ذڭْ ؤُمنْغِي.
‏9 سْڭعّْذنْثْ إِزدْجِيفنْ نْكنْثْ، أَ ثِيوُّورَا،
سْڭعّْذنْثْ إِخفْ نْكنْثْ، أَ ثِيوُّورَا ن ڒبْذَا،
حِيمَا أَذْ يَاذفْ ؤُجدْجِيذْ ن ؤُعُودْجِي!
‏10 مِينْ إِعْنَا نتَّا، أَجدْجِيذْ-أَ ن ؤُعُودْجِي؟
سِيذِي ن ڒْعسْكَارَاثْ ذ نتَّا ذ أَجدْجِيذْ ن ؤُعُودْجِي. سِيلَاهْ.