ڒْمُونثْ ن إِكهَّاننْ ذ إِلَاوِييّنْ
18
‏1 ”وَارْ ثتِّيڒِي ثسْغَارْثْ نِيغْ ڒْوَارْثْ إِ إِكهَّاننْ، إِلَاوِييّنْ، إِ مَارَّا ثَاقْبِيتْشْ ن لَاوِي، أَكْ-ذ إِسْرَائِيل. أَذْ شّنْ ثِيغَارْصَا ن وشْمَاضْ ن سِيذِي ذ ڒْوَارْثْ نّسْ. ▪ ‏2 وَارْ غَارسْ إِتِّيڒِي ذ ڒْوَارْثْ ذِي ڒْوسْثْ ن أَيْثْمَاسْ. سِيذِي ذ ڒْوَارْثْ نّسْ، أَمشْنَاوْ مَامّشْ إِ ذ أَسْ إِنَّا. ▪ ‏3 مَانْ أَيَا أَذْ يِيڒِي ذ ثَاسْغَارْثْ ن ڒْحقّْ ن إِكهَّاننْ قِيبَاتْشْ إِ ڒْڭنْسْ، قِيبَاتْشْ إِ ينِّي إِصدّْقنْ إِشْثْ ن ثْغَارْصْثْ، أَفُونَاسْ نِيغْ إِجّنْ زڭْ وُودْجِي: أَذْ وْشنْ إِ ؤُكهَّانْ ثَامصَّاضْثْ ن زَّاثْ، ثْنَاينْ ن إِغسْمِيرنْ ذ ثكْرِيشْثْ.
‏4 أَسُوفُّوغْ أَمزْوَارُو ن صَّابثْ ن إِرْذنْ نّكْ ؤُ زِي بِينُو ن جْذِيذْ نّكْ ؤُ زِي زّشْثْ نّكْ ن طّْرِي ؤُ ثَامزْوَارُوثْ ن وَادْجَاسْ زِي ثَاضُوفْثْ ن وُودْجِي نّكْ، أَذْ أَسْ ثوْشذْ. ‏5 مِينْزِي إِخْضَارْ إِ-ث سِيذِي، أَربِّي نّكْ زِي جَارْ مَارَّا ثِيقبَّاڒْ نّكْ، حِيمَا أَذْ إِكَّارْ، أَذْ إِسخَّارْ ذِي طّْوعْ ن يِيسمْ ن سِيذِي، نتَّا ذ أَرَّاوْ نّسْ، مَارَّا ؤُسَّانْ. ‏6 خْمِي د غَا يَاسْ ؤُلَاوِي زڭْ إِجّنْ زِي ثوُّورَا نّكْ زِي مَارَّا إِسْرَائِيل، مَانِي إِزدّغْ أَمْ ؤُبَارَّانِي، ؤُشَا يُوسَا-د س مَارَّا ڒْخَاضَارْ نّسْ غَارْ ومْشَانْ إِ غَا إِخْضَارْ سِيذِي ‏7 ؤُشَا أَذْ إِسخَّارْ ذِينِّي ذڭْ يِيسمْ ن سِيذِي، أَربِّي نّسْ، أَمشْنَاوْ مَارَّا أَيْثْمَاسْ، إِلَاوِييّنْ، إِنِّي ذِينْ إِبدّنْ زَّاثْ إِ وُوذمْ ن سِيذِي، ‏8 خنِّي أَذْ شّنْ نِيثْنِي ثَاسْغَارْثْ أَنشْثْ ن وَايَاوْيَا، بَارَّا إِ تَّامَانْ ن مِينْ إِمّنْزنْ زڭْ مِينْ إِدْجَانْ نّسْ عْلَاحْصَابْ ثَادَّارْثْ ن إِبَابَاثنْ.
أَعْڒَامْ غَارْ ڒْڭنْسْ خْ ثْڭزَّانْثْ
‏9 خْمِي إِ غَا ثَاذْفذْ غَارْ ثمُّورْثْ نِّي ذ أَشْ إِ غَا يوْشْ سِيذِي، أَربِّي نّكْ، وَارْ سّڒْمَاذْ شَا إِ يِيخفْ نّكْ أَذْ ثڭّذْ أَمشْنَاوْ جّْعَايفْ ن ڒڭْنُوسْ-أَ.
‏10 وَارْ إِتّْوِيفِي حذْ جَارْ أَومْ ونِّي إِ غَا إِسّعْذُونْ مِّيسْ نِيغْ يدْجِيسْ خْ ثْمسِّي نِيغْ ونِّي إِدْجَانْ ذ أَعزّمْ، نِيغْ أَبزْڭَاوْ، نِيغْ أَمڭْزُو، نِيغْ أَسحَّارْ، ▪
‏11 نِيغْ ونِّي إِتّڭّنْ ثِيرَا، نِيغْ ونِّي إِسَّاوَاڒَانْ أَكْ-ذ إِمتَّانْ نِيغْ ونِّي إِتّْڭزَّانْ ؤُڒَا ذ ونِّي إِتّمْشَاوَارنْ أَكْ-ذ إِمتَّانْ.
‏12 مِينْزِي مَارَّا ونِّي إِتّڭّنْ ثِيمسْڒَايِينْ-أَ، أَقَا-ث ذ جّْعِيفشْثْ غَارْ سِيذِي ؤُ زِي سِّيبّثْ ن جّْعَايفْ-أَ أَذْ زَّايسْ إِكّسْ سِيذِي، أَربِّي نّكْ، ڒْوَارْثْ نْسنْ زَّاثْ إِ وُوذمْ نّكْ.
‏13 أَذْ ثِيڒِيذْ ذ أَدُّوذْ زَّاثْ إِ سِيذِي، أَربِّي نّكْ.
‏14 مِينْزِي ڒڭْنُوسْ نِّي إِ غَا ثْوَارْثذْ س ؤُغِيڒْ، أَذْ سْڒنْ إِ إِبزْڭَاونْ ذ إِعزَّامنْ، مَاشَا شكْ، وَارْ ذ أَشْ إِسمّحْ سِيذِي، أَربِّي نّكْ، أَذْ ثڭّذْ أَيَا.
خْ ؤُنَابِي
‏15 أَذْ أَشْ إِڭّْ سِيذِي، أَربِّي نّكْ، إِجّْ ن ؤُنَابِي زِي ڒْوسْثْ نّكْ، زڭْ أَيْثْمَاشْ، أَمشْنَاوْ نشّْ، إِ نتَّا ؤُمِي غَا ثسْڒمْ، ▪
‏16 مِينْزِي ذ مَانْ أَيَا أَمْ مَامّشْ مَارَّا مِينْ ثتَّارذْ زِي سِيذِي، أَربِّي نّكْ، ذِي حُورِيبْ ذڭْ وَاسّْ ن وڭْرَاوْ ن ڒْڭنْسْ، ؤُمِي ثنِّيذْ: ’وَارْ د-ذِيكّْوِيڒغْ نشّْ أَذْ سْڒغْ إِ ثْمِيجَّا ن سِيذِي، أَربِّي إِنُو، ؤُشَا وَارْ ژَترّغْ نشّْ عَاذْ ثِيمسِّي أَيَا إِمْغَارنْ، حِيمَا وَارْ تّْمتِّيغْ.‘ ▪
‏17 خنِّي إِنَّا أَيِي سِيذِي: ’أَقَا ڭِّينْ مْلِيحْ ؤُمِي سِّيوْڒنْ أَمُّو!‘
‏18 أَذْ أَسنْ د-سّكّغْ إِجّْ ن ؤُنَابِي زِي ڒْوسْثْ ن أَيْثْمَاثْسنْ، أَمشْنَاوْ شكْ، ؤُشَا نشّْ أَذْ ڭّغْ أَوَاڒنْ إِنُو ذڭْ ؤُقمُّومْ نّسْ ؤُشَا نتَّا أَذْ أَومْ إِسِّيوڒْ خْ مَارَّا مِينْ خفْ ذ أَسْ وصِّيغْ. ▪
‏19 ؤُشَا أَذْ إِمْسَارْ، أَذْ تَّارغْ ڒحْسَابْ زڭْ ورْيَازْ نِّي وَارْ إِسْڒِينْ إِ وَاوَاڒنْ إِنُو نِّي إِ غَا إِسِّيوڒْ س يِيسمْ إِنُو.
‏20 مَاشَا أَنَابِي نِّي إِ غَا يُوفّنْ حِيمَا أَذْ إِسِّيوڒْ إِجّْ ن وَاوَاڒْ س يِيسمْ إِنُو، ونِّي نشّْ وَارْ ؤُمُورغْ شَا أَذْ زَّايسْ إِسِّيوڒْ، ذ ونِّي إِ غَا إِسِّيوْڒنْ س يِيسمْ ن إِربِّيثنْ نّغْنِي، أَقَا أَنَابِي نِّي أَذْ إِمّثْ. ▪ ‏21 مَاڒَا ثقَّارذْ ذڭْ وُوڒْ نّكْ: مَامّشْ إِ غَا نڭّْ أَذْ نسّنْ أَقَا سِيذِي وَارْ إِسِّيوڒْ أَوَاڒْ نِّي؟، ‏22 خنِّي أَوَاڒْ نِّي وَارْ ذ أَسْ إِتّْوَانَّا زِي غَارْ سِيذِي، خْمِي أَنَابِي نِّي ثُوغَا إِسَّاوَاڒْ س يِيسمْ ن سِيذِي ؤُشَا خنِّي أَوَاڒْ نِّي وَارْ إِمْسَارْ ؤُ وَارْ د-إِفِّيغْ. خنِّي أَنَابِي نِّي إِسَّاوَاڒْ س ؤُعفَّارْ. وَارْ زَّايسْ تّڭّْوذْ شَا.‘ “