36
‏1 إِ ؤُمقّْرَانْ ن إِمغْنَاجنْ. زڭْ ؤُمْسخَّارْ ن سِيذِي. ن ذَاوُوذْ.
‏2 أَخطُّو ن ؤُعفَّانْ إِسَّاوَاڒْ ذَاخڒْ ذڭْ وُوڒْ إِنُو:
”وَارْ غَارسْ ثِيڭّْوُوذِي ن أَربِّي زَّاثْ إِ ثِيطَّاوِينْ نّسْ.“
‏3 مِينْزِي أَخطُّو أَيَا إِسّْحِينَّابْ إِ-ث ذِي ثِيطَّاوِينْ نّسْ،
أَڒَامِي يُوفَا أَقَا ڒْمُوعْصِييّثْ نّسْ ثَارَّا إِ-ث-إِ-د غَارْ وشْرَاهْ.
‏4 أَوَاڒنْ ن ؤُقمُّومْ نّسْ أَقَا أَثنْ ذ ڒْغشّْ ذ وشْمَاثْ،
نتَّا إِسّْبدّْ أَذْ يَارْزُو ڒفْهَامثْ حِيمَا أَذْ إِڭّْ ڒْخَارْ.
‏5 إِتّْخمّمْ ذِي ڒْغشّْ ذِي قَامَا نّسْ،
إِڭُّورْ أَذْ إِبدّْ ذڭْ إِجّْ ن وبْرِيذْ وَارْ إِصبْحنْ.
ڒْغَارْ وَارْ ث إِتّْمنْضِيرْ.
‏6 أَ سِيذِي، ثَامخْسِيوْثْ نّكْ إِشوَّارنْ ثِيوضْ أَڒْ إِجنْوَانْ،
ڒَامَانْ نّكْ أَڒْ إِسيْنُوثنْ. ▪
‏7 ثَاسڭْذَا نّكْ ثڭَّا أَمْ إِذُورَارْ ن أَربِّي،
ڒحْكَامَاثْ نّكْ أَمْ وَامَانْ يُودْجْغنْ.
سِيذِي إِسّنْجَامْ بْنَاذمْ ذ ڒْمَاڒْ.
‏8 مشْحَاڒْ ثِيغْڒَا ثْمخْسِيوْثْ نّكْ إِشوَّارنْ، أَ أَربِّي،
أَڒَامِي ثَارْوَا ن بْنَاذمْ ثَاركّْوَاڒنْ غَارْ ثِيڒِي ن وَافْرِيونْ نّكْ.
‏9 تّْوَاسْجَاوْننْ س ؤُفيّضْ س ثَاذُونْثْ ن ثَادَّارْثْ نّكْ،
إِجّْ ن يغْزَارْ س نّْعَامِي نّكْ ثوْشذْ أَسنْ مَاحنْذْ أَذْ زَّايسْ سْونْ.
‏10 مَاغَارْ غَاركْ إِ إِدْجْ ڒْعُونْصَارْ ن ثُوذَارْثْ،
ذِي ثْفَاوْثْ نّكْ أَقَا نتّْوَاڒَا ثَافَاوْثْ.
‏11 سْوِيژّضْ ثَامخْسِيوْثْ نّكْ إِشوَّارنْ خْ ينِّي إِ شكْ إِسّْننْ،
ثَاسڭْذَا نّكْ خْ ينِّي إِ غَارْ إِدْجْ وُوڒْ إِسڭّْمنْ.
‏12 وَارْ تّجِّي أَذْ خَافِي د-يَاسْ ؤُضَارْ ن أَيْثْ ن بُو-نّْفَاخثْ،
وَارْ تّجِّي أَفُوسْ ن إِعفَّاننْ أَذْ أَيِي د-يَارّْ أَذْ ثلّْعغْ مَانِي مَّا.
‏13 أَقَا ذِينْ إِ وْضَانْ إِنِّي إِتّڭّنْ ڒْمُوعْصِييّثْ،
تّْوَاغضْڒنْ غَارْ ثمُّورْثْ ؤُ وَارْ زمَّارنْ عَاذْ أَذْ كَّارنْ عَاوذْ.