76
‏1 إِ ؤُمقّْرَانْ ن إِمغْنَاجنْ. أَكْ-ذ ؤُزنْزُونْ.
أَزهّذْ ن أَسَافْ، إِزْڒِي.
‏2 أَربِّي إِتّْوَاسّنْ ذِي يَاهُوذَا،
إِسمْ نّسْ ذ أَمقّْرَانْ ذِي إِسْرَائِيل.
‏3 أَعُوشِّي نّسْ أَقَا-ث ذِي شَالِيمْ،
ثَازذِّيغْثْ نّسْ ذِي صِيهْيُونْ.
‏4 ذِينِّي يَارْژَا فْڒِيثْشَاثْ يَارقّنْ ن ڒْقوْسْ،
ثَاسدَّارْثْ ن ؤُسڒْقِي ذ سِّيفْ ؤُڒَا ذ أَمنْغِي. سِيلَاهْ.
‏5 ثسَّاڭّْوَاذذْ ؤُ ثْجهْذذْ إِ ثدْجِيذْ
خْ إِذُورَارْ نِّي إِمّژْرنْ ذِي ثْكشَّاضْثْ.
‏6 إِنِّي إِجهْذنْ ذڭْ وُوڒْ تّْوَاكشّْضنْ.
نِيثْنِي نُّوذْمنْ، طّْصنْ،
ؤُڒَا ذ إِجّْ زڭْ إِرْيَازنْ إِمحْضنْ وَارْ إِزمَّارْ أَذْ إِمّْعَاڒَا.
‏7 س ؤُودّبْ نّكْ، أَ أَربِّي ن يَاعْقُوبْ،
إِغَارْقْ ؤُكَارُّو ذ ؤُيِيسْ ذڭْ يِيضسْ.
‏8 شكْ، وَاهْ شكْ ثسَّاڭّْوَاذذْ،
وِي إِزمَّارنْ أَذْ إِقِّيمْ إِبدّْ زَّاثْ إِ وُوذمْ نّكْ،
خْمِي د غَا إِكَّارْ وغْضَابْ نّكْ؟
‏9 زڭْ ؤُجنَّا ثڭِّيذْ أَذْ إِتّْوَاسڒْ ڒْحُوكْمْ.
ثطّفْ ثڭّْوُوذِي ثَامُّورْثْ ؤُشَا ثسّغْذْ،
‏10 ؤُمِي إِكَّارْ أَربِّي مَاحنْذْ أَذْ إِشَارّعْ،
حِيمَا أَذْ إِفكّْ مَارَّا إِمْهِيننْ ن ثمُّورْثْ. سِيلَاهْ.
‏11 مَاغَارْ أَفُوڭمْ ن إِوْذَانْ أَذْ شكْ إِقَاذَا،
مِينْ إِقِّيمنْ ن وسْعَارْ أَذْ ث ثْمنْعذْ.
‏12 وْشمْ لْوُوعُوذْ ؤُ ڭّمْ زَّايْسنْ زَّاثْ إِ سِيذِي، أَربِّي نْومْ.
أجّْ مَارَّا إِنِّي ذ أَسْ د-إِنّْضنْ
ذ أَوْينْ ضّْذَاقِي إِ ونِّي إِتّْخصَّا أَذْ زَّايسْ ڭّْوذنْ،
‏13 ونِّي إِتّكّْسنْ إِ ڒْحُوكَّامْ بُوحْبڒَاثْ نْسنْ،
ونِّي زَّايسْ تّڭّْوْذنْ إِجدْجِيذنْ ن ثمُّورْثْ.