12
‏1 إِ ؤُمقّْرَانْ ن إِمغْنَاجنْ. أَزهّذْ ن ذَاوُوذْ. خْ ؤُفِيڒُو وِيسّْ ثْمنْيَا.
‏2 سنْجمْ، أَ سِيذِي، مِينْزِي أَمدُّوكّڒْ أَمْثِيقِّي وَارْ إِقِّيمْ عَاذْ،
مَاغَارْ وَارْ ذِينْ عَاذْ إِمْثِيقَّانْ جَارْ ثَارْوَا ن بْنَاذمْ. ▪
‏3 نِيثْنِي سَّاوَاڒنْ جَارْ أَسنْ س إِخَارِّيقنْ،
س إِينْشِيشنْ شُّورنْ س وَاوَاڒنْ إِمِيزِيضنْ،
أَقَا سَّاوَاڒنْ س ثْنَاينْ ن إِغمْبَابْ. ▫
‏4 أجّْ سِيذِي أَذْ إِقْضعْ مَارَّا إِينْشِيشنْ س وَاوَاڒنْ إِمِيزِيضنْ،
ؤُڒَا ذ إِڒسْ س وَاوَاڒنْ ن ؤُكبَّارْ،
‏5 إِنِّي إِقَّارنْ: ”س يِيڒسْ نّغْ أَذْ غَارْنغْ يِيڒِي ؤُقَارُّو إِمْغَارْ،
إِينْشِيشنْ أَقَا أَثنْ نّغْ!
مَانْ ونْ إِدْجَانْ خَانغْ ذ سِيذِي؟“
‏6 ”ذِي سِّيبّثْ ن وَاردّدْجْ ن ڒْمُوسَاكِينْ،
ؤُڒَا ذِي سِّيبّثْ ن إِغُويَّانْ ن إِمزْڒَاضْ
أَذْ كَّارغْ ڒخُّو نشّْ“، إِنَّا سِيذِي،
”ونِّي خْ ثُوغَا إِدُّوقزْ، نشّْ أَذْ ث أَوْيغْ ذِي ڒَامَانْ.“
‏7 ثِيوَاڒِينْ ن سِيذِي أَقَا أَثنْثْ ذ ثِيوَاڒِينْ صْفَانْثْ،
تّْوَاسِيزْذْڭنْ أَمْ نُّوقَارْثْ ذڭْ إِجّْ ن ڒْكَاسْ إِ ؤُفسْيِي ذِي ثمُّورْثْ،
تّْوَاصفَّانْ سبْعَا ن ثْوَاڒَاوِينْ. ▫ ▪
‏8 شكْ، أَ سِيذِي، أَذْ ثنْ ثحْضِيذْ،
أَذْ أَنغْ ثسَّارذْ زِي جِّيڒْ-أَ،
إِ ڒبْذَا قَاعْ.
‏9 إِعفَّاننْ ڭُّورنْ نّْضنْ مَانِي مَّا
خْمِي إِ غَا إِكَّارْ دّدْجْ جَارْ ثَارْوَا ن بْنَاذمْ.