يُونُوسْ ذڭْ ؤُمْسڒْمَانْ
2
‏1 إِسّوْجذْ سِيذِي إِجّْ ن وسْڒمْ أَمقّْرَانْ حِيمَا أَذْ إِسّغْرِي يُونُوسْ ؤُشَا يُونُوسْ إِكَّا ثْڒَاثَا ن وُوسَّانْ ذ ثْڒَاثَا نْ دْجِييَاڒِي ذڭْ ؤُعذِّيسْ ن وسْڒمْ. ▪ ‏2 ؤُشَا إِژُّودْجْ يُونُوسْ إِ سِيذِي، أَربِّي نّسْ، زڭْ ؤُعذِّيسْ ن وسْڒمْ. ‏3 إِنَّا:
“زِي ڒحْصَارثْ إِنُو ڒَاغِيغْ إِ سِيذِي
ؤُ نتَّا يَارَّا-د خَافِي.
زڭْ وحْوِيشْ ن ڒَاخَارْثْ ڒَاغِيغْ ؤُشَا شكْ ثسْڒِيذْ إِ ثْمِيجَّا إِنُو. ▪
‏4 ثُوغَا ثنْضَارذْ أَيِي ذِي ڒَادْجَاغْ،
ذڭْ وُوڒْ ن ڒبْحُورْ،
ثنّْضنْ أَيِي-د ڒمْوَاجْ.
مَارَّا زّْهِيرْ نّكْ ذ ڒمْوَاجْ نّكْ كِّينْ-د خَافِي سنّجْ. ▪
‏5 نِّيغْ: ’نشّْ تّْوَاسُوفّْغغْ زِي زَّاثْ إِ وُوذمْ نّكْ،
إِڒِي أَذْ ثْوَاڒِيغْ عَاوذْ زَّاوشْثْ نّكْ ثَامقّْرَانْثْ إِقدّْسنْ.‘
‏6 طّْفنْ أَيِي وَامَانْ أَڒْ مَانِي إِوْضنْ غَارْ ڒعْمَارْ إِنُو،
أَمَانْ ن ڒَادْجَاغْ نّْضنْ أَيِي-د، إِڒْصقْ-د أَرّْبِيعْ ن ڒبْحَارْ ذڭْ ؤُزدْجِيفْ إِنُو.
‏7 هْوِيغْ غَارْ إِزُورَانْ ن إِذُورَارْ،
تّْوَابلّْعنْ زّكْرُونَاثْ ن ثمُّورْثْ خَافِي سنّجْ إِ ڒبْذَا،
مَاشَا شكْ ثسّْڭعّْذذْ ثُوذَارْثْ إِنُو زڭْ وحْفُورْ،
أَ سِيذِي، أَربِّي إِنُو!
‏8 ؤُمِي إِذوّخْ ڒعْمَارْ إِنُو ذَايِي، فكَّارغْ ذِي سِيذِي،
ؤُ ثَاژَادْجِيثْ إِنُو ثْڭعّذْ غَاركْ، ذِي زَّاوشْثْ نّكْ ثَامقّْرَانْثْ إِقدّْسنْ. ▫
‏9 إِنِّي إِطّْفنْ ذڭْ إِخَارِّيقنْ إِخْوَانْ،
سمْحنْ ذِي ثْمخْسِيوْثْ نْسنْ إِشوَّارنْ.
‏10 مَاشَا نشّْ أَذْ شكْ حمْذغْ س يِيشْثْ ن ثْمِيجَّا ثشُّورْ س ؤُقَاذِي.
مِينْ شكْ وَاعْذغْ، أَذْ ث قفْڒغْ.
أَسنْجمْ زِي سِيذِي.“ ▪
‏11 إِسِّيوڒْ سِيذِي أَكْ-ذ وسْڒمْ ؤُشَا إِعُوقّْ-د يُونُوسْ ذِي ڒْبَارْ.