94
‏1 أَ أَربِّي ن ؤُنْثَاقمْ، أَ سِيذِي، أَربِّي ن ؤُنْثَاقمْ،
بَانْ-د ذِي ثِيسِّيقْثْ!
‏2 أَ، ڒْقَاضِي ن ثمُّورْثْ، سْڭعّذْ إِخفْ نّكْ،
أَرّْ ثَاسْغَارْثْ إِ إِمْعفَّارنْ أَمْ مِينْ سّْذَاحدْجنْ نِيثْنِي.
‏3 مشْحَاڒْ إِ غَا كّنْ عَاذْ إِعفَّاننْ، أَ سِيذِي،
مشْحَاڒْ إِ غَا كّنْ نڭّْزنْ إِعفَّاننْ س ڒفْرَاحثْ،
‏4 أَذْ قِّيمنْ سَّاوَاڒنْ أَوَاڒنْ إِقسْحنْ،
مشْحَاڒْ إِ غَا قِّيمنْ مَارَّا إِنِّي إِتّڭّنْ ڒْمُوعْصِييّثْ أَذْ سّمْغَارنْ إِخفْ نْسنْ؟
‏5 أَ سِيذِي، نِيثْنِي ڒبّْزنْ ڒْڭنْسْ نّكْ،
حصَّارنْ ثَاسْغَارْثْ ن ڒْوَارْثْ نّكْ.
‏6 نِيثْنِي نقّنْ ثَاجَّاتْشْ ذ ؤُبَارَّانِي،
غَارّْصنْ إِ إِيُوجِيڒنْ.
‏7 نِيثْنِي قَّارنْ: ”سِيذِي وَارْ ت إِتّْوِيڒِي،
أَربِّي ن يَاعْقُوبْ وَارْ ذ أَسْ إِتّْحكَّارْ.“ ▪
‏8 فثْنمْ كنِّيوْ إِقفُّوحنْ ذِي ڒْڭنْسْ جْمِيعْ أَكْ-ذ إِپُوهَاڒِييّنْ،
مڒْمِي إِ غَا ثْذوْڒمْ ثْفهّْممْ؟ ▪
‏9 مَا وَارْ إِتّسْڒِي ونِّي إِژُّونْ أَمزُّوغْ؟
مَا وَارْ إِژَارّْ ونِّي إِڭِّينْ ثِيطّْ؟ ▪
‏10 مَا وَارْ إِتّْعَاقبْ ونِّي إِتّْوبّْخنْ ڒڭْنُوسْ،
ونِّي إِسّڒْمَاذنْ ثُوسّْنَا إِ بْنَاذمْ؟
‏11 سِيذِي يَارڭّبْ خْ إِخَارِّيصنْ ن إِوْذَانْ،
أَقَا-ثنْ أَمْ إِجّْ ن ؤُصُوضِي وَاهَا. ▪
‏12 سّعْذْ ن ورْيَازْ نِّي ثتّْوبّْخذْ، أَ سِيذِي،
ونِّي ثسّڒْمَاذذْ زِي شَّارِيعَا نّكْ،
‏13 حِيمَا أَذْ ث ثسَّاريّحذْ زڭْ وُوسَّانْ إِعفّْننْ،
أَڒْ غَا إِتّْوَاحْفَارْ وحْفُورْ إِ إِعفَّاننْ.
‏14 مَاغَارْ سِيذِي وَارْ إِنطَّارْ ڒْڭنْسْ نّسْ،
وَارْ إِسمّحْ ذِي ثسْغَارْثْ نّسْ. ▪
‏15 مَاغَارْ ڒْحُوكْمْ أَذْ د-إِذْوڒْ غَارْ ثْسڭْذَا،
مَارَّا إِنِّي غَارْسنْ ؤُڒْ إِسڭّْمنْ أَذْ ت-إِ-د ضفَّارنْ.
‏16 مَانْ ونْ كِيذِي إِ غَا إِبدّنْ ضِيدّْ إِ إِعفَّاننْ؟
مَانْ ونْ إِ خَافِي إِ غَا إِوْثنْ ضِيدّْ إِ ينِّي إِتّڭّنْ ڒْغشّْ؟
‏17 مْڒِي وَارْ إِدْجِي سِيذِي ذ ثْوِيزَا إِنُو،
إِڒِي إِزْذغْ ڒعْمَارْ إِنُو عْڒَاحَاڒْ ذڭْ وسْغَاضْ. ▫
‏18 مَاڒَا نِّيغْ: ’أَضَارْ إِنُو إِتّفْرِيغْ!‘،
خنِّي ثطّفْ أَيِي ثْمخْسِيوْثْ نّكْ إِشوَّارنْ، أَ سِيذِي!
‏19 مَاڒَا مَّارْنِينْ ذَايِي إِخَارِّيصنْ أَڒْ طَّارْفْ،
ثُوغَا ڒعْمَارْ إِنُو إِتَّارّْ مژْرِي ذڭْ ؤُسْفوّجْ نّكْ.
‏20 مَا ثخْسذْ أَذْ كِيذكْ إِسّْمُونْ ڒْكُورْسِي ن ؤُهلّكْ،
ونِّي إِسِّيوْضنْ ڒغْبنْ خْ ذْسَاسْ ن ثوْصيّثْ؟
‏21 نِيثْنِي حصَّارنْ ڒعْمَارْ ن ؤُمْسڭَّاذْ،
شهّْذنْ خْ إِذَامّنْ إِمزْذَاڭنْ س ڒْغَارْ.
‏22 سِيذِي ثُوغَا أَيِي ذ إِجّْ ن لْپُورْجْ يُوعْڒَانْ،
أَربِّي إِنُو ذ ثَاصْضَارْثْ ن ثَاروْڒَا إِنُو.
‏23 نتَّا أَذْ خَاسنْ إِسّعْقبْ ڒْمُوعْصِييّثْ نْسنْ،
أَمْ تّڭّنْ ڒْغَارْ نْسنْ أَذْ ثنْ إِثحَّا.
سِيذِي، أَربِّي نّغْ، أَذْ ثنْ إِثحَّا.