ثَامژْرِيوْثْ وِيسّْ أَربْعَا ن ؤُكهَّانْ يَاهُوشُوعَا
3
‏1 أَوَارْنِي أَسْ إِسّْشنْ أَيِي يَاهُوشَاعْ، أَرَّايْسْ ن إِكهَّاننْ. نتَّا ثُوغَا إِبدّْ زَّاثْ إِ وُوذمْ ن لْمَالَاكْ ن سِيذِي. شِّيطَانْ إِبدّْ-د غَارْ ؤُفُوسْ أَفُوسِي ن يَاشُوعَا حِيمَا أَذْ زَّايسْ إِسّْشثْشَا. ‏2 سِيذِي إِنَّا إِ شِّيطَانْ: ”أَذْ يِيڒِي أَذْ شكْ إِعَاقبْ سِيذِي، أَ شِّيطَانْ! أَذْ شكْ إِعَاقبْ سِيذِي، ونِّي إِفَارْزنْ ؤُرْشَالِيمْ! مَا وَارْ إِدْجِي يَاهُوشَاعْ وَانِيثَا ذ إِجّْ ن ؤُكشُّوضْ قڒْعنْ ث-د زِي ثْمسِّي؟“ ▪ ‏3 يَاهُوشَاعْ ثُوغَا يَارْضْ أَرُّوضْ إِوسّْخنْ أَمْ إِبدّْ زَّاثْ إِ وُوذمْ ن لْمَالَاكْ.
‏4 خنِّي إِطّفْ نتَّا ذڭْ وَاوَاڒْ ؤُشَا إِسِّيوڒْ أَكْ-ذ ينِّي إِبدّنْ زَّاثْ إِ وُوذمْ نّسْ، إِنَّا: ”كّْسمْ أَسْ أَرُّوضْ إِوسّْخنْ إِ وَانِيثَا!“ ؤُ نتَّا إِنَّا أَسْ: ”خْزَارْ، نشّْ كّْسغْ زَّايكْ ڒْمُوعْصِييّثْ نّكْ ؤُ أَذْ شكْ سّْيَارْضغْ س إِجّْ ن وَارُّوضْ إِشُووَّارنْ.“ ▪ ‏5 نشّْ نِّيغْ: ”أَذْ أَسْ قّْننْ إِجّْ ن أَرژّثْ ثَامزْذَاڭْثْ خْ ؤُزدْجِيفْ نّسْ!“ ؤُ نِيثْنِي قّْننْ أَسْ أَرژّثْ ثَامزْذَاڭْثْ خْ ؤُزدْجِيفْ نّسْ ؤُشَا سّْيَارْضنْ أَسْ أَرُّوضْ إِشُووَّارنْ ؤُ لْمَالَاكْ ن سِيذِي إِبدّْ ذِينْ.
‏6 خَاسْ ؤُشَا إِشْهذْ لْمَالَاكْ ن سِيذِي إِ يَاهُوشَاعْ، إِنَّا:
‏7 ”أَمُّو إِ إِقَّارْ سِيذِي ن ڒْعسْكَارَاثْ:
مَاڒَا شكْ ثُويُورذْ خْ إِبْرِيذنْ إِنُو،
ؤُ مَاڒَا شكْ أَذْ ثحْضِيذْ ثَاسخَّارْثْ إِنُو،
خنِّي أَذْ ثسُّويُورذْ ؤُڒَا ذ ثَادَّارْثْ إِنُو س ڒْحقّْ
ؤُ أَذْ ثِيڒِيذْ ذ أَمحْضَايْ ن ڒمْرَاحَاثْ إِنُو،
ؤُ نشّْ أَذْ أَشْ وْشغْ أَذْ ثْزمَّارذْ أَذْ ثْرَاحذْ أَذْ ثَاذْفذْ
جَارْ إِنِّي ذَا إِبدّنْ.
‏8 خنِّي سڒْ، يَاهُوشَاعْ، شكْ، أَرَّايْسْ ن إِكهَّاننْ،
شكْ ذ إِمدُّوكَّاڒْ نّكْ، إِنِّي إِقِّيمنْ زَّاثكْ،
مَاغَارْ نِيثْنِي ذ إِشْثْ ن ڒعْڒَامثْ ن ؤُثبْهثْ،
مَاغَارْ خْزَارْ، نشّْ أَذْ د-أَوْيغْ أَمْسخَّارْ إِنُو، ’أَغدُّو‘. ▪
‏9 مَاغَارْ خْزَارْ، أَژْرُو،
ونِّي ذِينْ سَّارْسغْ زَّاثْ إِ يَاهُوشَاعْ،
خْ وژْڒُو نِّي خزَّارنْثْ سبْعَا ن ثِيطَّاوِينْ.
خْزَارْ، نشّْ أَذْ نقْشغْ ثَانقَّاشْثْ نّسْ،
أَمُّو إِ إِقَّارْ سِيذِي ن ڒْعسْكَارَاثْ،
ؤُ نشّْ أَذْ كّْسغْ ڒْمُوعْصِييّثْ ن ثمُّورْثْ-أَ ذڭْ إِجّْ ن وَاسّْ.
‏10 ذڭْ وَاسّْ نِّي، إِقَّارْ سِيذِي ن ڒْعسْكَارَاثْ،
أَذْ ثْعَارْضمْ إِجّْ إِ ونّغْنِي سَاذُو ثْزَايَارْثْ ؤُ سَاذُو وَارْثُو.“