135
‏1 هَالِّيلُو-يَاهْ، صبّْحمْ إِسمْ ن سِيذِي،
صبّْحمْ خَاسْ، أَ إِمْسخَّارنْ ن سِيذِي،
‏2 إِنِّي إِبدّنْ ذِي ثَادَّارْثْ ن سِيذِي،
ذِي ڒمْرَاحَاثْ ن ثَادَّارْثْ ن أَربِّي نّغْ.
‏3 هَالِّيلُو-يَاهْ، مَاغَارْ سِيذِي إِصْبحْ،
زهّْذمْ إِ يِيسمْ نّسْ، مَاغَارْ نتَّا ذ ڒضْرَافثْ.
‏4 مَاغَارْ سِيذِي إِفَارْزْ يَاعْقُوبْ إِ يِيخفْ نّسْ،
إِسْرَايِيلْ ذ أَڭْڒَا نّسْ. ▪
‏5 مَاغَارْ نشّْ سّْنغْ أَقَا سِيذِي ذ أَمقّْرَانْ،
سِيذِيثْنغْ ذ أَمقّْرَانْ خْ مَارَّا إِربِّيثنْ.
‏6 مَارَّا مِينْ ذ أَسْ إِتّعْجِيبنْ إِ سِيذِي، إِڭَّا إِ-ث،
ذڭْ إِجنْوَانْ ؤُ خْ ثمُّورْثْ،
ذِي ڒبْحُورْ ؤُ ذڭْ وَامَانْ يُودْجْغنْ مَارَّا.
‏7 نتَّا إِسّْڭعّذْ إِسيْنُوثنْ زِي طّْرُوفَا ن ثمُّورْثْ،
نتَّا إِتّڭّْ أَسَّامنْ أَكْ-ذ ونْژَارْ،
إِتّْڭوَّاذْ أَسمِّيضْ زِي ڒهْرِيثْ نّسْ غَارْ بَارَّا. ▪
‏8 نتَّا إِوْثَا إِمنْزَا ن مِيصْرَا،
زڭْ إِوْذَانْ أَڒْ ڒْمَارْ. ▪
‏9 نتَّا إِسّكّْ ڒعْڒَامَاثْ ذ لْمُوعْجِيزَاثْ ذِي ڒْوسْثْ نّكْ، أَ مِيصْرَا،
غَارْ فِيرْعُونْ ؤُ غَارْ مَارَّا إِمْسخَّارنْ نّسْ. ▪
‏10 نتَّا إِوْثَا أَطَّاسْ ن ڒڭْنُوسْ ؤُ إِنْغَا إِجدْجِيذنْ إِجهْذنْ. ▪
‏11 سِيحُونْ، أَجدْجِيذْ ن إِمُورِييّنْ، ؤُ عُوجْ، أَجدْجِيذْ ن بَاشَانْ،
ؤُ مَارَّا ثِيڭلْذِيوِينْ ن كنْعَانْ.
‏12 إِوْشَا أَسنْ ثَامُّورْثْ ذ ثَاسْغَارْثْ،
ذ ثَاسْغَارْثْ إِ إِسْرَائِيل، ڒْڭنْسْ نّسْ. ▪
‏13 أَ سِيذِي، إِسمْ نّكْ إِتّْغِيمَا إِ ڒبْذَا،
أَخَارّصْ ذَايكْ أَذْ يِيڒِي زِي جِّيڒْ أَڒْ جِّيڒْ. ▪
‏14 مَاغَارْ سِيذِي أَذْ يَارّْ ثَاسْغَارْثْ غَارْ ڒْڭنْسْ نّسْ،
نتَّا أَذْ إِحِينّْ خْ إِمْسخَّارنْ نّسْ. ▪
‏15 ڒخْيَاڒَاثْ نْ صَّانَامْ ن ڒڭْنُوسْ أَقَا أَثنْثْ س نُّوقَارْثْ ذ وُورغْ،
تّْوَاڭّنْثْ س إِفَاسّنْ ن إِوْذَانْ.▪
‏16 نِيثنْثِي غَارْسنْثْ إِجّْ ن ؤُقمُّومْ، مَاشَا وَارْ سِّيوِيڒنْثْ،
غَارْسنْ ثِيطَّاوِينْ، مَاشَا وَارْ تّْوِيڒِينْثْ،
‏17 نِيثنْثِي غَارْسنْ ثِيمزُّوغنْ، مَاشَا وَارْ تّسْڒِينْثْ،
وَالُو أَسُوضِي ن نّفْسْ ذڭْ ؤُقمُّونْ نْسنْ.
‏18 أَذْ ذوْڒنْ إِنِّي ثنْ إِڭِّينْ أَمْ نِيثنْثِي،
مَارَّا وِي خَاسنْثْ إِتّْشَاڒْ.
‏19 أَ ثَادَّارْثْ ن إِسْرَائِيل، بَارْكمْ سِيذِي،
أَ ثَادَّارْثْ ن هَارُونْ، بَارْكمْ سِيذِي.
‏20 أَ ثَادَّارْثْ ن لَاوِي، بَارْكمْ سِيذِي!
أجّْ مَارَّا إِنِّي إِتّڭّْوذنْ سِيذِي، أَذْ بَارْكنْ سِيذِي.
‏21 أَذْ إِتّْوَابَاركْ سِيذِي زِي صِيهْيُونْ،
نتَّا ذ ونِّي إِزدّْغنْ ذِي ؤُرْشَالِيمْ. هَالِّيلُو-يَاهْ!