3
‏1 ؤُشْثْ خْ ثنْذِينْثْ ن إِذَامّنْ!
أَقَا-ت ذ أَخَارِّيقْ ذ لْعُونْفْ مَارَّا،
ثُوكَّارْضَا وَارْ ثتّْبذِّي شَا. ▫
‏2 ڒْحسّْ ن ؤُركُّوضْ،
ڒْحسّْ ن ؤُقَارْقبْ ن ثْجَارَّارِينْ،
أَسقْڒعْ ن إِيْسَانْ
ذ إِكَارُّوثنْ إِنطّْونْ.
‏3 أَمنَّايْ إِنْيَا،
سِّيفْ إِتّْوسّڭْ،
فْرِيثْشَا أَقَا-ت أَمْ وَاسَّامْ.
أَطَّاسْ ذ إِنِّي إِتّْوَانْغنْ
ؤُ أَقَا ذِينْ أَعُورِّيشْ ن إِمتَّانْ،
ثِيرِّيمِينْ وَارْ غَارْسنْثْ ڒْحذْ،
وَاهْ، تّنْقْرَاضنْ ذِي ڒْخشْبَاثْ نْسنْ.
‏4 زِي سِّيبّثْ ن وَاطَّاسْ ن فَارْقْ-شّْغڒْ ن ثمْغَارْثْ ڒْمُوحسْنَا،
ن لَالَّا ن ثْسحَّارْثْ،
ثنِّي إِزّْنُوزَانْ ڒڭْنُوسْ س فَارْقْ-شّْغڒْ نّسْ
ؤُڒَا ذ مَارَّا ثِيقبَّاڒْ س ؤُسحَّارْ نّسْ،
‏5 خْزَارْ، س ؤُيَا أَذْ خَامْ إِڒِيغْ،
أَمُّو إِقَّارْ سِيذِي ن ڒْعسْكَارْ،
ؤُ نشّْ أَذْ سّْڭعّْذغْ ثِيمُووَّا ن وَارُّوضْ نّمْ ثِيوَّا إِ ؤُغمْپُوبْ نّمْ،
ؤُ نشّْ أَذْ سّشْنغْ إِ ڒڭْنُوسْ ثُوعَّارْينْثْ نّمْ،
ؤُ ڒفْضِيحثْ نّمْ إِ ثْڭلْذِيوِينْ.
‏6 نشّْ أَذْ شمْ ڒقْفغْ س نّْعَاوَاثْ،
ؤُ أَذْ شمْ سّْفضْحغْ
ؤُ أَذْ شمْ أَرّغْ إِ ؤُسْفُورّجْ.
‏7 خنِّي أَذْ إِمْسَارْ أَقَا مَانْ ونْ مَا شمْ إِ غَا إِژَارنْ،
أَذْ زَّايمْ يَارْوڒْ، أَذْ يِينِي ”ثَانْذِينْثْ ن نِينْوَا ثْخَارّبْ!
وِي زَّايسْ إِ غَا إِشضْننْ؟“
مَانِي ذ أَمْ إِ غَا يَارْزُوغْ إِنِّي شمْ إِ غَا إِسّْفوّْجنْ؟
‏8 مَا شمْ حْسنْ زِي نُو-أَمُونْ
نِّي إِتّْغِيمَانْ غَارْ إِغزْرَانْ،
أَمْ ذ أَسْ قوَّارنْ وَامَانْ،
أَڒَامِي ڒبْحَارْ ذ أَشْبَارْ نّسْ ن زَّاثْ،
أَقَا ڒْحِيضْ نّسْ إِڭعّذْ زِي ڒبْحَارْ.
‏9 كُوشْ ثُوغَا ذ صُّولْطَا نّسْ
ؤُڒَا عَاوذْ مِيسْڒَا، ؤُ وَارْ ثُوغِي غَارسْ أَنڭَّارْ.
فُوطْ ذ أَيْثْ ن لِيبِييَا ثُوغَا أَثنْ زڭْ إِمْعَاوْننْ نّكْ.
‏10 ؤُڒَا ذ نتَّاثْ ثُويُورْ ذِي لْمنْفَا،
ذِي ثْمحْبَاسْثْ.
ؤُڒَا ذ إِحنْجِيرنْ نّسْ تّْوَاڒبْزنْ ذِي ثْغمُّورَا ن مَارَّا ن ثبْرِيذِينْ،
ؤُ خْ إِمْشنّْعنْ نّسْ نْضَارنْ خَاسنْ ثَاقدُّوحْثْ
ؤُ مَارَّا إِمْغَارنْ نّسْ تّْوَاشَارْفنْ س سّْنَاسڒْ.
‏11 ؤُڒَا ذ شمْ أَذْ ثسْشَارذْ
أَذْ ثسّْنُوفَّارذْ إِخفْ نّمْ.
عَاوذْ شمْ أَذْ ثَارْزُوذْ إِجّْ ن لْپُورْجْ إِ ؤُذُورِّي زِي ڒعْذُو نّمْ.
‏12 مَارَّا لْبَارَاجَاثْ نّمْ أَمْ وُورْثَانْ
أَكْ-ذ ڒْبَاشُورْ.
مَاڒَا تّْوَانْهزّنْ، أَذْ وْضَانْ
ذڭْ ؤُقمُّومْ ن ونِّي إِخْسنْ أَذْ ثنْ يشّْ.
‏13 خْزَارْ، أَقَا ذ وَا ذ ڒْڭنْسْ نّمْ، أَقَا-ث ذ ثِيمْغَارِينْ.
تّْنُورْزْمنْثْ ثوُّورَا ن ثمُّورْثْ نّمْ قَاعْ إِ ڒعْذُو،
ثِيمسِّي أَذْ ثشّْ إِعُومَاذْ نّمْ ن وفْرَايْ.
‏14 أَيمْ أَمَانْ إِ يِيخفْ نّمْ إِ ڒحْصَارثْ،
سمْثنْ لْپُورْجَاثْ نّمْ،
بدّْ ذِي ثْڒَاخْثْ،
عفْسْ ذِي ثَارِّيسْثْ،
سقْسحْ إِژْرَا إِتّْوَاسُّويْذَانْ!
‏15 ثِيمسِّي أَذْ شمْ ثشّْ ذِينْ،
سِّيفْ أَذْ شمْ إِنغْ،
أَذْ شمْ ثشّْ أَمْ بُو-وڒْسَاحْ!
أَرْنِي ذڭْ إِخفْ نّمْ أَمْ بُو-وڒْسَاحْ،
أَرْنِي ذڭْ يِيخفْ نّمْ أَمْ ثْمُورْغِي.
‏16 شكْ ثسّْمَارْنِيذْ ذڭْ إِسبَّابنْ نّمْ
كْثَارْ زڭْ إِثْرَانْ ن ؤُجنَّا.
بُو-وڒْسَاحْ أَذْ إِسَّارْسْ ثِيڒْمشْثْ نّسْ ؤُشَا أَذْ إِضْوَا.
‏17 إِعسَّاسنْ نّمْ ن أَرِّيمثْ أَمْ يِيجّْ ن ويْڒَافْ ن ثْمُورْغِي
ؤُ ڒْقبْطَانَاثْ نّمْ أَمْ إِخنْفُوسنْ إِمقّْرَاننْ،
إِنِّي يَارْسَانْ ذِي ڒحْيُوضْ ذڭْ يِيجّْ ن وَاسّْ ذ أَصمَّاضْ.
ڒَامِي د-ثنْقَارْ ثْفُوشْثْ، طَّاونْ سّنِّي ذغْيَا.
وَارْ إِسِّينْ حذْ أَمْشَانْ نْسنْ. مَانِي رُوحنْ نِيثْنِي؟
‏18 إِنِيتْشْأَنْ نّكْ تّْنُوذُومنْ، أَيَا، أَجدْجِيذْ ن أَشُّورْ،
أَيْثْ ن جّهْذْ نّكْ تّطّْسنْ،
ڒْڭنْسْ نّكْ أَذْ ث زدْجْعنْ خْ إِذُورَارْ،
ؤُشَا ؤُڒَا ذ إِجّنْ وَارْ ثنْ إِسّْمُونْ شَا.
‏19 وَارْ ذِينْ أَسْڭنْفِي إِ ثَارژِّيثْ نّكْ،
إِتّكّسْ أَشْ ؤُيزِّيمْ!
مَارَّا إِنِّي إِ خَاكْ إِسْڒِينْ ڒخْبَارْ،
أَذْ شَّاثنْ ذڭْ إِفَاسّنْ زِي سِّيبّثْ نّكْ،
مَاغَارْ خْ مَانْ ونْ وَارْ إِعدُّو شَا ڒبْذَا ڒْغَارْ نّكْ؟