72
‏1 إِ سُولِيمَانْ.
أَ أَربِّي، أوْشْ إِ ؤُجدْجِيذْ مَاحنْذْ أَذْ إِحْكمْ عْلَاحْسَابْ ڒْحقّْ نّكْ،
ؤُ أوْشْ ثَاسڭْذَا نّكْ إِ مِّيسْ ن ؤُجدْجِيذْ.
‏2 خنِّي نتَّا أَذْ إِحَاكمْ ڒْڭنْسْ نّكْ س ثْسڭْذَا،
ڒْمُوسَاكِينْ نّكْ س ڒْحقّْ.
‏3 إِذُورَارْ أَذْ إِوْينْ ڒهْنَا إِ ڒْڭنْسْ،
ؤُڒَا ذ ثِيوْرِيرِينْ س ثْسڭْذَا.
‏4 نتَّا أَذْ يَاغْ إِ ثسْغَارْثْ ن ڒْمُوسَاكِينْ ن ڒْڭنْسْ،
أَذْ إِسّنْجمْ ثَارْوَا ن إِمزْڒَاضْ،
ؤُ أَذْ إِڒْبزْ ونِّي ثنْ إِحصَّارنْ.
‏5 نِيثْنِي أَذْ زَّايكْ ڭّْوذنْ مِينْ غَا ثكّْ ثْفُوشْثْ ثدْجْ،
ؤُ ثَازِيرِي أَذْ ثسّْشنْ ؤُذمْ نّسْ، زِي جِّيڒْ أَڒْ جِّيڒْ. ▪
‏6 نتَّا أَذْ د-إِهْوَا خْ أَرّْبِيعْ إِوجْذنْ إِ وحْثَاشْ،
أَمْ ثِينشْنَاشِينْ إِسَّارْضَابنْ ثَامُّورْثْ. ▪
‏7 ذڭْ وُوسَّانْ نّسْ أَذْ إِنُّووَارْ ؤُمْسڭّذْ،
أَذْ ذِينْ يِيڒِي ڒهْنَا إِفيّْضنْ أَڒْ غَا ثَافذْ ثَازِيرِي وَارْ ثدْجِي عَاذْ.
‏8 نتَّا أَذْ إِحْكمْ زِي ڒبْحَارْ أَڒْ ڒبْحَارْ،
زڭْ إِغْزَارْ ن لْفُورَاطْ أَڒْ ثِينڭُّورَا ن ثمُّورْثْ.
‏9 إِمزْذَاغْ نْ ڒخْڒَا أَذْ قُّونْجڒنْ زَّاثسْ،
مَاشَا ڒْعذْيَانْ نّسْ أَذْ ڒسْحنْ ؤُشَاڒْ.
‏10 إِجدْجِيذنْ ن ثَارْشِيشْ أَذْ د-إِوْينْ إِشْثْ ن ثوْهِيبْثْ،
إِجدْجِيذنْ ن شَابَا ذ سَابَا أَذْ د-قَارّْبنْ ثَارْزفِينْ.
‏11 مَارَّا إِجدْجِيذنْ أَذْ أَسْ أَضَارنْ،
مَارَّا ڒڭْنُوسْ أَذْ أَسْ سخَّارنْ.
‏12 مَاغَارْ نتَّا أَذْ إِفكّْ أَمزْڒُوضْ ونِّي غَارسْ إِتّْڒَاغَانْ،
ؤُڒَا ذ ڒْمسْكِينْ ذ ونِّي وَارْ غَارسْ أَمْعَاونْ. ▪
‏13 نتَّا أَذْ إِعْثقْ أَمَارْخُو ذ ؤُمزْڒُوضْ،
نتَّا أَذْ إِسّنْجمْ ڒعْمَارْ ن إِمزْڒَاضْ. ▫
‏14 نتَّا أَذْ إِفكّْ ڒعْمُورْ نْسنْ زِي دّدْجْ ذ لْعُونْفْ،
إِذَامّنْ نْسنْ أَذْ سكّْوَانْ أَطَّاسْ ذِي ثِيطَّاوِينْ نّسْ.
‏15 نتَّا أَذْ إِدَّارْ ؤُ أَذْ أَسْ إِمّوْشْ وُورغْ زِي شَابَا.
ؤُ وَانِيثَا أَذْ إِژَّادْجْ ڒبْذَا ذِي طّْوعْ نّسْ،
أَسّْ مَارَّا أَذْ ث إِبَاركْ.
‏16 أَذْ يِيڒِي إِجّْ ن ؤُفيّضْ ن إِمنْذِي ذِي ثمُّورْثْ خْ ثْقِيشَّاثْ ن إِذُورَارْ،
ڒْغِيدْجثْ نّسْ أَذْ ثنْهزّْ أَمْ ثْشجِّيرَا ن لُوبْنَانْ،
ؤُ إِنِّي زِي ثنْذِينْثْ أَذْ نُّووَارنْ أَمْ أَغمُّويْ أَزِيزَا ذِي ثمُّورْثْ.
‏17 إِسمْ نّسْ أَذْ إِقِّيمْ إِ ڒبْذَا،
إِڒِي أَذْ إِنُّووَارْ إِسمْ نّسْ زَّاثْ إِ وُوذمْ ن ثْفُوشْثْ.
أَذْ ذَايسْ تّْوَابَارْكنْ نِيثْنِي،
مَارَّا ڒڭْنُوسْ أَذْ ث سّمْغَارنْ.
‏18 أَذْ إِتّْوَابَاركْ سِيذِي أَربِّي، أَربِّي ن إِسْرَائِيل.
نتَّا إِتّڭّْ لْمُوعْجِيزَاثْ، نتَّا وَاهَا.
‏19 أَذْ إِتّْوَابَاركْ إِسمْ ن ؤُعُودْجِي نّسْ إِ ڒبْذَا.
أَذْ ثتّْوَاشُّورْ مَارَّا ثَامُّورْثْ س ؤُعُودْجِي نّسْ. أَمِينْ، وَاهْ، أَمِينْ.
‏20 ثِيژِيدْجَاثِينْ ن ذَاوُوذْ، مِّيسْ ن يَاسَّا، أَقَا كمّْڒنْثْ.