إِمْسخَّارنْ ن ڒْعَاهْذْ ن جْذِيذْ
3
‏1 مَا إِتّْخصَّا أَنغْ أَذْ أَومْ نْوصَّا إِخفْ نّغْ مِينْ نعْنَا ثْوَاڒَا نّغْنِي؟ نِيغْ نحْذَاجْ، أَمْ إِنّغْنِي، ثِيبْرَاثِينْ ن ؤُوصِّي إِ كنِّيوْ؟ نِيغْ إِتّْخصَّا أَنغْ أَذْ أَومْ نَارِي حِيمَا كنِّيوْ أَذْ أَنغْ ثْوصَّامْ؟ ▪ ‏2 أَقَا كنِّيوْ ذ ثَابْرَاثْ نّغْ إِ يُورَانْ ذڭْ وُوڒَاونْ نّغْ، إِتّْوَاسّنْ ؤُ إِتّْوَاسْغَارنْ زڭْ إِوْذَانْ مَارَّا. ‏3 مِينْزِي ثسّْنمْ، أَقَا كنِّيوْ ذ ثَابْرَاثْ ن لْمَاسِيحْ إِ إِتّْوَاڭّنْ س ثْسخَّارْثْ نّغْ، ثَابْرَاثْ يُورَانْ، وَارْ ثدْجِي س سّْمخْ مَاشَا س أَرُّوحْ ن أَربِّي إِدَّارنْ، وَارْ ثدْجِي ذِي ثڒْوِيحِينْ ن وژْرُو، مَاشَا ذِي ثڒْوِيحِينْ ن وُوڒَاونْ ن ويْسُومْ. ▪
‏4 أَمُّو إِ ثدْجْ تِّيقّثْ إِ غَارْنغْ ذِي لْمَاسِيحْ زَّاثْ إِ أَربِّي. ‏5 وَارْ نْزمَّارْ أَذْ نحْسبْ شَا ن ڒْحَاجّثْ أَخْمِي د-ثُوسَا زَّايْنغْ، مَاشَا ثِيزمَّارْ نّغْ ثُوسَا-د زِي أَربِّي. ‏6 نتَّا يَارَّا أَنغْ أَقَا نسْذَاهدْجْ أَذْ نِيڒِي ذ إِمْسخَّارنْ إِ ڒْعَاهْذْ ن جْذِيذْ، وَارْ إِدْجِي إِ يِيجّْ ن ڒْعَاهْذْ س ثِيرَا، مَاشَا س أَرُّوحْ، مِينْزِي ثِيرَا نقّنْ، مَاشَا أَرُّوحْ إِسّدَّارْ. ▪
‏7 مَاشَا مَاڒَا ثُوغَا ثْسخَّارْثْ ن ڒْموْثْ إِ إِتّْوَاخبْشنْ س ثِيرَا ذڭْ إِژْرَا س وَانشْثْ ؤُعُودْجِي مَاحنْذْ ثَارْوَا ن إِسْرَائِيل وَارْ زمَّارنْ أَذْ سوْضنْ غَارْ وُوذمْ ن مُوسَا خْ سِّيبّثْ ن ؤُعُودْجِي ن ؤُغمْپُوبْ نّسْ، وَاخَّا أَعُودْجِي نِّي إِعدُّونْ، ▪ ‏8 مشْحَاڒْ كْثَارْ إِ غَا ثِيڒِي ثْسخَّارْثْ ن أَرُّوحْ ذڭْ ؤُعُودْجِي؟ ‏9 مِينْزِي مَاڒَا ثَاسخَّارْثْ إِ إِندّْهنْ غَارْ لْحِيسَابْ ثُوغَا-ت س ؤُعُودْجِي، مَاهُو عَاذْ ثَاسخَّارْثْ إِ إِندّْهنْ غَارْ ثْسڭْذَا أَذْ د-ثَاوِي أَعُودْجِي أَڒْ أَفيّضْ.
‏10 مِينْزِي مِينْ إِتّْوَاسّْعُودْجنْ، إِبَانْ-د وَارْ إِتّْوَاسْعُودْجِي شَا ذڭْ وُوذمْ ن ؤُعُودْجِي أَيَا إِ خَاسْ إِعُودْجنْ.
‏11 مِينْزِي مَاڒَا مِينْ إِعدُّونْ ثُوغَا غَارسْ أَعُودْجِي، مَاهُو مِينْ إِقِّيمنْ أَذْ غَارسْ يِيڒِي ؤُعُودْجِي.
‏12 أجّْ أَنغْ خنِّي، مَاڒَا غَارْنغْ أَسِيثمْ أَمْ وَانِيثَا، أَذْ نُويُورْ س ثرْيَاسْثْ،
‏13 وَارْ نْثڭّْ شَا أَمشْنَاوْ مُوسَا، ونِّي إِڭِّينْ لْثَامْ خْ وُوذمْ نّسْ مَاحنْذْ ثَارْوَا ن إِسْرَائِيل وَارْ سكّْوضنْ شَا أَنڭَّارْ ن مِينْ غَا إِعْذُونْ. ▪
‏14 مَاشَا إِخَارِّيصنْ نْسنْ تّْوَاسّْذَارْغْڒنْ، مِينْزِي أَڒْ أَسّْ-أَ إِتّْغِيمَا لْثَامْ ذ إِجّنْ خْ ثغْرِي ن ڒْعَاهْذْ أَقْذِيمْ بْڒَا مَا ذ أَسنْ إِتّْوَاسَّارْڭبْ، أَقَا لْثَامْ إِتّْوَابْضڒْ ذِي لْمَاسِيحْ. ▪
‏15 مَاشَا أَڒْ أَسّْ-أَ، خْمِي ذ غَا غَارنْ زِي مُوسَا، لْثَامْ أَقَا-ث خْ وُوڒْ نْسنْ.
‏16 مَاشَا خْمِي د غَا إِذْوڒْ حذْ غَارْ سِيذِي، لْثَامْ أَذْ زَّايسْ إِتّْوَاكّسْ. ▪
‏17 أَقَا سِيذِي س يِيخفْ نّسْ ذ أَرُّوحْ ؤُشَا مَانِي إِدْجْ أَرُّوحْ ن سِيذِي، أَقَا ذِينْ ثِيڒلِّي. ▪
‏18 مَاشَا مَارَّا نشِّينْ نتّْوَاڒَا أَعُودْجِي ن سِيذِي س إِغمْبَابْ وَارْ إِڒحّْفنْ، أَخْمِي نْخزَّارْ ذِي ثِيسِيثْ، ؤُشَا أَذْ نْبدّڒْ زڭْ ؤُعُودْجِي غَارْ ؤُعُودْجِي غَارْ صِّيفثْ ذ إِشْثنْ، أَمْ زِي سِيذِي، أَرُّوحْ. ▪