77
‏1 إِ ؤُمقّْرَانْ ن إِمغْنَاجنْ. سَاذُو ؤُفُوسْ ن يَاذُوثُونْ.
أَزهّذْ ن أَسَافْ.
‏2 نشّْ سّْڭعّْذغْ ثْمِيجَّا إِنُو غَارْ أَربِّي ؤُشَا ڒَاغِيغْ،
سّْڭعّْذغْ ثْمِيجَّا إِنُو غَارْ أَربِّي،
نتَّا أَذْ أَيِي إِسڒْ.
‏3 ذڭْ وَاسّْ ن ڒحْصَارثْ إِنُو أَرْزُوغْ سِيذِي إِنُو.
س دْجِيڒثْ سّْوِيژّْضغْ أَفُوسْ إِنُو بْڒَا مَا أَذْ أَسْ أَرْخُوغْ،
ڒعْمَارْ إِنُو يُوڭِي أَذْ إِتّْوَاعزَّا.
‏4 ؤُمِي ثُوغَا تِّيذَارغْ أَربِّي، خنِّي تّْزهَّارغْ، تّْخمَّامغْ،
خنِّي يَارْخُو بُوحْبڒْ إِنُو. سِيلَاهْ.
‏5 شكْ ثَارّذْ ثِيطَّاوِينْ إِنُو أَذْ قِّيمنْثْ فَاقنْثْ،
نْهوْڒغْ، وَارْ سِّيوْڒغْ.
‏6 نشّْ تّْخمَّامغْ ذڭْ وُوسَّانْ ن وشْحَاڒْ ؤُيَا،
ذڭْ إِسڭّْوُوسَا ن إِكُوذنْ إِعْذُونْ أَطَّاسْ زڭْ وَامِي.
‏7 نشّْ تِّيذَارغْ ذڭْ ؤُزنْزُونْ إِنُو س دْجِيڒثْ،
خْمِي تّْخمَّامغْ ذڭْ وُوڒْ إِنُو ؤُ بُوحْبڒْ إِنُو يَارزُّو:
‏8 مَا أَذْ أَنغْ إِنْضَارْ سِيذِي إِنُو إِ ڒبْذَا،
ؤُ وَارْ خَافِي إِتّْحِينِّي عَاذْ؟
‏9 مَا ثْبدّْ ثْمخْسِيوْثْ نّسْ إِشوَّارنْ إِ ڒبْذَا؟
مَا إِتّْوَابْضڒْ لْوَاعْذْ زِي جِّيڒْ أَڒْ جِّيڒْ؟
‏10 مَا إِتُّو أَربِّي أَحِينِّي نّسْ؟
مَا ذڭْ وغْضَابْ نّسْ إِبلّعْ أَرّحْمثْ نّسْ؟“ سِيلَاهْ.
‏11 نِّيغْ: ”وَا ذ ڒعْذَابْ إِنُو،
أَقَا ذ إِسڭّْوُوسَا زڭْ ؤُفُوسْ ن ؤُمْعُودْجِي خْ كُوڒْشِي.“
‏12 نشّْ أَذْ إِذَارغْ ثِيمڭَّا ن سِيذِي،
أَذْ عقْڒغْ خْ لْمُوعْجِيزَاثْ نّكْ ن زِيشْ.
‏13 نشّْ أَذْ خمَّامغْ ذِي مَارَّا ڒخْذَايمْ نّكْ،
أَذْ سِّيوْڒغْ خْ مَارَّا مِينْ ثڭِّيذْ.
‏14 أَ أَربِّي، أَبْرِيذْ نّكْ أَقَا ذِي ثْقدَّاسْثْ إِ يدْجْ!
مَانْ ونْ إِ يدْجَانْ ذ أَربِّي أَمقّْرَانْ أَمْ أَربِّي؟
‏15 شكْ ذ أَربِّي ونِّي إِتّڭّنْ لْمُوعْجِيزَاثْ،
شكْ ثسّشْنذْ ثِيزمَّارْ نّكْ جَارْ ڒڭْنُوسْ. ▪
‏16 شكْ ثفْذِيذْ ڒْڭنْسْ نّكْ س ؤُغِيڒْ نّكْ،
ثَارْوَا ن يَاعْقُوبْ ذ يُوسُوفْ. سِيلَاهْ.
‏17 أَمَانْ ژْرِينْ شكْ، أَ أَربِّي، أَمَانْ ژْرِينْ شكْ ؤُشَا أَرْجِيجنْ،
وَاهْ أَمَانْ يُوژْغنْ نّْهوْڒنْ. ▪
‏18 إِسيْنُوثنْ إِذقّْڒنْ فَارّْغنْ-د أَمَانْ نْسنْ،
إِسيْنُوثنْ يُوعْڒَانْ سّْڭعّْذنْ ثْمِيجَّا نْسنْ،
ؤُ فْڒِيثْشَاثْ ن ڒْقوْسْ نّكْ ضْوِينْثْ ذَا ذ ذِيهَا. ▫ ▪
‏19 إِتّنّضْ ڒْحسّْ ن وَاجَّاجْ نّكْ،
أَسَّامنْ ڭِّينْ ثَافَاوْثْ خْ دُّونشْثْ،
ثَامُّورْثْ ثنْهزّْ ثَارْجِيجْ.
‏20 أَبْرِيذْ نّكْ إِشُوقّْ ذِي ڒبْحَارْ،
أَمسْرَاقْ نّكْ ذڭْ وَامَانْ إِمقّْرَاننْ،
وَارْ بِيننْ عَاذْ إِصُورَافْ ن إِضَارنْ نّكْ.
‏21 شكْ ثْنذْهذْ ڒْڭنْسْ نّكْ أَمْ إِشْثْ ن ثْحِيمَارْثْ ن وُودْجِي،
س ؤُفُوسْ ن مُوسَا ذ هَارُونْ. ▪