10
‏1 أَوَاڒنْ إِوزْننْ ن سُولِيمَانْ
إِجّْ ن مِّيسْ ذ أَمِيغِيسْ إِسّْفَارَّاحْ بَابَا أَسْ،
مَاشَا إِجّْ ن ؤُپُوهَاڒِي ن مِّيسْ ذ ونِّي ذ أَمْنُوسْ أَمقّْرَانْ ن يمَّاسْ. ▪
‏2 ثِيخُوبَايْ ن ثُوعفّْنَا وَارْ نّفّْعنْثْ،
مَاشَا ثَاسڭْذَا ثتّْفكَّا زِي ڒْموْثْ. ▪
‏3 سِيذِي وَارْ إِتّجِّي ڒعْمَارْ ن إِمْسڭَّاذنْ أَذْ إِحيّفْ،
مَاشَا مژْرِي ن إِعفَّاننْ إِعَارّنْ إِ-ث غَارْ ڒَاڭّْوَاجْ.
‏4 وِي إِخدّْمنْ س ؤُفُوسْ يَارْخُونْ، إِتَّاوِي-د زّڒْضْ،
مَاشَا أَفُوسْ ن يِينِّي إِتّْشطَّارنْ إِتَّاوِي-د أَڭْڒَا. ▪
‏5 ونِّي إِيَارّْونْ ذڭْ ؤُنبْذُو، ذ إِجّْ ن مِّيسْ إِفهّْمنْ،
مَاشَا ونِّي إِتّطّْصنْ ذِي ثْميْرَا، ذ إِجّْ ن مِّيسْ ن ڒفْضِيحثْ.
‏6 لْبَارَاكَاثْ أَرسَّانْثْ خْ ؤُزدْجِيفْ ن إِمْسڭَّاذنْ،
مَاشَا لْعُونْفْ إِسّْذُوڒُويْ أَقمُّومْ ن إِعفَّاننْ.
‏7 ڒِيذَارثْ إِ ؤُمْسڭّذْ أَذْ د-يَاوِي لْبَارَاكَا،
مَاشَا إِسمْ ن إِعفَّاننْ ڭُّورْ أَذْ يَارْصُوضْ.
‏8 ونِّي ذ أَمِيغِيسْ ذڭْ وُوڒْ، أَذْ إِقْبڒْ ثِيوصَّا،
مَاشَا ونِّي إِسَّاوَاڒنْ ثُوبُّوهڒْيَا س إِينْشِيشنْ نّسْ، أَذْ إِوْضَا. ▪
‏9 ونِّي إِڭُّورنْ ذِي ڒصْفَايثْ، إِڭُّورْ ذِي ڒَامَانْ،
مَاشَا ونِّي إِڭُّورنْ إِبْرِيذنْ إِفَارْغنْ، أَذْ إِتّْوَاسّنْ.
‏10 ونِّي إِتّْغمَّازنْ س ثِيطَّاوِينْ، إِتّڭّنْ ڒحْرِيقْ،
ونِّي إِسَّاوَاڒنْ ثُوبُّوهڒْيَا س إِينْشِيشنْ نّسْ، أَذْ إِوْضَا.
‏11 أَقمُّومْ ن ؤُمْسڭّذْ ذ ثَاڒَا ن ثُوذَارْثْ،
مَاشَا لْعُونْفْ إِسّْذُوڒُويْ أَقمُّومْ ن إِعفَّاننْ. ▪
‏12 أَشْرَاهْ ثسّكَّارَا-د إِمْشُوبّشنْ،
مَاشَا ثَايْرِي ثسّْذُورُّويْ مَارَّا إِخطَّانْ. ▪
‏13 خْ إِينْشِيشنْ ن ونِّي غَارْ إِدْجْ ڒفْهَامثْ ثتّْوَافْ ثِيغِيثْ،
مَاشَا أَعْمُوذْ إِ ونِّي وَارْ غَارْ إِدْجِي بُو وُوڒْ إِمْثنْ. ▪
‏14 إِمِيغِيسنْ تّْخمَّارنْ ثُوسّْنَا،
مَاشَا أَقمُّومْ ن ؤُپُوهَاڒِي إِتَّاذسْ غَارْ ؤُهلّكْ.
‏15 إِ بُو-وَاڭْڒَا مِينْ إِدْجَانْ نّسْ ذ ثَانْذِينْثْ إِجهْذنْ نّسْ،
لبْلَا ن إِمزْڒَاضْ ذ أَهلّكْ نْسنْ.
‏16 ڒْغِيدْجثْ ن ؤُمْسڭّذْ أَقَا-ت إِ ثُوذَارْثْ،
ڒْمُونثْ ن ؤُعفَّانْ إِ دّنْبْ.
‏17 ونِّي إِحطَّانْ تَّارْبِييّثْ، أَقَا-ث خْ وبْرِيذْ ن ثُوذَارْثْ،
مَاشَا ونِّي إِسمّْحنْ ذڭْ ؤُوبّخْ، ڭُّورْ أَذْ إِودَّارْ.
‏18 وِي إِتّفَّارنْ أَشْرَاهِي غَارسْ إِينْشِيشنْ سّْخَارِّيقنْ،
وِي إِتّْشقَّافنْ أَقَا-ث ذ أَپُوهَاڒِي.
‏19 غَارْ وَاطَّاسْ ن وَاوَاڒنْ وَارْ إِقِّيمْ ؤُخطُّو إِنقّسْ،
مَاشَا ونِّي إِمنّْعنْ إِينْشِيشنْ نّسْ، أَقَا إِتّڭّْ س ڒعْقڒْ.
‏20 نُّوقَارْثْ إِقُّورنْ ذ إِڒسْ ن ؤُمْسڭّذْ،
ؤُڒْ ن إِعفَّاننْ وَارْ إِسكّْوِينْ.
‏21 إِينْشِيشنْ ن إِمْسڭَّاذنْ سّشَّانْ أَطَّاسْ،
مَاشَا إِپُوهَاڒِييّنْ مُّوثنْ ؤُمِي وَارْ غَارْسنْ بُو وُوڒْ إِمْثنْ.
‏22 لْبَارَاكَا ن سِيذِي ثتَّاوِي-د أَڭْڒَا،
أَرْبرْ ن بْنَاذمْ وَارْ ذَايسْ يَارنِّي وَالُو.
‏23 إِ ؤُپُوهَاڒِي ثَامڭِّيثْ ن ڒفْضِيهثْ أَمْ إِشْثْ ن ڒُورَارثْ،
مَاشَا إِ ورْيَازْ ن ڒفْهَامثْ أَذبَّارْ س ثِيغِيثْ أَمْ مَانْ أَيَا. ▪
‏24 مِينْ زِي إِتّڭّْوذْ ؤُعفَّانْ أَذْ ث إِڒْقفْ،
مَاشَا أَسِيثمْ ن إِمْسڭَّاذنْ أَذْ يِيڒِي.
‏25 مَاڒَا ثعْذُو-د ثْحَارْيَاضْثْ، أَعفَّانْ وَارْ إِتّْغِيمِي،
مَاشَا أَمْسڭّذْ أَذْ إِقِّيمْ إِمْثنْ إِ ڒبْذَا.
‏26 أَمْ بِينُو أَسمَّامْ إِ ثغْمَاسْ ذ دّخَّانْ إِ ثِيطَّاوِينْ،
أَمُّو إِ إِڭَّا ؤُمعْڭُوزْ إِ ينِّي ث إِسّكّنْ.
‏27 ثِيڭّْوُوذِي ن سِيذِي ثَارنِّي ذڭْ ؤُسَّانْ إِ ثُوذَارْثْ،
مَاشَا إِسڭّْوُوسَا ن إِعفَّاننْ تّْوَاسْقُوضّنْ. ▪
‏28 ثَارَاجِيثْ ن إِمْسڭَّاذنْ ذ ڒفْرَاحثْ،
مَاشَا أَسِيثمْ ن إِعفَّاننْ ڭُّورْ أَذْ إِفْنَا. ▪
‏29 أَبْرِيذْ ن سِيذِي ذ لْپُورْجْ إِجهْذنْ إِ ونِّي إِڭُّورنْ نِيشَانْ،
مَاشَا ذ أَهلّكْ إِ ينِّي إِتّڭّنْ ڒْغشّْ. ▪
‏30 أَمْسڭّذْ عمَّارْصْ أَذْ إِنْهزّْ إِ ڒبْذَا،
مَاشَا إِعفَّاننْ وَارْ ڭُّورْ أَذْ قِّيمنْ زدّْغنْ ذِي ثمُّورْثْ.
‏31 أَقمُّومْ ن ؤُمْسڭّذْ إِتَّاوِي-د ثِيغِيثْ س وَاطَّاسْ،
مَاشَا إِجّْ ن يِيڒسْ إِعمَّارْ س ڒخْذَاعَاثْ أَذْ إِتّْوَاقسّْ.
‏32 إِينْشِيشنْ ن ؤُمْسڭّذْ سّْننْ مِينْ يَارْضَانْ،
مَاشَا أَقمُّومْ ن ؤُعفَّانْ إِسّنْ ڒخْذَاعَاثْ وَاهَا.