أَوَاڒنْ إِوزْننْ ن يمَّاسْ ن لَامُويِيلْ
31
‏1 أَوَاڒنْ ن لَامُويِيلْ، أَجدْجِيذْ.
أَوَاڒنْ إِقسْحنْ إِ زِي ث ثْعڒْمذْ يمَّاسْ.
‏2 مِينْ ذِينْ، أَ مِّي إِنُو، مِينْ ذِينْ، أَ مِّي ن وحْسِينْ إِنُو؟
مِينْ إِ غَا ثڭّذْ، أَ مِّي ن لْوُوعُوذْ إِنُو؟
‏3 وَارْ تِّيشْ ثِيزمَّارْ نّكْ إِ ثمْغَارِينْ،
ؤُڒَا إِبْرِيذنْ نّكْ إِ ثِينِّي إِتّْهلَّاكنْ إِجدْجِيذنْ. ▪
‏4 وَارْ د-ثُوسِي إِ إِجدْجِيذنْ، أَ لَامُويِيلْ، وَارْ د-ثُوسِي إِ إِجدْجِيذنْ مَاحنْذْ أَذْ سْونْ بِينُو،
ؤُڒَا إِ أَيْثْ ن جّهْذْ مَاحنْذْ أَذْ مژْرنْ ذِي شّْرَابْ.
‏5 نِيغْ أَذْ إِسُووْ ؤُ أَذْ إِتُّو لْفَارِيضَا
ؤُ خنِّي أَذْ إِسّْفَارْغْ ثَانْفُوتْشْ ن مَارَّا إِمْخيّْبنْ.
‏6 أوْشْ شّْرَابْ إِ ينِّي إِ غَا إِتّْوَاهلّْكنْ،
ؤُڒَا ذ بِينُو إِ ينِّي ذِي إِدْجْ وشْضَانْ أَمرْزَاڭْ ذِي ڒعْمَارْ نْسنْ.
‏7 أجّْ إِ-ث أَذْ إِسُووْ ؤُ أَذْ إِتُّو زّڒْضْ نّسْ،
ؤُ أجّْ إِ-ث وَارْ تّْخَارَّاصْ ذِي ثَامَارَا نّسْ عَاذْ.
‏8 أَرْزمْ أَقمُّومْ نّكْ إِ إِزِييْنَانْ،
إِ دّعْوثْ ن مَارَّا إِنِّي إِتّْوَاجّنْ.
‏9 أَرْزمْ أَقمُّومْ نّكْ، حْكمْ س ڒْحُوكْمْ نِيشَانْ،
ؤُشَا أَغْ ثَاسْغَارْثْ إِ ؤُمزْڒُوضْ. ▪
‏10 أَلِيفْ. مَانْ ونْ إِ غَا يَافنْ إِشْثْ ن ثمْغَارْثْ إِمحْضنْ؟
تَّامَانْ نّسْ إِعْذُو مَارَّا ڒْمَارْجَانْ. ▪
‏11 بِيثْ. خَاسْ إِ إِتّْشَاڒَا وُوڒْ ن سِيذِي نّسْ،
وَارْ ذ أَسْ إِتّْخصِّي ڒفْضڒْ.
‏12 ڭِيملْ. نتَّاثْ ثتّڭّْ أَسْ مِينْ إِصبْحنْ ؤُ مَاشِي ڒْغَارْ،
مَارَّا ؤُسَّانْ ن ثُوذَارْثْ نّسْ.
‏13 ذَالِيثْ. نتَّاثْ ثَارزُّو ثَاضُوفْثْ ذ ثِيفّسْثْ،
ؤُ ثْخدّمْ س إِفَاسّنْ نّسْ إِمحْضنْ.
‏14 هِي. نتَّاثْ ثڭَّا أَمْ ثْغَارُّوبَا ن ؤُسبَّابْ،
زِي ڒَاڭّْوَاجْ ثتَّاوِي-د مَاشَّا نّسْ.
‏15 وَاوْ. نتَّا ثتّْنَاكَّارْ ؤُمِي عَاذْ ثدْجْ دْجِيڒثْ،
ثتِّيشْ مَاشَّا إِ ثَادَّارْثْ نّسْ،
ؤُ ثَاسْغَارْثْ نْسنْثْ إِ ثمْسخَّارِينْ ثِيبْڒِيغِينْ نّسْ.
‏16 زَايِينْ. نتَّاثْ ثتّْخَارَّاصْ ذڭْ إِيَّارْ ؤُ ثتّطّفْ إِ-ث،
زِي ڒْغِيدْجثْ ن إِفَاسّنْ نّسْ ثژُّو ثِيزَايَارِينْ ذڭْ ؤُمَارْجُوعْ.
‏17 خِيثْ. نتَّاثْ ثْبكّسْ ثِيجْعِينَّاثِينْ نّسْ س جّهْذْ،
ؤُ ثسّمْحَاضْ إِغَادْجنْ نّسْ.
‏18 ثِيث. نتَّاثْ ثْحكَّارْ إِ ڒفْضڒْ ن ثْسبَّابْثْ نّسْ،
ڒفْنَارْ نّسْ وَارْ إِخسِّي ذِي دْجِيڒثْ.
‏19 يُوذْ. نتَّاثْ ثسّْوِيژّضْ إِفَاسّنْ نّسْ غَارْ ثْرُوكَّا،
ؤُ إِفَاسّنْ نّسْ طّْفنْ ثَازْضَا.
‏20 كَافْ. نتَّاثْ ثَارزّمْ أَفُوسْ نّسْ إِ ؤُمحْذَاجْ،
ؤُ ثسّْوَاژَّاضْ إِفَاسّنْ نّسْ إِ ؤُمزْڒُوضْ.
‏21 لَامِيذْ. نتَّاثْ وَارْ ثتّڭّْوذْ زِي ثَادَّارْثْ نّسْ ذِي سِّيبّثْ ن وذْفڒْ،
مَاغَارْ مَارَّا ثَادَّارْثْ نّسْ غَارسْ أَرُّوضْ أَرْجُووَانِي.
‏22 مِيمْ. نتَّاثْ ثڭَّا ثِيسُونْثَاوِينْ ن زْوَاقْ إِ يِيخفْ نّسْ،
أَرُّوضْ نّسْ س ڒقْطنْ أَزْذَاذْ ؤُ س ؤُفِيڒُو أَرْجُووَانِي.
‏23 نُونْ. أَرْيَازْ نّسْ إِتّْوَاسّنْ ذِي ثوُّورَا،
خْمِي إِتّْغِيمَا نتَّا أَكْ-ذ إِمْغَارنْ ن ثمُّورْثْ.
‏24 سَامِيخْ. نتَّاثْ ثتّڭّْ أَرُّوضْ ن ڒقْطنْ ؤُشَا ثزّْنُوزَا إِ-ث،
نتَّاثْ ثزّْنُوزَا إِپُويَاسْ إِ ؤُسبَّابْ زِي كنْعَانْ.
‏25 عَايِينْ. ثِيزمَّارْ ذ ڒْعزّْ ذ أَرُّوضْ نّسْ،
نتَّاثْ ثْضحّشْ ثسْفَارْنِينْ خْ وَاسّْ إِ د غَا يَاسنْ.
‏26 بِي. نتَّاثْ ثَارزّمْ أَقمُّومْ نّسْ س ثِيغِيثْ،
أَقَا ذِينْ ثَاغُورِي س ثْمخْسِيوْثْ إِشوَّارنْ خْ يِيڒسْ نّسْ.
‏27 ثْسَاذِي. نتَّاثْ ثْحطَّا خْ مِينْ إِتّمّْسَارَانْ ذِي ثَادَّارْثْ،
أَغْرُومْ ن ڒعْڭزْ وَارْ ثتّتّْ .
‏28 قُوفْ. إِحنْجِيرنْ نّسْ تّكَّارنْ، سّمْغَارَانْ ت س ڒفْرَاحثْ،
ؤُڒَا ذ أَرْيَازْ نّسْ إِتّْمدّحْ إِ-ت.
‏29 رِيخْ. أَطَّاسْ ن ثْيسِّيثْ ڭِّينْثْ ثِيمڭَّا جهْذنْثْ،
مَاشَا شمْ ثعْذُوذْ-د ثنْ مَارَّا.
‏30 شِينْ. ڒبْهُوثْ ثْشمّثْ ؤُ أَژْرِي إِفنَّا،
مَاشَا ثَامْغَارْثْ نِّي إِتّڭّْوْذنْ سِيذِي، إِتّْخصَّا أَذْ ت سّمْغَارنْ.
‏31 ثَاوْ. وْشمْ أَسْ زِي ڒْغِيدْجثْ ن إِفَاسّنْ نّسْ،
جّمْ ثِيمڭَّا نّسْ أَذْ أَسْ صبّْحنْثْ غَارْ ثوُّورَا.