ثِيغَارْصَا ثِيمزْوُورَا - أَعُودْجِي ن سِيذِي
9
‏1 ذڭْ وَاسّْ وِيسّْ ثْمنْيَا إِمْسَارْ أَقَا مُوسَا إِڒَاغَا إِ هَارُونْ ذ إِحنْجِيرنْ نّسْ ذ إِمْغَارنْ ن إِسْرَائِيل ‏2 ؤُشَا إِنَّا إِ هَارُونْ: ”كْسِي غَاركْ إِجّْ ن ؤُينْذُوزْ، أَمژْيَانْ ن ؤُفُونَاسْ، أَمْ ثْغَارْصْثْ ن دّنْبْ، ؤُڒَا ذ إِجّْ ن إِشَارِّي أَمْ ثْغَارْصْثْ ن وشْمَاضْ، أَقَا أَذْ إِڒِينْ شْنَانْ قَاعْ، ؤُشَا أجّْ إِ-ثنْ أَذْ د-قَارّْبنْ غَارْ وُوذمْ ن سِيذِي. ▫ ▪ ‏3 سِيوڒْ أَكْ-ذ أَيْثْ ن إِسْرَائِيل ؤُشَا إِنِي: ”كْسِيمْ إِجّْ ن إِغَايْضْ أَمْ ثْغَارْصْثْ ن دّنْبْ ؤُ كْسِي إِجّْ ن ؤُينْذُوزْ ذ إِجّْ ن يزْمَارْ، أَقَا أَذْ إِڒِينْ شْنَانْ قَاعْ ن إِجّْ ن ؤُسڭّْوَاسْ، إِ ثْغَارْصْثْ ن وشْمَاضْ، ‏4 ؤُشَا كْسِي عَاوذْ إِجّْ ن ؤُفُونَاسْ ذ إِجّْ ن ؤُشَارِّي أَمْ ثْغَارْصَا ن ڒهْنَا، مَاحنْذْ أَذْ ثنْ قدّْمنْ إِ سِيذِي، ؤُڒَا ذ إِشْثْ ن ثوْهِيبْثْ ن ڒْغِيدْجثْ إِخدْجْضنْ س زّشْثْ، مِينْزِي أَسّْ-أَ أَذْ أَومْ-د إِبَانْ سِيذِي.“
‏5 خنِّي أَوْينْ مِينْ خفْ إِوصَّا مُوسَا غَارْ زَّاثْ ن ؤُقِيضُونْ ن ؤُمْسَاڭَارْ ؤُشَا ثَامسْمُونْثْ ثْقَارّبْ-د ؤُشَا بدّنْ نِيثْنِي زَّاثْ إِ وُوذمْ ن سِيذِي.
‏6 ؤُشَا مُوسَا إِنَّا: ”ذ مَانْ أَيَا مِينْ خفْ إِوصَّا سِيذِي مَاحنْذْ أَذْ ث ثڭّمْ ؤُشَا خنِّي أَذْ أَومْ د-إِبَانْ ؤُعُودْجِي ن سِيذِي.“
‏7 إِنَّا مُوسَا إِ هَارُونْ: ”قَارّبْ-د غَارْ ؤُعَالْطَارْ ؤُشَا سوْجذْ ثَاغَارْصْثْ نّكْ ن دّنْبْ ذ ثْغَارْصْثْ نّكْ ن وشْمَاضْ ؤُشَا أڭّْ أَصْڒَاحْ خْ يِيخفْ نّكْ ؤُ خْ ڒْڭنْسْ. أَوَارْنِي أَسْ سوْجذْ ثَاوْهِيبْثْ ن ڒْڭنْسْ ؤُشَا سصْڒحْ إِ-ثنْ أَمْ مَامّشْ ث إِوصَّا سِيذِي.“ ▪ ‏8 خنِّي إِقَارّبْ-د هَارُونْ غَارْ ؤُعَالْطَارْ ؤُشَا إِغَارْصْ إِ ؤُينْذُوزْ ن ثْغَارْصْثْ ن دّنْبْ إِ إِدْجَانْ إِ يِيخفْ نّسْ. ‏9 ثَارْوَا ن هَارُونْ إِوْينْ أَسْ-د إِذَامّنْ ؤُشَا نتَّا إِسُّوفْ أَضَاضْ نّسْ ذڭْ إِذَامّنْ ؤُشَا إِڭَّا إِ-ثنْ خْ وَاشَّاونْ ن ؤُعَالْطَارْ. مِينْ إِشطّنْ ن إِذَامّنْ إِسيّبْ إِ-ثنْ غَارْ ؤُضَارْ ن ؤُعَالْطَارْ.
‏10 إِسّْبخَّارْ ثَاذُونْثْ ذ ثِيژَّاڒْ ذ مِينْ يُويْڒنْ غَارْ ثْسَا ن ثْغَارْصْثْ ن دّنْبْ خْ ؤُعَالْطَارْ أَمْ مَامّشْ ث يُومُورْ سِيذِي إِ مُوسَا. ▫
‏11 إِسّشْمضْ أَيْسُومْ ذ يِيڒمْ س ثْمسِّي بَارَّا إِ ڒْمَارْڭحْ ن ڒْعسْكَارْ.
‏12 إِغَارْصْ ثَاغَارْصْثْ ن وشْمَاضْ ؤُشَا إِحنْجِيرنْ نْ هَارُونْ قدّْمنْ أَسْ إِذَامّنْ ؤُشَا نتَّا إِزدْجعْ ثنْ خْ ؤُعَالْطَارْ غَارْ مَارَّا إِغزْذِيسنْ نّسْ.
‏13 خنِّي قدّْمنْ أَسْ ثَاغَارْصْثْ ن وشْمَاضْ إِ تّْوَابْضَانْ ذ إِشدْجِيقنْ، ؤُڒَا ذ أَزدْجِيفْ، ؤُشَا نتَّا إِسّْبخَّارْ إِ-ت خْ ؤُعَالْطَارْ.
‏14 إِسِّيرْذْ أَذَانْ ذ إِضَارنْ ؤُشَا إِسّْبخَّارْ إِ-ثنْ خْ ثْغَارْصْثْ ن وشْمَاضْ إِ إِدْجَانْ خْ ؤُعَالْطَارْ.
‏15 أَوَارْنِي أَسْ إِسّْقَارّبْ-د ثَاوْهِيبْثْ ن ڒْڭنْسْ. نتَّا إِكْسِي أَمْيَانْ ن ثْغَارْصْثْ ن دّنْبْ إِ ڒْڭنْسْ ؤُشَا إِغَارْصْ أَسْ ؤُشَا إِسّوْجذْ إِ-ث ذ ثَاغَارْصْثْ ن دّنْبْ أَمشْنَاوْ إِشَارِّي أَمزْوَارُو. ▪
‏16 إِسّْقَارّبْ-د ثَاغَارْصْثْ ن وشْمَاضْ ؤُشَا إِسّوْجذْ إِ-ت عْلَاحْسَابْ لْفَارِيضَا.
‏17 إِسّْقَارّبْ-د ثَاوْهِيبْثْ ن ڒْغِيدْجثْ ؤُشَا إِكْسِي زَّايسْ إِجّْ ن وُورُو إِشُّورْ ؤُشَا إِسّْبخَّارْ أَيَا خْ ؤُعَالْطَارْ، زَّاثْ إِ ثْغَارْصْثْ ن وشْمَاضْ ن ضّْبحْ. ▪
‏18 إِغَارْصْ عَاوذْ إِ ؤُفُونَاسْ ؤُ إِ يِيشَارِّي ن ثَاغَارْصْثْ ن ڒهْنَا ذِي طّْوعْ ن ڒْڭنْسْ، ؤُشَا إِحنْجِيرنْ ن هَارُونْ قدّْمنْ أَسْ إِذَامّنْ ؤُشَا إِزدْجعْ إِ-ثنْ خْ ؤُعَالْطَارْ غَارْ مَارَّا إِغزْذِيسنْ نّسْ.
‏19 خْ ثَاذُونْثْ ن ؤُفُونَاسْ ؤُ ن إِشَارِّي: أَنوَّارْ س ثَاذُونْثْ نّسْ ذ مِينْ إِذْڒِينْ أَضَانْ ذ ثِيژَّاڒْ ذ مِينْ يُويْڒنْ غَارْ ثْسَا، ‏20 أَقَا سَّارْسنْ ثَاذُونْثْ نِّي خْ إِذْمَارنْ ؤُشَا نتَّا إِسّْبخَّارْ ثَاذُونْثْ خْ ؤُعَالْطَارْ ‏21 ؤُشَا إِسّنْهزّْ هَارُونْ إِذْمَارنْ ذ ؤُشكْرُوذْ أَفُوسِي أَمشْنَاوْ إِشْثْ ن ثوْهِيبْثْ ن ونْهزِّي زَّاثْ إِ وُوذمْ ن سِيذِي، أَمْ مَامّشْ ث إِوصَّا مُوسَا. ▪
‏22 خنِّي إِسّْڭعّذْ هَارُونْ إِفَاسّنْ نّسْ غَارْ ڒْڭنْسْ ؤُشَا إِبَاركْ إِ-ثنْ ؤُشَا إِهْوَا أَوَارْنِي ڒَامِي إِقدّمْ ثَاغَارْصْثْ ن دّنْبْ ذ ثْغَارْصْثْ ن وشْمَاضْ ذ ثْغَارْصْثْ ن ڒهْنَا. ‏23 ؤُشَا يُوذفْ مُوسَا أَكْ-ذ هَارُونْ غَارْ ؤُقِيضُونْ ن ؤُمْسَاڭَارْ ؤُشَا نِيثْنِي فّْغنْ زَّايسْ عَاوذْ ؤُشَا بَارْكنْ ڒْڭنْسْ ؤُشَا إِبَانْ-د ؤُعُودْجِي ن سِيذِي إِ مَارَّا ڒْڭنْسْ ‏24 ؤُشَا ثفّغْ-د ثْمسِّي زِي زَّاثْ إِ وُوذمْ ن سِيذِي، ثشَّا ثَاغَارْصْثْ ن وشْمَاضْ خْ ؤُعَالْطَارْ ؤُڒَا ذ ثَاذُونْثْ. ؤُمِي إِژْرَا ڒْڭنْسْ مَانْ أَيَا، سْڒِيوڒْونْ ؤُشَا وْضَانْ غَارْ ثمُّورْثْ خْ ؤُغمْپُوبْ نْسنْ. ▪