29
‏1 أَزهّذْ ن ذَاوُوذْ.
وْشمْ إِ سِيذِي، أَرَّاوْ ن أَربِّي،
وْشمْ إِ سِيذِي أَعُودْجِي ذ ثْزمَّارْ. ▪
‏2 وْشمْ إِ سِيذِي أَعُودْجِي ن يِيسمْ نّسْ،
سجْذمْ إِ سِيذِي س ؤُشوَّارْ إِقدّْسنْ.
‏3 ثْمِيجَّا ن سِيذِي ثدَّارْضحْ ثِيوَا إِ وَامَانْ،
أَربِّي ن ؤُعُودْجِي إِسّْهمْهمْ،
سِيذِي، خْ وَامَانْ أَطَّاسْ. ▪
‏4 ثْمِيجَّا ن سِيذِي ثشُّورْ س جّهْذْ،
ثْمِيجَّا ن سِيذِي ثشُّورْ س ڒْعزّْ.
‏5 ثْمِيجَّا ن سِيذِي ثتَّارژَّا ثِيشجِّيرَا ن ثْنڭْلِينْ،
سِيذِي إِتَّارژَّا ثِينڭْلِينْ ن لُوبْنَانْ.
‏6 يَارَّا إِ-ثنْ أَذْ نڭْزنْ أَمشْنَاوْ أَينْذُوزْ،
أَذْرَارْ ن لُوبْنَانْ ذ وذْرَارْ ن سِيرْيُونْ أَمشْنَاوْ أَمژْيَانْ ن ؤُفُونَاسْ ن ڒخْڒَا. ▫
‏7 ثْمِيجَّا ن سِيذِي ثْنقّشْ إِشعَّاڒنْ ن ثْمسِّي.
‏8 ثْمِيجَّا ن سِيذِي ثَارَّا ڒخْڒَا إِتَّارْجِيجِي،
سِيذِي يَارَّا ڒخْڒَا ن قَاذَاشْ إِتَّارْجِيجِي.
‏9 ثْمِيجَّا ن سِيذِي ثَارَّا ثُوذَاذِينْ تَّارْونْثْ،
نتَّا إِتّْعَارَّا إِزغْرَانْ،
مَاشَا ذِي زَّاوشْثْ نّسْ ثَامقّْرَانْثْ مَارَّا ثسَّاوَاڒْ خْ ؤُعُودْجِي نّسْ.
‏10 سِيذِي ثُوغَا إِتّْغِيمَا أَمْ ڒْقَاضِي غَارْ سّحْڒثْ ن وَامَانْ،
سِيذِي إِتّْغِيمَا أَمْ ؤُجدْجِيذْ إِ ڒبْذَا. ▫
‏11 سِيذِي أَذْ إِوْشْ جّهْذْ إِ ڒْڭنْسْ نّسْ،
سِيذِي أَذْ إِبَاركْ ڒْڭنْسْ نّسْ س ڒهْنَا.