132
‏1 إِزْڒِي ن ؤُڭعّذْ.
أَ سِيذِي، إِذَارْ ذَاوُوذْ، إِذَارْ مَارَّا أَودّبْ نّسْ،
‏2 مَامّشْ إِجِّيدْجْ إِ سِيذِي،
إِوَاعْذْ إِ ؤُمْزمَّارْ ن يَاعْقُوبْ:
‏3 ”ؤُشْثْ، مَاڒَا أَذْ أَذْفغْ غَارْ ثَاقِيذُونْثْ ن ثَادَّارْثْ إِنُو،
أَذْ حبْشغْ خْ قَامَا ن رشْثُو إِنُو، ▪
‏4 أَذْ سمّْحغْ يِيضصْ إِ ثِيطَّاوِينْ إِنُو،
ؤُڒَا ذ أَنُوذمْ إِ وَابْڒِيونْ إِنُو،
‏5 قْبڒْ إِ غَا أَفغْ أَمْشَانْ إِ سِيذِي،
إِشْثْ ن ثْزذِّيغْثْ إِ سِيذِي، أَمْزمَّارْ ن يَاعْقُوبْ!“
‏6 خْزَارْ، نسْڒَا خْ تَّاپُوثْ ذِي إِفْرَاثَا،
نُوفَا إِ-ت ذڭْ إِيَّارنْ ن يَاعَارْ. ▫
‏7 أَذْ نَاذفْ غَارْ ثْزذِّيغِينْ نّسْ،
أَذْ نَاضَارْ زَّاثْ إِ ثْنبْذَاثْ ن إِضَارنْ نّسْ.
‏8 كَّارْ، سِيذِي، ؤُيُورْ غَارْ أَرَّاحثْ نّكْ،
شكْ ذ تَّاپُوثْ ن جّهْذْ نّكْ.
‏9 أجّْ إِكهَّاننْ نّكْ أَذْ يَارْضنْ س ثْسڭْذَا،
إِمْثِيقَّانْ نّكْ أَذْ سْڒِيوڒْونْ.
‏10 وَارْ د-ثَارِّي ؤُذمْ ن ؤُمذْهُونْ نّكْ ذِي طّْوعْ ن ؤُمْسخَّارْ نّكْ ذَاوُوذْ.
‏11 سِيذِي إِجِّيدْجْ إِ ذَاوُوذْ س ڒَامَانْ،
عمَّارْصْ أَذْ إِحيّذْ نتَّا خْ ثْجَادْجِيثْ نّسْ:
”زِي ڒْغِيدْجثْ ن ؤُعذِّيسْ نّكْ أَذْ سّْغِيمغْ إِجّْ خْ ڒْعَارْشْ نّكْ. ▪
‏12 مَاڒَا إِحنْجِيرنْ نّكْ أَذْ حْضَانْ ڒْعَاهْذْ إِنُو ذ شّْهَاذَاثْ إِنُو،
ثِينِّي ذ أَسنْ إِ غَا سّْڒمْذغْ،
خنِّي ؤُڒَا ذ إِحنْجِيرنْ نْسنْ أَذْ قِّيمنْ خْ ڒْعَارْشْ نّكْ إِ ڒبْذَا.“
‏13 مَاغَارْ سِيذِي إِفَارْزْ صِيهْيُونْ،
إِمژْرِي ت ذ ثَازذِّيغْثْ إِ يِيخفْ نّسْ.
‏14 ”وَا ذ أَمْشَانْ ن أَرَّاهثْ إِنُو إِ ڒبْذَا،
ذَا إِ خْسغْ أَذْ زذْغغْ، نشّْ خْسغْ ث. ▪
‏15 أَذْ بَارْكغْ نِّيعْمثْ ن صِيهْيُونْ،
أَذْ سّْجِيوْنغْ إِمزْڒَاضْ نّسْ س وغْرُومْ.
‏16 أَذْ سّْيَارْضغْ إِكهَّاننْ نّسْ س ؤُسنْجمْ أَمْ س ورُّوضْ،
إِمْثِيقَّانْ نّسْ أَذْ سْڒِيوڒْونْ س جّهْذْ. ▪
‏17 ذِينِّي أَذْ سّْغمّْيغْ إِجّْ ن ؤُيِيشّْ إِ ذَاوُوذْ،
إِجّْ نْ ڒفْنَارْ إِ ؤُمذْهُونْ إِنُو سّْوجْذغْ ث ذِينْ.▪
‏18 أَذْ سّْيَارْضغْ ڒْعذْيَانْ نّسْ س ؤُسضْحِي،
مَاشَا أَذْ خَاسْ ثنُّووَارْ ثمْرِيسْثْ نّسْ.“