ثَامْغَارْثْ ذ ڒْهَايْشثْ
12
‏1 خنِّي ثتّْوَاژَارْ إِشْثْ ن ڒعْڒَامثْ ثَامقّْرَانْثْ ذڭْ ؤُجنَّا: إِشْثْ ن ثْمطُّوثْ ثْيَارْضْ ثَافُوشْثْ، ؤُ ثَازِيرِي سَاذُو إِضَارنْ نّسْ ؤُشَا غَارسْ خْ ؤُزدْجِيفْ نّسْ إِجّْ ن تَّاجْ س ثنْعَاشْ ن إِثْرَانْ. ‏2 ثُوغَا ثكْسِي دّيْسثْ، ثسْغُويُّو س ڒوْجعْ ؤُ س ؤُنزْبَارْ ن ثَارُوثْ. ‏3 خنِّي ثتّْوَاژَارْ إِشْثْ ن ڒعْڒَامثْ نّغْنِي ذڭْ ؤُجنَّا، أَقَا ذِينْ إِشْثْ ن ڒْهَايْشثْ ثَامقّْرَانْثْ ثَازڭّْوَاغْثْ أَمْ ثْمسِّي، غَارسْ سبْعَا ن إِزدْجِيفنْ ذ عشْرَا ن وَاشَّاونْ، ؤُشَا خْ إِزدْجِيفنْ نّسْ سبْعَا ن ثمْرِيسِينْ ▫ ‏4 ؤُشَا أَكنَّاسْ نّسْ إِفَارْضْ إِشْثْ ن تُّوڒُوثْ ن إِثْرَانْ زڭْ ؤُجنَّا، ثسّْژَاريّضْ إِ-ثنْ غَارْ ثمُّورْثْ. ؤُشَا ڒْهَايْشثْ ثُوغَا ثْبدّْ زَّاثْ إِ ثْمطُّوثْ إِ غَا يَارْونْ، حِيمَا أَذْ ثْصَارْضْ مِّيسْ نّسْ خْمِي ث-إِ-د إِ غَا ثَارُووْ.
‏5 ؤُشَا ثُورُووْ-د أَحنْجِيرْ ونِّي إِ غَا إِحكْمنْ خْ مَارَّا ڒڭْنُوسْ س ؤُزدْجَاضْ ن وُوزَّاڒْ، ؤُشَا مِّيسْ إِمّكْسِي ذغْيَا غَارْ أَربِّي ؤُ غَارْ ڒْعَارْشْ نّسْ. ▪ ‏6 مَاشَا ثَامطُّوثْ ثَارْوڒْ غَارْ ڒخْڒَا، غَارْ مَانِي ثُوغَا ذ أَسْ إِڭَّا أَربِّي أَمْشَانْ حِيمَا أَذْ أَسْ سّشّنْ، ڒْقدّْ ن وَاڒفْ ؤُ-مِيثَايْنْ ؤُ-ستِّينْ ن وُوسَّانْ. ▪
‏7 ؤُشَا إِكَّارْ ؤُمنْغِي ذڭْ ؤُجنَّا. مِيخَايِيلْ ذ لْمَالَاكَاثْ نّسْ مّنْغنْ أَكْ-ذ ڒْهَايْشثْ، ؤُشَا ؤُڒَا ذ ڒْهَايْشثْ ذ لْمَالَاكَاثْ نّسْ منْغنْ، ‏8 مَاشَا نِيثْنِي وَارْ جْهِيذنْ شَا ؤُشَا وَارْ إِتّْوِيفِي عَاذْ ومْشَانْ ذڭْ ؤُجنَّا إِ نِيثْنِي. ▪ ‏9 ثمّنْضَارْ-د ڒْهَايْشثْ ثَامقّْرَانْثْ، نتَّاثْ ذ ؤُفِيغَارْ ونِّي ثُوغَا ن زِيشْ، قَّارنْ أَسْ ’إِبْڒِيسْ‘ نِيغْ ’شِّيطَانْ‘، ونِّي إِغكّْوَانْ مَارَّا دُّونشْثْ. أَقَا ثمّنْضَارْ-د خْ ثمُّورْثْ ؤُشَا لْمَالَاكَاثْ نّسْ مّنْضَارنْ-د أَكِيذسْ. ▪
‏10 ؤُشَا سْڒِيغْ إِشْثْ ن ثْمِيجَّا ذڭْ ؤُجنَّا ثقَّارْ س جّهْذْ:
”أَقَا يُوسَا-د وصْڒَاحْ ذ صُّولْطَا ذ ثْڭلْذِيثْ ن أَربِّي نّغْ،
مِينْزِي ونِّي إِضڒْمنْ أَيْثْمَاثْنغْ أَقَا إِمّنْضَارْ،
ذ ونِّي إِ ثنْ إِضڒْمنْ أَسّْ ذ دْجِيڒثْ،
‏11 غلّْبنْ خَاسْ س إِذَامّنْ ن إِزْمَارْ،
ذ وَاوَاڒْ ن شّْهَاذثْ نْسنْ،
ؤُشَا نِيثْنِي وَارْ سّْعِيزّنْ شَا ثُوذَارْثْ نْسنْ أَڒْ ڒْموْثْ.
‏12 خْ ؤُينِّي، فَارْحمْ، أَ إِجنْوَانْ ذ ينِّي ذَايْسنْ إِزدّْغنْ!
ؤُشْثْ خْ ثمُّورْثْ ذ ڒبْحَارْ،
إِبْڒِيسْ أَقَا إِهْوَا-د غَارْومْ س ثفْقحْثْ نّسْ إِمْغَارنْ أَطَّاسْ،
إِسّنْ أَذْ غَارسْ إِقِّيمْ ذْرُوسْثْ ن ڒْوقْثْ وَاهَا.“ ▪
‏13 أَڒَامِي ڒْهَايْشثْ ثُوفَا إِخفْ نّسْ ثمّنْضَارْ غَارْ ثمُّورْثْ، ثضْفَارْ ثَامطُّوثْ إِ د-يُورْونْ أَحنْجِيرْ أَوْثمْ.
‏14 مّوْشنْ أَسْ إِ ثْمطُّوثْ ثْنَاينْ ن وفْرِيونْ ن ؤُڭِيذرْ أَمقّْرَانْ حِيمَا أَذْ ثضُووْ غَارْ ومْشَانْ نّسْ ذِي ڒخْڒَا، مَاحنْذْ أَذْ ثتّْوَاسّشّْ ذِينِّي، إِجّْ ن وَاكُوذْ ذ إِكُوذنْ ذ وزْينْ ن وَاكُوذْ ن ڒْوقْثْ، مَانِي وَارْ ت إِژَارّْ ؤُفِيغَارْ. ▫ ▪
‏15 أَفِيغَارْ إِسُّوسفْ خْ ثْمطُّوثْ زڭْ ؤُقمُّومْ نّسْ، إِڭَّا إِشْثْ ن ڒْحمْڒثْ ن وَامَانْ أَمْ إِغْزَارْ، حِيمَا أَذْ ت أَوْينْ وَامَانْ.
‏16 ثَامُّورْثْ ثْعَاونْ ثَامطُّوثْ ؤُشَا ثَارْزمْ ثمُّورْثْ أَقمُّومْ نّسْ، ثحْرُووْ إِغْزَارْ ونِّي د-إِسُّوسْفنْ ڒْهَايْشثْ زڭْ ؤُقمُّومْ نّسْ.
‏17 ؤُشَا ڒْهَايْشثْ ثْخيّقْ أَطَّاسْ خْ ثْمطُّوثْ ؤُشَا ثُويُورْ حِيمَا أَذْ ثمّْنغْ أَكْ-ذ ينِّي إِقِّيمنْ زِي زَّارِيعثْ نّسْ ؤُشَا أَكْ-ذ إِنِّي إِتّطّْفنْ ذِي ثْوصَّا ن أَربِّي ؤُ ذِي شّْهَاذثْ ن يشُّو. ▫