أَعْڒَامْ غَارْ ڒْڭنْسْ خْ ؤُغكّْوِي زِي ثمْغَارْثْ ثَابَارَّانِيثْ
5
‏1 مِّي إِنُو، أوْشْ ثَايْنِيثْ إِ ثِيغِيثْ إِنُو،
أوْشْ أَمزُّوغْ إِ ڒفْهَامثْ إِنُو،
‏2 مَاحنْذْ أَذْ ثوْشذْ حَاضُورْ،
ؤُ إِينْشِيشنْ نّكْ أَذْ حْضَانْ خْ ثُوسّْنَا.
‏3 مِينْزِي إِينْشِيشنْ ن ثمْغَارْثْ ثَابَارَّانِيثْ تُّوذُومنْ س ثَامّنْثْ ن ثغْرَاصْثْ ،
أَنغْ نّسْ ذ أَڒقَّاغْ خْ زّشْثْ، ▪
‏4 مَاشَا غَارْ ؤُنڭَّارْ أَقَا-ت ذ ثَامرْزَاڭْثْ أَمْ شِّيحْ،
ثقْضعْ أَمْ إِجّْ ن سِّيفْ س ثْنَاينْ ن وُوذْمَاونْ.
‏5 إِضَارنْ نّسْ تَّاوْينْ غَارْ ڒْموْثْ
ؤُ إِصُورَافْ نّسْ ندّْهنْ غَارْ ڒَاخَارْثْ. ▪
‏6 أَڒَامِي وَارْ ثطِّيفذْ عمَّارْصْ أَبْرِيذْ ن ثُوذَارْثْ،
ڭُّورنْ إِصُورَافْ نّسْ سَّا ذ سَّا بْڒَا مَا ثسّْنذْ شكْ.
‏7 خنِّي ڒخُّو، أَ إِحنْجِيرنْ، سْڒمْ-د غَارِي،
وَارْ ثْحيَّاذمْ شَا خْ وَاوَاڒنْ ن ؤُقمُّومْ إِنُو.
‏8 سِيڭّْوجْ أَبْرِيذْ نّكْ خَاسْ،
وَارْ تَّاذسْ ثَاوَّارْثْ ن ثَادَّارْثْ نّسْ،
‏9 حِيمَا وَارْ ثتِّيشذْ شَّانْ نّكْ إِ إِنّغْنِي،
إِسڭّْوُوسَا نّكْ إِ ونِّي إِتّقْسِيحنْ أَطَّاسْ، ▪
‏10 حِيمَا إِبَارَّانِييّنْ وَارْ تّْجَاوَاننْ ذڭْ وَاڭْڒَا نّكْ،
ؤُ مَارَّا ڒْغِيدْجثْ ن ؤُمَارّثْ نّكْ وَارْ د-ثتِّيسْ ذِي ثَادَّارْثْ ن ونِّي وَارْ إِتّْوِيسّْننْ
‏11 ؤُ أَذْ ثْزهَّارذْ غَارْ ؤُنڭَّارْ،
خْمِي إِ غَا ثتّْوَاشّْ أَرِّيمثْ نّكْ ذ ويْسُومْ نّكْ،
‏12 أَذْ ثِينِيذْ: ”مَامّشْ ڭِّيغْ نشّْ شَارْهغْ تَّارْبِييّثْ،
مَامّشْ إِنْضَارْ ؤُڒْ إِنُو أَوبّخْ؟
‏13 مَامّشْ وَارْ سْڒِيغْ غَارْ ثْمِيجَّا ن ونِّي ذ أَيِي إِذَارّْبنْ،
وَارْ وْشِيغْ أَمزُّوغْ إِنُو إِ إِمْسڒْمَاذنْ إِنُو؟
‏14 عْڒَاحَاڒْ ثُوغَا ؤُفِيغْ إِخفْ إِنُو ذِي عْڒَامْ كُوڒْ ڒْغَارْ،
ذِي ڒْوسْثْ ن وڭْرَاوْ ن ڒْڭنْسْ ؤُ ن ثْمسْمُونْثْ!“
‏15 سُووْ أَمَانْ زڭْ وَانُو نّكْ،
ؤُڒَا ذ أَمَانْ إِسِّيزّْڒنْ زِي ڒَادْجَاغْ ن ڒْعُونْصَارْ نّكْ.
‏16 إِڒِي أَذْ سّفْينْ وَامَانْ ن ڒْعُونْصَارْ نّكْ بَارَّا،
أَمْ ثَاڒَاوِينْ خْ وَازَّاينْ.
‏17 أجّْ إِ-ثنْ أَذْ إِڒِينْ إِ شكْ وحّْذكْ،
وَارْ إِدْجِي إِ إِبَارَّانِييّنْ إِ ذِينْ زَّاثكْ.
‏18 أَذْ إِتّْوَابَاركْ ڒْعُونْصَارْ نّكْ،
فَارْحْ إِ ثمْغَارْثْ زڭْ وُوسَّانْ ن ثمْژِي نّكْ.
‏19 ثُوذَاذْثْ إِعِيزّنْ ؤُڒَا ذ ثِيغيْذثْ ن وزْغَارْ إِشوَّارنْ نتَّاثْ!
أجّْ إِبَّاشْ نّسْ أَذْ شكْ سّْيِيوْينْ ذِي مَارَّا ؤُسَّانْ،
سلّمْ إِخفْ نّكْ ڒبْذَا غَارْ ثَايْرِي نّسْ!
‏20 مَايمِّي، أَ مِّي إِنُو، مَا ڭُّورْ أَذْ شكْ ثغْوَا ثمْغَارْثْ ثَابَارَّانشْثْ،
أَذْ ثْذَارّْعذْ إِ وحْسِينْ ن ثمْغَارْثْ وَارْ ثسِّينذْ؟
‏21 مَاغَارْ إِبْرِيذنْ ن بْنَاذمْ أَقَا أَثنْ ذِينْ زَّاثْ إِ ثِيطَّاوِينْ ن سِيذِي،
نتَّا يَارْزُو ذِي مَارَّا إِمسْرَاقْ نّسْ. ▪
‏22 ڒْمُوعْسِييّثْ ن يِيخفْ نّسْ أَذْ ثْحبّسْ أَعفَّانْ،
س إِسغْوَانْ ن دّْنُوبْ نّسْ أَذْ إِتّْوَاشدّْ.
‏23 نتَّا أَذْ إِمّثْ ؤُمِي وَارْ ذِينْ ثُوغِي تَّارْبِييّثْ،
أَذْ إِودَّارْ س ثُوبُّوهڒْيَا نّسْ ثَامقّْرَانْثْ.