20
‏1 بِينُو ذ إِجّْ ن ؤُمسْثهْزِييْ، شّْرَابْ ذ بُو-سّْضعْ،
كُوڒْ إِجّنْ ونِّي زَّايسْ إِ غَا إِودَّارنْ، عمَّارْصْ وَارْ إِذِّيكّْوِيڒْ ذ أَمِيغِيسْ.
‏2 أَهُوذِّي ن ؤُجدْجِيذْ أَمْ زّْهِيرْ ن وَايْرَاذْ:
ونِّي ث إِسّعَارنْ، إِخطَّا أَكْ-ذ ڒعْمَارْ نّسْ.▪
‏3 أَسْمَاحْ ذڭْ ؤُمْشُوبّشْ أَقَا ذ شَّانْ إِ ورْيَازْ،
مَاشَا كُوڒْ أَپُوهَاڒِي ڭُّورْ أَذْ إِدُّوقّزْ. ▪
‏4 أَمعْڭُوزْ وَارْ إِشَارّزْ ذِي ڒْمشْثَا،
خنِّي أَذْ إِتَّارْ ذِي ڒْوقْثْ ن ثْميْرَا، مَاشَا وَارْ إِتِّيفْ وَالُو.
‏5 إِخَارِّيصنْ ذڭْ وُوڒْ ن بْنَاذمْ أَمَانْ يُودْجْغنْ،
مَاشَا إِجّْ ن ورْيَازْ س ڒفْهَامثْ إِسّنْ أَذْ ثنْ يَايمْ. ▪
‏6 أَطَّاسْ ن إِوْذَانْ تّْڒَاغَانْ خْ شَا ن إِجّنْ ’أَمدُّوكّڒْ ذ أَمْثِيقِّي‘،
مَاشَا أَرْيَازْ ذ أَمْثِيقِّي، مَانْ ونْ ث إِ غَا يَافنْ؟
‏7 أَمْسڭّذْ إِڭُّورْ ذِي ڒصْفَايثْ نّسْ،
سّعْذْ ن إِحنْجِيرنْ نّسْ إِ إِتّجَّا أَوَارْنِي أَسْ.
‏8 إِجّْ ن ؤُجدْجِيذْ نِّي إِتّْغِيمَانْ خْ ڒْكُورْسِي ن شّْرعْ،
إِتّْصفَّا مَارَّا ڒْغَارْ س ثِيطَّاوِينْ نّسْ. ▪
‏9 وِي إِزمَّارنْ أَذْ يِينِي: ”نشّْ سِّيزذْڭغْ ؤُڒْ إِنُو،
نشّْ إِزْذِيڭغْ زِي دّْنُوبْ إِنُو!“؟ ▪
‏10 إِجّْ ن ڒوْزنْ ذ إِجّْ ن ڒوْزنْ نّغْنِي، إِجّْ ن إِفَا ذ إِجّْ ن إِفَا نّغْنِي،
أَقَا-ثنْ س ثْنَاينْ إِذْسنْ ذ نّْعِي إِ سِيذِي. ▪
‏11 أَحُوذْرِي إِتّْبَانْ ذِي ثْمڭَّا نّسْ،
مَا ڒْخذْمثْ نّسْ ثصْفَا نِيغْ أَقَا نِيشَانْ إِ ثدْجْ.
‏12 أَمزُّوغْ إِتّسْڒَانْ ذ ثِيطّْ إِتّْوَاڒَانْ،
سِيذِي إِڭَّا إِ-ثنْ س ثْنَاينْ إِذْسنْ. ▪
‏13 وَارْ تّخْسْ إِضصْ مَاحنْذْ وَارْ ثذِّيكّْوِيڒذْ ذ أَمزْڒُوضْ،
أَرْزمْ ثِيطَّاوِينْ نّكْ، سّْيِيونْ إِخفْ نّكْ س وغْرُومْ. ▪
‏14 ’وَارْ إِحْڒِي، وَارْ إِحْڒِي!‘، إِقَّارْ ؤُمْسوّقْ،
مَاشَا مَاڒَا يُويُورْ، أَمُّو إِ إِتّْشنّعْ إِخفْ نّسْ.
‏15 ؤُرغْ إِدْجْ، ؤُڒَا ذ أَطَّاسْ ن ڒْمَارْجَانْ،
مَاشَا إِينْشِيشنْ شُّورنْ س ثُوسّْنَا ذ إِشْثْ ن ڒْقشْعثْ إِغْڒَانْ أَطَّاسْ. ▪
‏16 مَاڒَا إِجّنْ إِدَّاكّْوَاڒْ ذ أَضْمَانْ إِ يِيجّْ ن ؤُبَارَّانِي،
خنِّي كْسِي أَرُّوضْ نّسْ ؤُ كْسِي ث ذ دِّييّثْ إِ ينِّي وَارْ إِتّْوَاسّْننْ. ▪
‏17 ذ أَمِيژِيذْ إِ بْنَاذمْ أَغْرُومْ نِّي إِطّفْ س إِخَارِّيقنْ،
أَوَارْنِي أَسْ مَاشَا أَذْ إِشُّورْ ؤُقمُّومْ نّسْ س إِقَايَاسنْ. ▪
‏18 إِخمِّيمنْ تّكْمِيڒنْ س ؤُشَاوَارْ،
خْ ؤُينِّي نْذهْ أَمنْغِي س ؤُذبَّارْ. ▫
‏19 ونِّي إِڭُّورنْ ذَا ذ ذِيهَا س ثخْبَارْجِيثْ، إِسّْعَارَّا مِينْ إِنُّوفَّارنْ،
وَارْ ثْسبّبْ أَكْ-ذ ونِّي إِسّْحِينِّيبنْ س إِينْشِيشنْ نّسْ إِصبْهنْ. ▪
‏20 ونِّي إِ غَا إِنعْڒنْ خْ بَابَاسْ ذ يمَّاسْ،
ڒفْنَارْ نّسْ أَذْ إِتّْوَاسخْسِي ذِي ثَادْجسْثْ ثَابَارْشَانْثْ. ▪
‏21 مَاڒَا ثَاسْغَارْثْ ثتّْوَاكْسبْ ذغْيَا س ثَازْڒَا ذڭْ ؤُمزْوَارُو،
وَارْ د-ثِيوضْ ذ لْبَارَاكَا غَارْ ؤُنڭَّارْ. ▪
‏22 وَارْ قَّارْ: ”نشّْ أَذْ خڒْفغْ ڒْغَارْ!“
مَاشَا ثْشڒْ خْ سِيذِي ؤُ نتَّا أَذْ شكْ إِسّنْجمْ. ▪
‏23 إِجّْ ن ڒوْزنْ ذ إِجّْ ن ڒوْزنْ نّغْنِي، أَقَا أَثنْ ذ نّْعِي إِ سِيذِي،
ڒْمِيزَانَاثْ إِغشّنْ وَارْ دْجِينْ شَا مْلِيحْ. ▪
‏24 إِصُورَافْ ن إِجّْ ن ورْيَازْ أَقَا أَثنْ ن سِيذِي،
خنِّي مَامّشْ إِ غَا يڭّْ بْنَاذمْ أَذْ إِسّنْ أَبْرِيذْ نّسْ؟ ▪
‏25 أَقَا-ت ذ ثَاخْشفْثْ إِ بْنَاذمْ إِ غَا إِڒَاغَانْ س ؤُقدْجقْ ’أَمْقدّسْ‘،
ؤُ عَاذْ أَوَارْنِي لْوُوعُوذْ نّسْ إِ إِڭَّا أَذْ إِخَارّصْ.
‏26 إِجّْ ن ؤُجدْجِيذْ أَمِيغِيسْ إِتّْصفَّا إِعفَّاننْ،
ؤُ إِتّجَّا ثْجَارَّارِينْ ن ثڒْوِيحْثْ إِتّحْڒُودْجُوضنْ إِ ؤُسَارْوثْ أَذْ خَاسنْ إِعْقبْ.
‏27 ثْوَارِّيثْ ن نّفْسْ ن بُوحْبڒْ ن بْنَاذمْ ذ ڒفْنَارْ ن سِيذِي،
إِنِّي يَارزُّونْ ذِي ذَاخڒْ ن إِخَّامنْ ن ؤُعذِّيسْ.
‏28 ثَامخْسِيوْثْ إِشوَّارنْ ذ ڒَامَانْ هطَّانْ أَجدْجِيذْ،
ؤُ ڒْعَارْشْ نّسْ إِسّجْهذْ إِ-ث س ثْمخْسِيوْثْ إِشوَّارنْ.
‏29 ثَالْوِيزْثْ ن إِحُوذْرِييّنْ ذ جّهْذْ نْسنْ،
ؤُ لْعَاضَامَا ن إِوسُّورَا ذ أَشوَّافْ إِشَابنْ. ▪
‏30 إِيزِّيمنْ إِتَّازّْڒنْ س إِذَامّنْ سِّيزْذِيڭنْ بْنَاذمْ زِي ڒْغَارْ،
ؤُ ثِييِّيثَا صفَّانْثْ ؤُڒَا ذ ثَاكْرِيشْثْ.▪