ڒْحَارْذْ أَمزْوَارُو ن بِيلْذَاذْ أَكْ-ذ أَيُوبْ
8
‏1 خَاسْ ؤُشَا يَارَّا-د بِيلْذَاذْ، ونِّي د-يُوسِينْ زِي شُوحَا، إِنَّا:
‏2 مشْحَاڒْ إِ غَا ثكّذْ ثسَّاوَاڒذْ أَمُّو،
أَذْ إِڒِينْ وَاوَاڒنْ ن ؤُقمُّومْ نّكْ أَمشْنَاوْ أَصمِّيضْ ن ثْهَارْيَاضْثْ.
‏3 مَا أَذْ إِسّْفَارْغْ أَربِّي ثَاسْغَارْثْ،
نِيغْ أَذْ إِسّْفَارْغْ ؤُمْزمَّارْ خْ كُوڒْشِي ثَاسڭْذَا؟ ▪
‏4 مَاڒَا أَكِيذسْ خْضَانْ إِحنْجِيرنْ نّكْ،
أَقَا إِسّكّْ إِ-ثنْ ذڭْ ؤُفُوسْ ن ؤُخطُّو نْسنْ.
‏5 مَاڒَا شكْ ثَارزُّوذْ أَربِّي س جّهْذْ،
ؤُ ثتّْزَاوْڭذْ أَحِينِّي غَارْ ؤُمْزمَّارْ خْ كُوڒْشِي، ▪
‏6 مَاڒَا ثدْجِيذْ ذ أَمزْذَاڭْ ؤُ ثْسڭّْمذْ،
خنِّي أَذْ أَشْ إِوْشَا ثَايْنِيثْ نِيشَانْ،
أَذْ إِعْذڒْ ثَازذِّيغْثْ نّكْ إِ شكْ.
‏7 ثَامزْوَارُوثْ نّكْ أَذْ ثِيڒِي ذ ثُوقْڒِيتْشْ،
مَاشَا ثَانڭَّارُوثْ نّكْ أَذْ ثِيڒِي ثمْغَارْ.
‏8 وَاهْ، سقْسَا خنِّي غَارْ جِّيڒْ إِعْذُونْ،
تّْحكَّارذْ ذِي ڒجْذُوذْ نْسنْ. ▪
‏9 مَاغَارْ نشِّينْ ن إِضنَّاضْ وَاهَا، وَارْ نسِّينْ وَالُو،
مَاغَارْ ؤُسَّانْ نّغْ خْ ثمُّورْثْ أَمْ ثِيڒِي. ▪
‏10 مَا وَارْ شكْ سّڒْمِيذنْ نِيثْنِي، مَا وَارْ غَاركْ سِّيوِيڒنْ،
مَا وَارْ د-سُّوفُّوغنْ أَوَاڒنْ زڭْ وُوڒْ نْسنْ؟
‏11 مَا إِغمِّي ؤُغَانِيمْ ن بَابِيرُوسْ بْڒَا سّبْخثْ،
مَا أَذْ إِمْغَارْ ؤُغَانِيمْ غَارْ ثْمَا ن يغْزَارْ بْڒَا أَمَانْ؟
‏12 خْمِي إِتّْنوَّارْ، وَارْ إِمْجَارْ عَاذْ،
إِتَّاژغْ قْبڒْ مَارَّا أَرّْبِيعْ نّغْنِي. ▪
‏13 أَمُّو إِ دْجَانْ إِمسْرَاقْ ن مَارَّا إِنِّي إِتُّونْ أَربِّي،
ڒَايَاسْ ن ؤُمْنَافقْ أَذْ إِفْنَا. ▫ ▪
‏14 مِينْ خفْ إِعمّذْ، أَذْ إِتّْوَاقْضعْ،
مِينْ خفْ إِتّْشَاڒْ، أَذْ د-إِبَانْ ذ أَخْمَاڒْ ن قُونْذْعَا.
‏15 أَذْ إِسنّذْ خْ ثَادَّارْثْ نّسْ، مَاشَا وَارْ ثتّْبذِّي،
أَذْ ذَايسْ إِشبَّارْ، مَاشَا وَارْ ثتّْغِيمِي ثْبدّْ.
‏16 نتَّا ذ أَزِيزَا ذِي ثْفَاوْثْ ن ثْفُوشْثْ،
ؤُ ڒفْرُوعْ نّسْ إِمژْيَاننْ تّْبزَّاعنْ خْ وحْوِيشْ نّسْ.
‏17 إِژوْرَانْ نّسْ مُّوذنْ إِخفْ نْسنْ خْ إِجّْ ن ؤُعُورِّيشْ ن يژْرَا،
إِتَّارْجَا إِشْثْ ن ثَادَّارْثْ ن يژْرَا إِ يِيخفْ نّسْ.
‏18 مَاڒَا نتَّا إِقدْجعْ إِ-ث زڭْ ومْشَانْ نّسْ،
أَذْ ث إِنْكَارْ ومْشَانْ نِّي، أَذْ يِينِي: ’عمَّارْصْ وَارْ شكْ ژْرِيغْ!‘
‏19 خْزَارْ، ثَا ثدْجْ ذ ڒفْرَاحثْ ن وبْرِيذْ ن ثُوذَارْثْ نّسْ
ؤُ إِنّغْنِي أَذْ غمْينْ زڭْ ؤُشَاڒْ.
‏20 خْزَارْ، أَربِّي وَارْ إِنطَّارْ ونِّي إِكمْڒنْ
ؤُ وَارْ إِتِّيشْ أَفُوسْ إِ إِعفَّاننْ.
‏21 عَاذْ أَذْ إِشُّورْ أَقمُّومْ نّكْ س ثْضحَّاشْثْ،
ؤُ إِينْشِيشنْ نّكْ س ؤُسْڒِيوْڒوْ.
‏22 إِمشْرَاهْ نّكْ أَذْ يَارْضنْ ڒفْضِيحثْ،
ؤُ أَقِيضُونْ ن إِعفَّاننْ وَارْ إِتِّيڒِي عَاذْ.