45
‏1 إِ ؤُمقّْرَانْ ن إِمغْنَاجنْ. س ثغْنِينْثْ ن ’ثْلِيلِّيشِينْ‘.
زڭْ أَيْثْ ن قُورَاحْ. أَخمِّي. إِزْڒِي ن ثَايْرِي. ▫
‏2 زڭْ وُوڒْ إِنُو إِدُّوقّزْ-د إِجّْ ن وَاوَاڒْ ذ أَصبْحَانْ،
قَّارغْ إِ ؤُجدْجِيذْ مِينْ د-سّْوجْذغْ،
إِڒسْ إِنُو ذ ڒقْڒمْ ن إِجّْ ن ؤُمَارِيرْ إِمحْضنْ. ▫
‏3 ”شكْ ثشْنِيذْ خْ مَارَّا ثَارْوَا ن بْنَاذمْ،
ڒْخَاضَارْ إِتّْوَازدْجعْ خْ إِينْشِيشنْ نّكْ،
س ؤُينِّي إِ شكْ إِبَاركْ أَربِّي إِ ڒبْذَا.
‏4 بْيسْ سِّيفْ خْ ثْمسَّاضْثْ نّكْ، أَ بُو-ثغْرُوضْثْ،
ثِيسِّيقْثْ نّكْ ذ ڒْعزّْ نّكْ.
‏5 ڒْعزّْ نّكْ، إِڒِي ثْفڒْحذْ،
نْذهْ ذِي طّْوعْ ن وَاوَاڒْ ن ثِيذتّْ،
زِي سِّيبّثْ ن ڒحْصَارثْ ن ؤُمْسڭّذْ.
أَفُوسْ نّكْ أَفُوسِي أَذْ شكْ إِسّڒْمذْ ثِيمسْڒَايِينْ سَّاڭّْوَاذنْثْ.
‏6 فْڒِيثْشَاثْ نّكْ قضْعنْثْ،
- وَاهْ ڒڭْنُوسْ أَذْ وْضَانْ سَاذُو ؤُفُوسْ نّكْ - ،
شُوقّنْثْ ؤُڒْ ن ڒْعذْيَانْ ن ؤُجدْجِيذْ.
‏7 ڒْكُورْسِي نّكْ إِڭلّْذنْ، أَ أَربِّي، أَقَا-ث إِ ڒبْذَا قَاعْ.
ثَاغَّارْشْثْ ن ثْڭلْذِيثْ نّكْ ذ إِشْثْ ن ثغَّارْشْثْ ن ثْسڭْذَا. ▪
‏8 شكْ ثتّخْسذْ ثَاسڭْذَا ؤُ ثْشَارّْهذْ ڒْغَارْ.
س ؤُينِّي إِ شكْ إِذْهنْ، أَ أَربِّي، أَربِّي نّكْ،
س زّشْثْ ن ڒفْرَاحثْ ثِيوَا إِ إِعْشِيرنْ نّكْ.
‏9 مَارَّا ڒعْبَايَاثْ نّكْ أَمشْنَاوْ مِيرُّو ذ وشْفِيڒْ ذ ڒْقَارْفَا،
زِي ڒقْصُورْ ن ڒْعَاجْ سّْفَارَّاحنْثْ شكْ ▫
‏10 يسِّيسْ ن ؤُجدْجِيذْ جَارْ ثِينوْجِيوِينْ نّكْ إِوقَّارنْ،
ثَاسْڒِيثْ ن ؤُجدْجِيذْ ثْبدّْ أَشْ خْ ؤُفُوسِي،
س ورُّوضْ زڭْ وُورغْ إِغْڒَانْ قَاعْ زِي ؤُفِيرْ.
‏11 سڒْ، أَ يدْجِي، خْزَارْ، أوْشْ أَمزُّوغْ نّمْ!
تُّو ڒْڭنْسْ نّمْ ذ ثَادَّارْثْ ن بَابَامْ!
‏12 خنِّي أَجدْجِيذْ أَذْ إِمّژْرِي ذڭْ وَاژْرِي نّمْ،
مَاغَارْ نتَّا ذ سِيذِي نّمْ!
أَضَارْ زَّاثسْ!
‏13 يدْجِيسْ ن صُورْ س إِشْثْ ن ثَارْزفْثْ،
أَيْثْ ن بُو-وَاڭْڒَا ن إِجّْ ن ڒْڭنْسْ أَذْ أَرْزُونْ أَذْ خَامْ أَرْضَانْ. ▪
‏14 يدْجِيسْ ن ؤُجدْجِيذْ أَقَا-ت ذ أَعُودْجِي مَارَّا غَارْ ذَاخڒْ،
أَرُّوضْ نّسْ ذ إِجّْ ن ؤُمُوذِي زڭْ ؤُفِيڒُو ن وُورغْ.
‏15 أَذْ ثتّْوَانْذهْ غَارْ ؤُجدْجِيذْ ذڭْ وَارُّوضْ س ثِينْثَاثْ إِفَارْزنْ.
ثِيعْزَارِييِّينْ ثِينِّي ت إِضفَّارَانْ،
أَقَا أَثنْثْ ذ ثِيمدُّوكَّاڒْ نّسْ نِّي د غَاركْ تّْوَاوْينْثْ.
‏16 أَقَا تّْوَاوْينْثْ س ڒفْرَاحثْ ذ وَارْشقْ،
أَمُّو إِ غَا أَذْفنْثْ غَارْ ڒقْصَارْ ن ؤُجدْجِيذْ.
‏17 ثَارْوَا نّكْ أَذْ إِڒِينْ ذڭْ ومْشَانْ ن إِبَابَاثنْ نّكْ،
شكْ أَذْ ثنْ ثڭّذْ ذ ڒْحُوكَّامْ ذِي مَارَّا ثَامُّورْثْ.
‏18 نشّْ أَذْ إِذَارغْ إِسمْ نّكْ ذِي كُوڒْ جِّيڒْ ذ كُوڒْ جِّيڒْ أَوَارْنِي أَسْ.
س ؤُينِّي، أَذْ شكْ قَاذَانْ مَارَّا ڒڭْنُوسْ إِ ڒبْذَا قَاعْ.“