ثْنَاينْ ن ڒشْهُوذْ إِ إِبدّنْ زَّاثْ إِ أَربِّي
11
‏1 ؤُشَا إِمّوْشْ أَيِي إِجّْ ن ؤُغَانِيمْ، إِڭَّا أَمْ إِجّْ ن ؤُقطَّابْ ن ڒعْبَارْ، ؤُشَا إِبدّْ ذِينْ لْمَالَاكْ، إِنَّا: ”كَّارْ ؤُشَا عْبَارْ زَّاوشْثْ ن أَربِّي ذ ؤُعَالْطَارْ ذ ينِّي ذَايسْ إِعبّْذنْ، ▫ ▪ ‏2 مَاشَا أَزَّايْ ونِّي غَارْ بَارَّا ن زَّاوشْثْ ثَامقّْرَانْثْ، أجّْ إِ-ث، وَارْ ث تّْعبَّارْ، مِينْزِي أَقَا إِمّوْشْ إِ ڒڭْنُوسْ ؤُشَا نِيثْنِي أَذْ عفْسنْ خْ ثنْذِينْثْ إِقدّْسنْ ثْنَاينْ ؤُ أَربْعِينْ ن إِيُورنْ. ▫ ▪ ‏3 نشّْ أَذْ وْشغْ صُّولْطَا إِ ثْنَاينْ ن ڒشْهُوذْ إِنُو، مَاحنْذْ أَذْ نبَّانْ س وَاوَاڒْ ن أَربِّي أَڒفْ ؤُ مِيثَاينْ ؤُ-ستِّينْ ن وُوسَّانْ، أَمْ يَارْضنْ ثْخَانْشثْ ن وشْضَانْ.“
‏4 نِيثْنِي ذ ثْنَاينْ ن ثْزِيثُونِينْ ذ ثْنَاينْ ن ڒقْنَاذڒْ إِ إِبدّنْ زَّاثْ إِ وُوذمْ ن سِيذِي ن مَارَّا ثَامُّورْثْ. ▪ ‏5 مَاڒَا ذِينْ شَا ن يِيجّنْ إِخْسْ أَذْ ثنْ إِهْوڒْ، أَذْ د-ثفّغْ ثْمسِّي زڭْ ؤُقمُّومْ نْسنْ ؤُشَا أَذْ ثشّْ ڒْعذْيَانْ نْسنْ. أَمُّو إِ غَا تّْوَانْغنْ إِنِّي إِخْسنْ أَذْ ثنْ ضَارّنْ. ‏6 نِيثْنِي غَارْسنْ صُّولْطَا مَاحنْذْ أَذْ قّْننْ أَجنَّا، حِيمَا وَارْ د-إِوطِّي ونْژَارْ ذڭْ وُوسَّانْ مِينْ ذِي إِ غَا نبَّانْ نِيثْنِي، ؤُ غَارْسنْ صُّولْطَا حِيمَا أَذْ أَرّنْ أَمَانْ ذ إِذَامّنْ ؤُ حِيمَا أَذْ سيّْحنْ ثَامُّورْثْ س مَارَّا جّْرِيحشْثْ مڒْمِي مَا خْسنْ. ▪
‏7 خْمِي إِ غَا كمّْڒنْ شّْهَاذثْ نْسنْ، أَذْ د-إِڭعّذْ ڒْوحْشْ زِي ڒَادْجَاغْ، أَذْ كِيسنْ إِمْنغْ، أَذْ خَاسنْ إِغلّبْ ؤُشَا أَذْ ثنْ إِنغْ. ▪ ‏8 ڒْخشْبَاثْ نْسنْ أَذْ إِڒِينْثْ ذڭْ وَازَّايْ ن ثنْذِينْثْ ثَامقّْرَانْثْ ؤُمِي قَّارنْ س ڒْمعْنَا أَرُّوحِي نّسْ ’سَاذُومْ ذ مِيصْرَا‘، مَانِي نْغِينْ سِيذِيثْسنْ خْ صَّالِيبْ. ▪ ‏9 ؤُشَا زِي ڒڭْنُوسْ ذ ثْقبَّاڒْ ذ إِڒْسَاونْ ذ شُّوعُوبْ أَذْ ژَترنْ ڒْخشْبَاثْ نْسنْ، ڒْقدّْ ن ثْڒَاثَا ن وُوسَّانْ ذ وزْينْ، وَارْ تّجِّينْ ڒْخشْبَاثْ نْسنْ أَذْ تّْوَامَّارْسنْثْ ذڭْ إِمضْڒَانْ.
‏10 إِمزْذَاغْ ن ثمُّورْثْ أَذْ زَّايْسنْ فَارْحنْ، أَذْ إِڒِينْ مْلِيحْ، أَذْ أَرزْفنْ إِجّنْ غَارْ ونّغْنِي، أَذْ أَذْ سّكّنْ إِكَاذُوثنْ إِ وَايَاوْيَا، مِينْزِي ثْنَاينْ ن إِنَابِييّنْ-أَ ثُوغَا غزَّانْ ذڭْ إِمزْذَاغْ ن ثمُّورْثْ.
‏11 مَاشَا أَوَارْنِي ثْڒَاثَا ن وُوسَّانْ ذ وزْينْ يُوذفْ ذَايْسنْ بُوحْبڒْ ن ثُوذَارْثْ زِي أَربِّي ؤُشَا كَّارنْ، بدّنْ خْ إِضَارنْ نْسنْ ؤُ ثوْضَا-د خَاسنْ أَرُّوحْ ن ثُوذَارْثْ ؤُشَا ثِيڭّْوُوذِي ثمْغَارْ ثوْضَا-د خْ مَارَّا إِنِّي ثنْ إِژْرِينْ. ▪
‏12 نِيثْنِي سْڒنْ إِشْثْ ن ثْمِيجَّا ثجْهذْ ثتّْڒَاغَا زڭْ ؤُجنَّا، ثقَّارْ أَسنْ: ”ڭَاعّْذمْ-د ذَا!“ ؤُشَا نِيثْنِي ڭعّْذنْ غَارْ ؤُجنَّا ذڭْ ؤُسيْنُو ؤُشَا ڒْعذْيَانْ نْسنْ ژْرِينْ ثنْ.
‏13 ذِي ثْسَاعّثْ نِّي إِمْسَارْ إِجّْ ن ونْهزِّي ن ثمُّورْثْ ذ أَمقّْرَانْ. إِشْثْ ن ثْعشَّارْثْ ن ثنْذِينْثْ ثهْذمْ ؤُ سبْعَا أَڒفْ ن إِسْمَاونْ ن إِوْذَانْ مُّوثنْ س ونْهزِّي أَيَا ن ثمُّورْثْ. وِي إِقِّيمنْ ذوْڒنْ ڭّْوذنْ أَطَّاسْ ؤُشَا سُّوعْڒَانْ زِي أَربِّي ن ؤُجنَّا.
‏14 ’خْزَارْ، ثْنَاينْ ن وُوشْثَاثْ عْذُونْثْ، ؤُشَا خْزَارْ ’ؤُشْثْ!‘ وِيسّْ ثْڒَاثَا أَذْ د-يَاسْ ذغْيَا. ▪
ڒْپُوقْ وِيسّْ سبْعَا
‏15 لْمَالَاكْ وِيسّْ سبْعَا إِصُوضْ ذِي ڒْپُوقْ نّسْ ؤُشَا كَّارنْثْ-إِ-د ثْمِيجَّاوِينْ ثِيمقّْرَانِينْ ذڭْ ؤُجنَّا، تّْڒَاغَانْثْ:
”ثَاڭلْذَا ن دُّونشْثْ أَقَا ثذْوڒْ-د غَارْ أَربِّي نّغْ ؤُ غَارْ لْمَاسِيحْ نّسْ، ؤُشَا نتَّا أَذْ إِحْكمْ أَمْ ؤُجدْجِيذْ إِ ڒبْذَا قَاعْ.“
‏16 أَربْعَا ؤُ عِيشْرِينْ ن إِمْغَارنْ، إِنِّي إِقِّيمنْ زَّاثْ إِ أَربِّي خْ ڒكْرَاسِي نْسنْ إِڭلّْذنْ، ؤُضَارنْ غَارْ ثمُّورْثْ س ؤُغمْپُوبْ نْسنْ ؤُشَا عبْذنْ أَربِّي،
‏17 نَّانْ:
”نشِّينْ نتّْقَاذَا شكْ، أَ سِيذِي أَربِّي، أَمْزمَّارْ خْ كُوڒْشِي،
شكْ ذ ونِّي إِدْجَانْ ذ ونِّي ثُوغَا،
أَقَا ثكْسِيذْ جّهْذْ نّكْ أَمقّْرَانْ ذڭْ ؤُفُوسْ نّكْ،
ؤُشَا ثبْذِيذْ أَذْ ثْحكْمذْ أَمْ ؤُجدْجِيذْ. ▪
‏18 ڒڭْنُوسْ ثُوغَا خيّْقنْ خَاكْ، مَاشَا يُوسَا-د وغْضَابْ،
ؤُشَا ثِيوضْ-د ڒْوقْثْ حِيمَا أَذْ تّْوَاحَاسْبنْ إِمتِّيننْ
ؤُ حِيمَا أَذْ ثمّوْشْ ڒْمُونثْ إِ إِمْسخَّارنْ نّكْ،
إِنَابِييّنْ، إِ إِمْقدَّاسنْ
ؤُ إِ مَارَّا إِنِّي إِتّڭّْوذنْ إِسمْ نّكْ،
أَمْ إِمژْيَاننْ أَمْ إِمقّْرَاننْ،
ؤُ حِيمَا أَذْ تّْوَاريّْبنْ إِنِّي إِتَّارذْدْجنْ ثَامُّورْثْ.“
‏19 نُّورْزْمنْثْ ثوُّورَا ن زَّاوشْثْ ذڭْ ؤُجنَّا أَڒَامِي إِتّْوَاژَارْ تَّاپُوثْ ن ڒْعَاهْذْ نّسْ ذِي زَّاوشْثْ نّسْ، ؤُشَا كَّارنْ وَاسَّامنْ ذ وَاجَّاجنْ ذ ثْمِيجَّاوِينْ ذ إِنْهزَّانْ ن ثمُّورْثْ ؤُڒَا ذ إِبْقُوقنْ إِمقّْرَاننْ ن ثبْرُورِي. ▫ ▪