إِزْڒِي وِيسّْ خمْسَا - ثَاژَادْجِيثْ إِ ؤُسنْجمْ
5
‏1 عْقڒْ، أَ سِيذِي، خْ مِينْ إِ ذ أَنغْ إِمْسَارنْ،
خْزَارْ-د ؤُ وَاڒَا ڒْحڭْرَا نّغْ.
‏2 ثوْضَا ثسْغَارْثْ ن ڒْوَارْثْ نّغْ إِ إِبَارَّانِييّنْ،
ؤُڒَا ذ ثُوذْرِينْ نّغْ رُوحنْثْ ت غَارْ مِيدّنْ.
‏3 نشِّينْ نذْوڒْ ذ إِيُوجِيڒنْ بْڒَا بَابَاثْنغْ،
ثِييمَّاثِينْ نّغْ ذوْڒنْثْ أَمْ ثِيجَّاڒْ.
‏4 أَمَانْ نّغْ نْسسّْ إِ-ثنْ س تّْمنْيَاثْ،
أَكشُّوضْ نّغْ نتّْخدْجَاصْ خَاسْ.
‏5 ضفَّارنْ أَنغْ خْ يِيرِي نّغْ،
نشِّينْ نمُّوثْ س ڒْوحْڒَانْ،
مَاشَا وَارْ ذ أَنغْ جِّينْ أَرَّاحثْ.
‏6 أَقَا نْسَارّحْ أَفُوسْ غَارْ مِيصْرَا، ؤُڒَا غَارْ أَشُّورْ،
مَاحنْذْ أَذْ نجِّيونْ أَغْرُومْ.
‏7 إِبَابَاثنْ نّغْ خْضَانْ،
وَارْ دْجِينْ عَاذْ.
ؤُ نشِّينْ نَاربُّو ڒْمُوعْصِييّثْ نْسنْ.
‏8 إِمْسخَّارنْ دّبَّارَانْ خَانغْ،
ؤُڒَا ذ إِجّْ وَارْ ذ أَنغْ إِسّنْفكِّي زڭْ إِفَاسّنْ نْسنْ.
‏9 نشِّينْ نْسبّڒْ ثُوذَارْثْ نّغْ مَاحنْذْ أَذْ د-نَاوِي أَغْرُومْ نّغْ،
زِي سِّيبّثْ ن سِّيفْ ذِي ڒخْڒَا.
‏10 ثِيڒْمشْثْ نّغْ ثتّحْذُوذُوقْ أَمْ ثفْقُونْثْ،
زِي ڒْحَاذُوقْ ن ثْمسِّي ن ڒَاژْ.
‏11 سّْخَارْڭنْ ثِيمْغَارِينْ ذِي صِيهْيُونْ،
ؤُڒَا ذ ثِيعْزَارِييِّينْ ذِي ثْندَّامْ ن يَاهُوذَا.
‏12 ڒْحُوكَّامْ تّْوَايُويْڒنْ س إِفَاسّنْ نْسنْ،
ؤُذْمَاونْ ن إِوسُّورَا إِتّْوَاكّسْ أَسنْ ڒْعزّْ.
‏13 إِحُوذْرِييّنْ أَربُّونْ إِژْرَا ن ثْسِيرْثْ،
ؤُ إِحْرَامنْ تّْنقْرَاضنْ سَاذُو ڒحْمڒْ ن ؤُكشُّوضْ.
‏14 إِمْغَارنْ سّْبدّنْ أَغِيمِي ذِي ثوُّورَا ن ثنْذِينْثْ،
إِحُوذْرِييّنْ سّْبدّنْ زڭْ ؤُزنْزُونْ نْسنْ خْ إِفِيڒَانْ.
‏15 ثْودَّارْ ڒفْرَاحثْ ن وُوڒْ نّغْ،
شّْضِيحْ نّغْ س نُّوبْثَاثْ إِذْوڒْ ذ أَشْضَانْ.
‏16 ثوْضَا أَنغْ ثَاجّْ خْ ؤُزدْجِيفْ نّغْ.
ؤُشْثْ خَانغْ، مَاغَارْ نشِّينْ نخْضَا.
‏17 س ؤُينِّي يُوهڒْ وُوڒْ نّغْ،
س ؤُينِّي بَّارشْننْثْ ثِيطَّاوِينْ نّغْ،
‏18 زِي سِّيبّثْ ن وذْرَارْ ن صِيهْيُونْ نِّي إِتّْوَاخَارّْبنْ،
مَانِي تَّاوْينْ تَّارَّانْ إِشعْبَاونْ.
‏19 شكْ، أَ سِيذِي، أَذْ ثقِّيمذْ إِ ڒبْذَا،
ڒْكُورْسِي إِڭلّْذنْ نّكْ أَقَا-ث زِي جِّيڒْ أَڒْ جِّيڒْ.
‏20 مَايمِّي ثخْسذْ شكْ أَذْ أَنغْ ثتُّوذْ إِ ڒبْذَا؟
مَايمِّي إِ ذَايْنغْ ثْسمْحذْ قَاعْ أَنشْثْ ؤُيَا ن وُوسَّانْ؟
‏21 أَ سِيذِي، أَرّْ أَنغْ-د غَاركْ، حِيمَا أَذْ غَاركْ د-نذْوڒْ.
أَرّْ أَنغْ-د ؤُسَّانْ نّغْ ن جْذِيذْ أَمْ زِيشْ.
‏22 مَاغَارْ مَا س ثِيذتّْ ثنْضَارذْ أَنغْ كُوڒْشِي؟
مَا ثفُّوڭْمذْ خَانغْ أَمُّو قَاعْ؟