52
‏1 إِ ؤُمقّْرَانْ ن إِمغْنَاجنْ. أَخمِّي ن ذَاوُوذْ.
‏2 ڒَامِي د-يُوسَا ذُووَاعْ، زِي إِذُومْ،
إِخبَّارْ شَاوُولْ، إِنَّا أَسْ:
”أَقَا ذَاوُوذْ يُوسَا-د غَارْ ثَادَّارْثْ ن أَخِيمَالِيكْ.“ ▪
‏3 مَامّشْ ثْفيّْشذْ زِي ثْعفَّانْثْ، أَ جِّيهڒْ؟
ثَامخْسِيوْثْ إِشوَّارنْ ن أَربِّي ثتّكّْ أَسّْ إِمُونْ.
‏4 إِڒسْ نّكْ إِتّْخَارّصْ ذِي ڒْغَارْ،
أَمشْنَاوْ إِجّْ ن ڒْمُوسْ إِقضْعنْ إِ ؤُحفِّي إِسُّوفُّوغْ أَشْمَاثْ.
‏5 شكْ تّخْسذْ ثَاعفَّانْثْ أَطَّاسْ خْ ثْصبْحَانْثْ،
ڒْهَارْذْ س إِخَارِّيقنْ كْثَارْ أَطَّاسْ خْ ڒْهَارْذْ ن ثْسڭْذَا. سِيلَاهْ.
‏6 شكْ ثتّخْسذْ أَوَاڒنْ إِهلّْكنْ،
ؤُڒَا ذ إِڒسْ إِشُّورْ س وشْمَاثْ.
‏7 مَاشَا أَربِّي أَذْ شكْ يَاردّدْجْ إِ ڒبْذَا،
نتَّا أَذْ شكْ إِطّفْ، أَذْ شكْ إِكّسْ زِي ثْزذِّيغْثْ.
نتَّا أَذْ شكْ إِقْڒعْ زڭْ إِژوْرَانْ نّكْ زِي ثمُّورْثْ ن يِينِّي إِدَّارنْ. سِيلَاهْ.
‏8 إِمْسڭَّاذنْ أَذْ ث ژَترنْ أَذْ ڭّْوذنْ.
أَذْ خَاسْ ضحْشنْ، أَذْ إِنِينْ:
‏9 ”خْزَارْ أَرْيَازْ إِجهْذنْ ونِّي ؤُمِي وَارْ إِڭِّي أَربِّي جّهْذْ نّسْ،
مَاشَا ثُوغَا إِتّْشڒْ خْ وَاڭْڒَا نّسْ أَمقّْرَانْ.
ثُوغَا إِذْوڒْ إِجْهذْ س ڒْغَارْ نّسْ.“
‏10 نشّْ أَذْ إِڒِيغْ أَمشْنَاوْ إِشْثْ ن ثْزِيثُونْثْ ثَازيْزَاوْثْ ذِي ثَادَّارْثْ ن أَربِّي.
نشّْ تِّيقّغْ ذِي ثْمخْسِيوْثْ إِشوَّارنْ ن أَربِّي إِ ڒبْذَا قَاعْ.
‏11 نشّْ أَذْ شكْ قَاذِيغْ إِ ڒبْذَا قَاعْ،
مَاغَارْ شكْ ثڭِّيذْ ث.
أَذْ سِّيثِيمغْ ذڭْ يِيسمْ نّكْ،
مَاغَارْ نتَّا ذ أَصبْحَانْ إِ إِمْثِيقَّانْ نّكْ.