5
‏1 وَارْ ثْقدْجِيقْ س ؤُقمُّومْ نّكْ ؤُ حْضَا أَقَا ؤُڒْ نّكْ وَارْ إِتّمْحِيزْوَارْ أَذْ إِنْطقْ أَوَاڒْ زَّاثْ إِ أَربِّي. مَاغَارْ أَربِّي ذڭْ ؤُجنَّا، مَاشَا شكْ ذِي ثمُّورْثْ. إِوَا، أجّْ أَذْ إِڒِينْ وَاوَاڒنْ نّكْ ؤُذْرُوسنْ. ‏2 مَاغَارْ أَمْ ثِيرْجَا ثتَّاسْ-د س وَاطَّاسْ ن ڒهُّو، أَمُّو ؤُڒَا ذ ڒْهَارْذْ ن ؤُپُوهَاڒِي س وَاطَّاسْ ن وَاوَاڒنْ.
‏3 مَاڒَا شكْ ثڭِّيذْ إِ أَربِّي إِشْثْ ن ثْجَادْجِيثْ، وَارْ تّْرَاجَا شَا خنِّي مَاحنْذْ أَذْ ت ثْكمّْڒذْ، مَاغَارْ وَارْ ذ أَسْ تّعْجِيبنْ إِپُوهَاڒِييّنْ. مِينْ ثْوَاعْذذْ، إِتّْخصَّا أَذْ ث تّْكمّْڒذْ. ▪ ‏4 إِهْڒَا مَاڒَا وَارْ ثْوَاعْذذْ، خْ مَاڒَا شكْ ثْوَاعْذذْ مَاشَا وَارْ ثْكمّْڒذْ. ▪ ‏5 وَارْ تّجِّي أَقَا أَقمُّومْ نّكْ أَذْ يَارّْ أَرِّيمثْ نّكْ أَذْ ثخْضَا ؤُ وَارْ ثقَّارْ زَّاثْ إِ وُوذمْ ن لْمَالَاكْ، أَقَا مَانْ أَيَا ذ أَودَّارْ وَاهَا. مَايمِّي إِ غَا إِفُّوڭمْ أَربِّي خْ مِينْ ثقَّارذْ ؤُ أَذْ يَاردّدْجْ ڒْخذْمثْ ن إِفَاسّنْ نّكْ؟ ‏6 مَاغَارْ ذڭْ وَاطَّاسْ ن ثِيرْجَا، أَقَا ذَايْسنْثْ مِينْ إِدْجَانْ ذِي ڒْبَاطڒْ، أَمُّو ؤُڒَا ذڭْ وَاطَّاسْ ن وَاوَاڒنْ. س ؤُيَا: ڭّْوذْ أَربِّي!▪
إِنِّي إِحصَّارنْ ذ ڒحْصَارثْ
‏7 مَاڒَا شكْ ثْحكَّارذْ ڒحْصَارثْ ن إِمزْڒَاضْ ؤُڒَا ذ أَمْنَاعْ نْ ڒْحقّْ ذ ثْسڭْذَا ذِي لْعَامَالَا، وَارْ تَّارْجِيفْ شَا خْ ثْمسْڒَاشْثْ، مَاغَارْ خْ يِيجّْ ن ؤُمقّْرَانْ أَقَا ذِينْ ونِّي ذ أَمقّْرَانْ خَاسْ ؤُشَا خَاسنْ بدّنْ إِنِّي ذ إِمقّْرَاننْ عَاذْ. ‏8 إِجّْ ن ؤُجدْجِيذْ إِتّْشطَّارنْ إِ ثمُّورْثْ ن ثْفدْجَاحْثْ، أَقَا نتَّا ذْ ڒفْضڒْ إِ ثمُّورْثْ ذِي مَارَّا إِغزْذِيسنْ.
أَذْ إِفْنَا وَاڭْڒَا ذ بْنَاذمْ
‏9 ونِّي إِتّخْسنْ تّْمنْيَاثْ، وَارْ إِتّْجِيوِينْ عمَّارْصْ تّْمنْيَاثْ، ؤُ ونِّي إِتّخْسنْ أَڭْڒَا، عمَّارْصْ وَارْ إِتّْجِيوِينْ ڒْمُونثْ نّسْ. ؤُڒَا ذ مَانْ أَيَا أَقَا-ث ذِي ڒْبَاطڒْ.
‏10 مَانِي إِتّْمَارْنِي وَاڭْڒَا، أَمُّو تّْمَارْنِينْ ؤُڒَا ذ إِنِّي ث إِ غَا إِشّنْ. مَانْ ڒفْضڒْ إِ غَا إِقِّيمنْ إِ أَيْثْبَابْ نّسْ مْغِيرْ ثِيطَّاوِينْ نْسنْ زمَّارنْثْ أَذْ خْزَارنْثْ أَيَا؟
‏11 ذ مِيژِيذْ إِضسْ ن ؤُخدَّامْ، مَا نتَّا غَارسْ ذْرُوسْ نِيغْ أَطَّاسْ ن مَاشَّا، مَاشَا إِ بَابْ ن وَاڭْڒَا أَفيّضْ نْسنْ وَارْ ثنْ إِتّجِّي أَذْ طّْصنْ.
‏12 أَقَا ذِينْ إِجّْ ن ڒْغَارْ إِڭَّا أَمْ ڒهْڒَاشْ إِ ژْرِيغْ سَاذُو ثْفُوشْثْ: أَڭْڒَا إِتّْعسّْ خَاسْ بَابْ نّسْ إِ ذْرُوشْثْ إِ إِخفْ نّسْ.
‏13 إِفْنَا زعْمَا وَاڭْڒَا نّسْ س إِشْثْ ن ثمْسَارْثْ ذ ثَاعفَّانْثْ ؤُشَا نتَّا ثُوغَا يجّْ-د مِّيسْ، خنِّي وَارْ غَارسْ إِقِّيمْ وَالُو عَاذْ ذڭْ ؤُفُوسْ نّسْ.
‏14 أَمْ مَامّشْ د-إِفّغْ نتَّا زڭْ ؤُعذِّيسْ ن يمَّاسْ، أَمُّو إِ غَا إِعْقبْ ذ أَعَارْيَانْ. أَذْ يُويُورْ أَمْ مَامّشْ إِ د-يُوسَا، وَارْ إِزمَّارْ أَذْ إِكْسِي ؤُڒَا ذ إِشْثْ ن ڒْحَاجّثْ زڭْ ؤُمَارّثْ نّسْ زِي مَارَّا مِينْ إِزمَّارْ أَذْ كِيذسْ إِكْسِي ذڭْ ؤُفُوسْ نّسْ. ▪
‏15 ؤُڒَا ذ ثَا ذ إِشْثْ ن ثْمسْڒَاشْثْ ذ ثَاعفَّانْثْ: نِيشَانْ مَامّشْ إِ د-يُوسَا نتَّا، أَذْ يُويُورْ. مَانْ ڒفْضڒْ نّسْ خنِّي إِ ونِّي إِمَارّْثنْ إِ ؤُصمِّيضْ وَاهَا؟
‏16 عَاوذْ إِتّْغِيمَا إِتّتّْ ذِي ثَادْجسْثْ ؤُسَّانْ نّسْ أَمْ كمْڒنْ. إِتّْوَامَارّثْ س ڒحْڒَاشْ نّسْ ذ ؤُذُوقّزْ نّسْ ن وغْضَابْ.
‏17 خْزَارْ، مِينْ تّْوَاڒِيغْ، أَقَا ذ لمْلِيحْ ؤُ إِشْنَا أَقَا إِجّْ أَذْ إِشّْ أَذْ إِسُو ؤُ أَذْ إِژَارْ مَارَّا ڒْخَارْ إِ مَارَّا أَمَارّثْ نّسْ إِ ونِّي ؤُمِي إِتّْمَارَّاثْ بْنَاذمْ سَاذُو ثَافُوشْثْ ذِي ڒْقدّْ ن وُوسَّانْ ن ثُوذَارْثْ إِ ذ أَسْ د-يَارْزفْ أَربِّي، مَاغَارْ ثَا ذ ثَاسْغَارْثْ نّسْ. ▪
‏18 عَاوذْ كُوڒْ بْنَاذمْ إِ ؤُمِي إِوْشَا أَربِّي أَڭْڒَا ذ ثْخُوبَايْ ؤُ إِ ؤُمِي إِوْشَا ثِيزمَّارْ مَاحنْذْ أَذْ زَّايسْ إِشّْ ؤُ أَذْ زَّايسْ يَارْپُو ثَاسْغَارْثْ ؤُ أَذْ زَّايسْ إِفَارْحْ غَارْ وَارْبرْ نّسْ، أَقَا-ت ذ ثَارْزفْثْ ن أَربِّي.
‏19 مَاغَارْ نتَّا وَارْ إِتِّيذَارْ عَاذْ أَطَّاسْ ذڭْ وُوسَّانْ ن ثُوذَارْثْ نّسْ، مِينْزِي أَربِّي إِوهَّا أَسْ-د س مِينْ إِسّْفَارَّاحنْ ؤُڒْ نّسْ.