ڒعْرُوضْ ن ثِيغِيثْ ؤُ ڒعْرُوضْ ن ثُوبُّوهڒْيَا
9
‏1 ثِيغِيثْ ثبْنَا ثَادَّارْثْ نّسْ،
ثڭَّا ثسُّويْذَا إِبِيلَارنْ نّسْ، أَقَا أَثنْ ذِي سبْعَا.
‏2 نتَّاثْ ثْغَارْصْ إِ ڒْمَاڒْ نّسْ، ثْخدْجضْ بِينُو نّسْ.
عَاوذْ ثسُّو طَّابْڒَا نّسْ.
‏3 نتَّاثْ ثسّكّْ ثِيمْسخَّارِينْ نّسْ.
خْ ثْسَاوِينْ يُوعْڒَانْ قَاعْ ن ڒڭْعُوذِي ن ثنْذِينْثْ ثتّْڒَاغَا: ▪
‏4 ”ونِّي إِدْجَانْ ذ أَحَافِي، أجّْ إِ-ث أَذْ د-يَاسْ ذَانِيثَا!“
نتَّاثْ ثقَّارْ إِ ينِّي وَارْ غَارْ إِدْجِي شَا وُوڒْ إِمْثنْ:
‏5 ”أَسمْ-د، شّمْ زڭْ وغْرُومْ إِنُو،
سْومْ زِي بِينُو نِّي ذ أَومْ د-خدْجْضغْ.
‏6 جّمْ ثَاقُوبَّانشْثْ، ؤُشَا دَّارمْ،
ؤُ ضْفَارمْ أَبْرِيذْ ن ڒفْهَامثْ.“
‏7 ”ونِّي إِتّْوبّْخنْ أَمسْثهْزِييْ، إِسَّاربُّو ڒفْضِيحثْ إِ يِيخفْ نّسْ،
ونِّي إِتّْعَاقَابنْ أَعفَّانْ، أَقَا نتَّا يَاربُّو أَبقِّيضْ ن ڒفْضِيحثْ نّسْ.
‏8 وَارْ تّْعيَّابْ أَمسْثهْزِييْ حِيمَا نتَّا وَارْ شكْ إِشَارّهْ،
عيّبْ أَمِيغِيسْ، خنِّي نتَّا أَذْ شكْ إِخْسْ. ▪
‏9 أوْشْ إِ ؤُمِيغِيسْ، خنِّي ڭُّورْ أَذْ إِذْوڒْ ذ مِيغِيسْ كْثَارْ،
سْغَارْ ثُوسّْنَا إِ ؤُمْسڭّذْ، خنِّي نتَّا أَذْ إِفْهمْ كْثَارْ.“
‏10 ثِيڭّْوُوذِي ن سِيذِي ذ بدُّو ن ثِيغِيثْ،
ثُوسّْنَا ن ؤُمْقدَّاسْ ذ أَمّقْرَانْ ذ بدُّو ن ڒفْهَامثْ. ▪
‏11 مَاغَارْ زَّايِي أَذْ كْثَارنْ وُوسَّانْ نّكْ،
إِسڭّْوُوسَا ن ثُوذَارْثْ أَذْ تّْوَارْنِينْ إِ شكْ. ▪
‏12 مَاڒَا شكْ ذ مِيغِيسْ، خنِّي أَذْ ثِيڒِيذْ ذ مِيغِيسْ إِ يِيخفْ نّكْ،
ؤُ مَاڒَا ثسْثهزِّيذْ، أَذْ ثَارْپُوذْ أَيَا سِيمَانْثْ نّكْ.
‏13 ثَامْغَارْثْ ثَاپُوهَاڒشْثْ ثتّْپُوهْڒُويْ،
نتَّاثْ ذ ثَاقُوبَّانِيثْ، وَارْ ثسّنْ وَالُو. ▪
‏14 نتَّاثْ ثتّْغِيمَا غَارْ ثوَّارْثْ ن ثَادَّارْثْ نّسْ،
خْ إِجّْ ن كُورْسِي، خْ ڒڭْعُوذِي ن ثنْذِينْثْ
‏15 حِيمَا أَذْ ثْڒَاغَا خْ إِنِّي إِعدُّونْ،
إِنِّي إِڭُّورنْ نِيشَانْ إِمسْرَاقْ نْسنْ، ثنَّا:
‏16 ”ونِّي إِدْجَانْ ذ أَحَافِي، أجّْ إِ-ث أَذْ د-يَاسْ ذَانِيثَا!“
نتَّاثْ ثقَّارْ إِ ينِّي وَارْ غَارْ إِدْجِي شَا وُوڒْ إِمْثنْ:
‏17 ”أَمَانْ إِتّْوَاشَارنْ ذ إِمِيژِيذنْ،
أَغْرُومْ إِنُّوفَّارنْ أَقَا إِشْنَا.“ ▪
‏18 نتَّا وَارْ إِسِّينْ أَقَا ذِينْ ڒخْيَاڒَاثْ،
أَقَا إِنوْجِيونْ نّسْ ذڭْ وَادْجَاغْ ن ڒَاخَارْثْ إِ إِدْجَانْ. ▪