146
‏1 هَالِّيلُو-يَاه. أَ ڒعْمَارْ إِنُو، صبّحْ إِ سِيذِي.
‏2 نشّْ أَذْ صبّْحغْ إِ سِيذِي مِينْ غَا كّغْ دَّارغْ،
أَذْ زهّْذغْ إِ أَربِّي إِنُو مِينْ ذَا غَا كّغْ عَاذْ. ▫
‏3 وَارْ تّْشَاڒْ خْ ثَارْوَا ن ثَاصِيڒثْ، خْ مِّيسْ ن بْنَاذمْ،
ونِّي ؤُمِي وَارْ غَارْ إِدْجِي بُو ؤُسنْجمْ. ▪
‏4 إِفّغْ بُوحْبڒْ نّسْ، إِذْوڒْ غَارْ ثمُّورْثْ.
ذڭْ وَاسّْ نِّي سِيمَانْثْ نّسْ أَذْ قْضَانْ إِنْوَاينْ نّسْ.
‏5 سّعْذْ ن ونِّي غَارْ إِدْجْ أَربِّي ن يَاعْقُوبْ ذ أَمْعَاونْ،
ونِّي إِتّْرَاجَانْ سِيذِي، أَربِّي نّسْ،
‏6 ونِّي إِڭِّينْ إِجنْوَانْ ذ ثمُّورْثْ، ڒبْحَارْ ذ مَارَّا مِينْ ذَايسْ،
ونِّي ذَايسْ ڒَامَانْ إِ ڒبْذَا، ▫
‏7 ونِّي إِتَّاغنْ ثَاسْغَارْثْ إِ ينِّي إِتّْوَاحصَّارنْ،
ونِّي إِتِّيشنْ أَغْرُومْ إِ ينِّي إِدْجُوژنْ.
سِيذِي يَارخُّو إِ إِمحْبَاسْ.
‏8 سِيذِي يَارزّمْ إِ إِذَارْغَاڒنْ ثِيطَّاوِينْ،
إِسّْبدَّا إِنِّي إِڭُّورنْ إِتّقْوِيسنْ،
سِيذِي إِتّخْسْ إِمْسڭَّاذنْ. ▪
‏9 سِيذِي إِحطَّا إِبَارَّانِييّنْ،
إِتِّيشْ أَفُوسْ إِ ؤُيُوجِيڒْ ذْ ثِيجَّاڒْ،
مَاشَا أَبْرِيذْ ن إِعفَّاننْ أَذْ ث إِسّْفَارْغْ.
‏10 سِيذِي أَذْ إِحْكمْ إِ ڒبْذَا،
أَربِّي نّكْ، أَ صِيهْيُونْ، إِحكّمْ زِي جِّيڒْ أَڒْ جِّيڒْ. هَالِّيلُو-يَاه. ▪