ڒْوحْشْ زِي ڒبْحَارْ
13
‏1 ؤُشَا ذوْڒغْ بدّغْ خْ إِجْذِي غَارْ ثْمَا ن ڒبْحَارْ، ؤُشَا ژْرِيغْ إِجّْ ن ڒْوحْشْ إِڭعّذْ-د زِي ڒبْحَارْ، غَارسْ عشْرَا ن وَاشَّاونْ ذ سبْعَا ن إِزدْجِيفنْ. خْ وَاشَّاونْ نّسْ عشْرَا ن ثمْرِيسِينْ ؤُشَا خْ إِزدْجِيفنْ نّسْ يُورَانْ خَاسنْ إِجّْ ن يِيسمْ ن تّكْفِيرْ. ▪ ‏2 ڒْوحْشْ إِ ژْرِيغْ، يَارْوسْ ذڭْ ؤُغِيڒَاسْ، إِضَارنْ نّسْ أَمْ إِضَارنْ ن دُّوبْ، أَخنْفُوشْ نّسْ أَمْ ؤُخنْفُوشْ ن وَايْرَاذْ. ڒْهَايْشثْ ثوْشَا أَسْ جّهْذْ نّسْ ذ ڒْعَارْشْ نّسْ ؤُڒَا ذ صُّولْطَا إِمْغَارنْ. ‏3 إِجّنْ زڭْ إِزدْجِيفنْ نّسْ إِڭَّا أَخْمِي إِيْزمْ أَڒْ ڒْموْثْ، خنِّي إِتّْوَاسْڭنْفَا ؤُيزِّيمْ نّسْ إِ إِڭِّينْ أَخْمِي إِيزْمنْ أَڒْ ڒْموْثْ، ؤُشَا مَارَّا ثَامُّورْثْ ثضْفَارْ ڒْوحْشْ س ؤُثبْهثْ أَمقّْرَانْ. ‏4 أَقَا نِيثْنِي عبْذنْ ڒْهَايْشثْ، مِينْزِي نتَّاثْ ثوْشَا صُّولْطَا إِ ڒْوحْشْ، ؤُشَا نِيثْنِي عبْذنْ ڒْوحْشْ، نَّانْ: ”مَانْ ونْ يَارْوسنْ ذِي ڒْوحْشْ ذ مَانْ ونْ إِزمَّارنْ أَذْ كِيذسْ إِمّْعَاڒَانْ؟“ ▪ ‏5 إِمّوْشْ أَسْ إِ ڒْوحْشْ أَقمُّومْ نِّي إِسَّاوَاڒنْ س ؤُكبَّارْ ؤُ س ؤُشقّفْ ذِي أَربِّي، ؤُشَا ثمّوْشْ أَسْ صُّولْطَا حِيمَا أَذْ يڭّْ أَمُّو، إِ يِيجّْ ن ڒْقدّْ ن ثْنَاينْ ؤُ-أَربْعِينْ ن إِيُورنْ. ▫ ▪ ‏6 ؤُشَا نتَّا يَارْزمْ أَقمُّومْ نّسْ حِيمَا أَذْ إِشقّفْ ذِي أَربِّي، ؤُ حِيمَا أَذْ إِشقّفْ ذڭْ يِيسمْ نّسْ ؤُ ذِي ثْزذِّيغْثْ نّسْ، ؤُڒَا ذِي مَارَّا إِنِّي إِزدّْغنْ ذڭْ ؤُجنَّا. ‏7 إِمّوْشْ أَسْ صُّولْطَا مَاحنْذْ أَذْ إِمْنغْ أَكْ-ذ إِمْقدَّاسنْ ؤُ مَاحنْذْ أَذْ خَاسنْ إِغلّبْ. ثمّوْشْ أَسْ صُّولْطَا خْ كُوڒْ ثَاقْبِيتْشْ ذ ڒْڭنْسْ ذ يِيڒسْ ذ شُّوعُوبْ. ▪ ‏8 مَارَّا إِنِّي ثُوغَا إِزدّْغنْ ذِي ثمُّورْثْ أَذْ ث عبْذنْ، إِنِّي ؤُمِي وَارْ يُورِينْ إِسْمَاونْ نْسنْ ذڭْ وذْلِيسْ ن ثُوذَارْثْ ن يزْمَارْ ونِّي ؤُمِي إِتّْوَاغَارْصْ قْبڒْ ثَامَارْسِيوْثْ ن دُّونشْثْ. ▪
‏9 ونِّي غَارْ دْجَانْ إِمزُّوغنْ، أجّْ إِ-ث أَذْ إِسڒْ.
‏10 مَاڒَا ذِينْ إِجّنْ ونِّي إِسِّيذْفنْ غَارْ ثْمحْبَاسْثْ، أَذْ إِتّْوَانْذهْ نتَّا س يِيخفْ نّسْ غَارْ ثْمحْبَاسْثْ. إِنِّي إِنْغِينْ س سِّيفْ، أَذْ تّْوَانْغنْ س سِّيفْ. أَقَا ذَا إِتّْبَانْ-د ضّْبَارْ ذ لْ-إِيمَانْ ن إِمْقدَّاسنْ. ▪
ڒْوحْشْ زِي ثمُّورْثْ
‏11 خنِّي ژْرِيغْ إِجّْ ن ڒْوحْشْ نّغْنِي إِڭعّذْ-د زِي ثمُّورْثْ، ثُوغَا غَارسْ ثْنَاينْ ن وَاشَّاونْ ؤُشَا يَارْوسْ ذڭْ إِزْمَارْ، مَاشَا إِسِّيوڒْ أَمشْنَاوْ ڒْهَايْشثْ. ▪
‏12 ثُوغَا إِحكّمْ س مَارَّا صُّولْطَا ن ڒْوحْشْ أَمزْوَارُو زَّاثْ إِ ثِيطَّاوِينْ نّسْ، يَارَّا-د ثَامُّورْثْ ذ إِمزْذَاغْ نّسْ مَارَّا أَذْ عبْذنْ ڒْوحْشْ أَمزْوَارُو، ونِّي إِڭّنْفَانْ زڭْ ؤُيزِّيمْ نّسْ إِ إِڭِّينْ أَخْمِي إِيْزمْ أَڒْ ڒْموْثْ. ▪
‏13 إِتّڭّْ ڒعْڒَامَاثْ ثِيمقّْرَانِينْ أَڒْ د-إِسّهْوَا ثِيمسِّي زڭْ ؤُجنَّا خْ ثمُّورْثْ قِيبَاتْشْ إِ ثِيطَّاوِينْ ن إِوْذَانْ. ▪
‏14 أَذْ إِغْوَا إِنِّي إِزدّْغنْ ذِي ثمُّورْثْ س ڒعْڒَامَاثْ إِ ذ أَسْ إِمّوْشنْ حِيمَا أَذْ ثنْ إِڭّْ قِيبَاتْشْ إِ ثِيطَّاوِينْ ن ڒْوحْشْ أَمزْوَارُو، مَاحنْذْ أَذْ يِينِي إِ ينِّي إِزدّْغنْ ذِي ثمُّورْثْ أَذْ كَّارنْ أَذْ سّْبدّنْ ڒخْيَاڒْ إِ ڒْوحْشْ، ونِّي ثُوغَا إِيْزمْ س سِّيفْ ؤُشَا إِدَّارْ-د عَاوذْ. ▪
‏15 ؤُشَا إِمّوْشْ أَسْ أَذْ إِڭّْ إِجّْ ن أَرُّوحْ إِ ڒخْيَاڒْ ن ڒْوحْشْ، حِيمَا أَذْ إِسِّيوڒْ ڒخْيَاڒْ ن ڒْوحْشْ ؤُشَا أَذْ إِڭّْ بلِّي مَارَّا إِنِّي وَارْ إِعبّْذنْ ڒْوحْشْ، أَذْ تّْوَانْغنْ. ▪
‏16 ؤُشَا أَذْ إِڭّْ بلِّي أَذْ إِمّوْشْ إِ مَارَّا إِشْثْ ن ڒعْرَامثْ خْ ؤُفُوسْ نْسنْ أَفُوسِي نِيغْ خْ ثنْيَارْثْ نْسنْ، إِ إِمژْيَاننْ ذ إِمقّْرَاننْ، إِ أَيْثْبَابْ ن وَاڭْڒَا ذ إِمزْڒَاضْ، إِ إِحُورِّييّنْ ذ إِسمْغَانْ، ▫
‏17 ؤُشَا أَذْ إِڭّْ بلِّي ؤُڒَا ذ إِجّْ وَارْ إِزمَّارْ أَذْ إِسغْ نِيغْ أَذْ إِزّنْزْ مْغِيرْ ونِّي غَارْ ثدْجْ ڒعْڒَامثْ، ذ يِيسمْ ن ڒْوحْشْ نِيغْ نُّومْرُو ن يِيسمْ نّسْ. ▪
‏18 ذَانِيثَا ثدْجْ ثِيغِيثْ: ونِّي غَارْ إِدْجْ ڒعْقڒْ، إِزمَّارْ أَذْ إِسّنْ نُّومْرُو ن ڒْوحْشْ، مِينْزِي نتَّا ذ نُّومْرُو ن إِجّْ ن بْنَاذمْ ؤُشَا نُّومْرُو نّسْ ذ ستَّا-مْيَا ؤُ-ستَّا ؤُ-ستِّينْ. ▪