زَاكَارِييَّا
أَڒَاغِي إِ تُّوبثْ
1
‏1 ذڭْ ؤُيُورْ وِيسّْ ثْمنْيَا، ذڭْ ؤُسڭّْوَاسْ وِيسّْ ثْمنْيَا ن ذَارِييُوسْ، يُوسَا-د وَاوَاڒْ ن سِيذِي غَارْ زَاكَارِييَّا، مِّيسْ ن بَارَاخْيَا، مِّيسْ ن عِيدُّو، أَنَابِي، إِنَّا:
‏2 ”سِيذِي ثُوغَا إِفُّوڭمْ أَطَّاسْ خْ ڒجْذُوذْ نْومْ. ‏3 إِنِي أَسنْ: أَمُّو إِ إِقَّارْ سِيذِي ن ڒْعسْكَارَاثْ:
ذْوڒْ-د غَارِي، أَمُّو إِ إِقَّارْ سِيذِي ن ڒْعسْكَارَاثْ، خنِّي نشّْ أَذْ غَارْومْ-د ذوْڒغْ، إِقَّارْ سِيذِي ن ڒْعسْكَارَاثْ. ‏4 وَارْ تِّيڒِيمْ أَمشْنَاوْ ڒجْذُوذْ نْومْ إِ ينِّي ؤُمِي بَارّْحنْ إِنَابِييّنْ ن زِيشْ، نَّانْ: أَمُّو إِ إِقَّارْ سِيذِي ن ڒْعسْكَارَاثْ، ذوْڒمْ-د خنِّي زڭْ إِبْرِيذنْ نْومْ إِعفّْننْ ؤُ زِي ثْمڭَّا نْومْ إِعفّْننْ. مَاشَا نِيثْنِي وَارْ سْڒِينْ شَا ؤُ وَارْ ذ أَيِي وْشِينْ أَمزُّوغْ، أَمُّو إِ إِقَّارْ سِيذِي. ▪ ‏5 ڒجْذُوذْ نْومْ، مَانِي دْجَانْ؟ ؤُ إِنَابِييّنْ، مَا أَذْ دَّارنْ إِ ڒبْذَا؟ ‏6 مَاشَا أَوَاڒنْ إِنُو ذ ثْوصَّا إِنُو نِّي ؤُمُورغْ إِ إِمْسخَّارنْ إِنُو، إِنَابِييّنْ، مَا وَارْ ڒْقِيفنْ ڒجْذُوذْ نْومْ؟ نِيثْنِي ذوْڒنْ-د، نَّانْ: أَمْ مَامّشْ ثُوغَا سِيذِي ن ڒْعسْكَارَاثْ إِنكّْوَا أَذْ يڭّْ أَكِيذْنغْ، عْلَاحْسَابْ إِبْرِيذنْ نّغْ ذ ثْمڭَّا نّغْ، أَمُّو إِ إِڭَّا نتَّا أَكِيذْنغْ.“ ▪
ثَامژْرِيوْثْ ثَامزْوَارُوثْ ن أَربْعَا ن إِيْسَانْ
‏7 ذڭْ وَاسّْ وِيسّْ أَربْعَا ؤُ-عِيشْرِينْ، ذڭْ ؤُيُورْ وِيسّْ حِيطَاشْ، وَا ذ أَيُورْ ن شَابَاطْ، ذڭْ ؤُسڭّْوَاسْ وِيسّْ ثْنَاينْ ن ذَارِييُوسْ يُوسَا-د وَاوَاڒْ ن سِيذِي غَارْ زَاكَارِييَّا، مِّيسْ ن بَارَاخْيَا، مِّيسْ ن عِيدُّو، أَنَابِي، إِنَّا:
‏8 ”نشّْ ژْرِيغْ ذِي دْجِيڒثْ، خْزَارْ، أَقَا إِجّْ ن ورْيَازْ خْ إِجّْ ن ؤُيِيسْ ذ أَزڭّْوَاغْ. نتَّا ثُوغَا إِبدّْ جَارْ ثْشجِّيرَا ن ثْرِيحَانْثْ ذِي ڒَادْجَاغْ ؤُ أَوَارْنِي أَسْ ذِينْ إِيْسَانْ إِزڭّْوَاغنْ ذ ييْسَانْ إِقهْوِييّنْ ذ ييْسَانْ إِشمْڒَاڒنْ. ‏9 نشّْ نِّيغْ: ”سِيذِي إِنُو، مِينْ عْنَانْ إِنَا؟“ ڒخْذنِّي إِنَّا أَيِي لْمَالَاكْ نِّي كِيذِي إِسَّاوَاڒنْ: ”نشّْ أَذْ أَشْ سّشْنغْ مِينْ عْنَانْ إِنَا!“
‏10 أَرْيَازْ نِّي إِبدّنْ جَارْ ثْشجِّيرَا ن ثْرِيحَانْثْ، يَارَّا-د، إِنَّا: ”إِنَا ذ إِنِّي د-إِسّكّْ سِيذِي حِيمَا أَذْ سُوحنْ خْ ثمُّورْثْ.“
‏11 نِيثْنِي أَرِّينْ-د خْ لْمَالَاكْ ن سِيذِي، ونِّي إِبدّنْ جَارْ ثْشجِّيرَا ن ثْرِيحَانْثْ، نَّانْ: ”نشِّينْ نْسُوحْ ذِي ثمُّورْثْ، ؤُ خْزَارْ، مَارَّا ثَامُّورْثْ ثقِّيمْ، ثَارْسَا.“
‏12 خنِّي يَارَّا-د لْمَالَاكْ ن سِيذِي، إِنَّا: ”أَ سِيذِي ن ڒْعسْكَارَاثْ، أَڒْ مڒْمِي عَاذْ وَارْ ثتّْحِينِّيذْ خْ ؤُرْشَالِيمْ ؤُ خْ ثْندَّامْ ن يَاهُوذَا نِّي خْ ثُوغَا ثْسخْضذْ سبْعِينْ ن إِسڭّْوُوسَا أَيَا؟“
‏13 سِيذِي يَارَّا-د خْ لْمَالَاكْ نِّي كِيذِي إِسَّاوَاڒنْ س وَاوَاڒنْ شْنَانْ، س وَاوَاڒنْ ن ؤُفوّجْ.
‏14 لْمَالَاكْ نِّي كِيذِي إِسَّاوَاڒنْ، إِنَّا أَيِي: ”بَارّحْ، إِنِي:
\qt*أَمُّو إِ إِقَّارْ سِيذِي ن ڒْعسْكَارَاثْ:\qt
نشّْ ؤُسْمغْ ذِي طّْوعْ ن ؤُرْشَالِيمْ ذ صِيهْيُونْ س وَاسَامْ ذ أَمقّْرَانْ.
‏15 س إِجّْ ن ؤُذُوقّزْ أَمقّْرَانْ ن وغْضَابْ إِنُو
فُّوڭْمغْ خْ ڒڭْنُوسْ إِنّفْخنْ.
نشّْ ثُوغَا شْوَايْثْ فُّوڭْمغْ س ؤُذُوقّزْ ن وغْضَابْ إِنُو،
مَاشَا نِيثْنِي رُوحنْ أَرْنِينْ ذَايسْ.“
‏16 ”خْ ؤُيَا أَمُّو إِ إِقَّارْ سِيذِي:
نشّْ ذوْڒغْ-د غَارْ ؤُرْشَالِيمْ س ثحْنُونشْثْ،
ثَادَّارْثْ إِنُو أَذْ ثتّْوَابْنَا ذَايسْ،
أَمُّو إِ إِقَّارْ سِيذِي ن ڒْعسْكَارَاثْ،
ؤُشَا أَفِيڒُو نْ ڒعْبَارْ أَذْ إِتّْوَاڭّْ خْ ؤُرْشَالِيمْ.“
‏17 ”أَرْنِي بَارّحْ، إِنِي:
\qt*أَمُّو إِ إِقَّارْ سِيذِي ن ڒْعسْكَارَاثْ:\qt
ثِيندَّامْ إِنُو أَذْ فيّْضنْثْ عَاوذْ سْ ڒْخَارْ،
مَاغَارْ سِيذِي أَذْ إِسّْفوّجْ صِيهْيُونْ عَاوذْ
ؤُ نتَّا أَذْ إِخْضَارْ ؤُرْشَالِيمْ عَاوذْ.“