نَاحُومْ
أَوَاڒْ ن نَاحُومْ خْ نِينْوَا
1
‏1 ڒْحُوكْمْ إِسَّاڭّْوَاذنْ خْ نِينْوَا. أَذْلِيسْ ن ثْمژْرِيوْثْ ن نَاحُومْ، أَلْقُوشِي.▫
سِيذِي ذ ونِّي إِنقّْمنْ
‏2 أَلِيفْ. - أَربِّي إِتَّاسْمنْ ؤُ سِيذِي إِنْثَاقَامْ،
سِيذِي ذ أَنقَّامْ ؤُ نتَّا ذ بَابْ ن وسْعَارْ.
سِيذِي ذ أَنقَّامْ إِ ڒْعذْيَانْ نّسْ،
نتَّا إِڭَّا ڒْعذْيَانْ جَارْ ثِيطَّاوِينْ نّسْ. ▫ ▪
‏3 سِيذِي غَارسْ تَّاسِيعْ ن ڒْخَاضَارْ ؤُ جّهْذْ نّسْ إِمْغَارْ
ؤُ نتَّا وَارْ إِتّْبَارِّي عمَّارْصْ ونِّي إِتّڭّنْ دّنْبْ.
بِيثْ. أَبْرِيذْ ن سِيذِي ذِي ثْحَارْيَاضْثْ ؤُ ذڭْ ؤُسمِّيضْ،
إِسيْنُوثنْ أَقَا أَثنْ ذ ثَاعجَّاجْثْ ن إِضَارنْ نّسْ. ▫
‏4 ڭِيملْ. - نتَّا إِوبّخْ ڒبْحَارْ، إِتَّارَّا إِ-ث يُوژغْ،
مَارَّا إِغزْرَانْ إِتّجَّا إِ-ثنْ تَّاژْغنْ.
ذَالِيثْ. بَاشَانْ ذ كَارْمَالْ سْڒَاونْ،
ؤُڒَا ذ نُّووَارْ ن لُوبْنَانْ إِسْڒَاوْ. ▫
‏5 هِي. - إِذُورَارْ تَّارْجِيجِينْ زَّايسْ،
ؤُ ثِيوْرِيرِينْ فسّْينْثْ،
وَاوْ. ؤُ ثَامُّورْثْ ثتّْوَاسّْڭعّذْ-د زَّاثْ إِ وُوذمْ نّسْ،
ؤُڒَا ذ مَارَّا وِي خَاسْ إِزدّْغنْ! ▪
‏6 زَايِينْ. - وِي إِزمَّارنْ أَذْ إِقِّيمْ إِبدّْ زَّاثْ إِ وسْخضْ نّسْ،
ؤُ وِي إِزمَّارنْ أَذْ إِكَّارْ زَّاثْ إِ ڒْحَاذُوقْ ن وغْضَابْ نّسْ؟
خِيثْ. أَسْعَارْ نّسْ إِتّْوَاكبّْ-د أَمْ ثْمسِّي
ؤُ ثِيصُوضَارْ تّْوَاقدْجْعنْثْ-إِ-د زَّايسْ.
‏7 ثِيث. - إِشْنَا سِيذِي
إِ دُّورِّي ذڭْ وَاسّْ ن ڒحْصَارثْ.
يُوذْ. نتَّا إِسّنْ مَارَّا إِنِّي غَارسْ يَارزُّونْ أَذُورِّي. ▪
‏8 كَافْ. - س يِيشْثْ ن ڒْحمْڒثْ إِفيّْضنْ
أَذْ يُوقَا أَمْشَانْ نّسْ
ؤُ ڒْعذْيَانْ نّسْ أَذْ ثنْ إِضْفَارْ،
غَارسْ أَڒْ غَا يَاذْفنْ غَارْ ثَادْجسْثْ.
‏9 مِيمْ. - مِينْ ثْخَارّْصمْ خنِّي خْ سِيذِي؟
نتَّا أَذْ ث يُوقَا قَاعْ.
أَغُوفِي وَارْ د-إِتِّيسْ مَارْثَاينْ.
‏10 أَقَا نِيثْنِي تّْوَامُوذنْ عَاذْ أَمشْنَاوْ شْبَارْقْ أَكْ-ذ إِسنَّاننْ،
ؤُ غلَّانْ أَمْ إِمسْشَارنْ،
أَمُّو إِ غَا تّْوَاشّنْ نِيثْنِي قَاعْ أَمشْنَاوْ أَڒُومْ يُوژْغنْ.
‏11 زَّايكْ إِ د-إِفّغْ
ونِّي إِتّْخَارّْصنْ ذِي مِينْ وَارْ إِحْڒِينْ خْ سِيذِي،
أَمْشَاوَارْ إِ وَارْ إِسكّْوِينْ وَالُو.
‏12 أَمُّو إِسِّيوڒْ سِيذِي:
وَاخَّا نِيثْنِي تّْفڒْحنْ ؤُ دْجَانْ ذڭْ وَاطَّاسْ،
وَاخَّا أَمنِّي نِيثْنِي أَذْ تّْوَاقسّنْ ؤُ نتَّا أَذْ إِعْذُو.
وَاخَّا نشّْ ڭِّيغْ خَاكْ أَغِيڒْ،
مَاشَا نشّْ وَارْ خَاكْ تّڭّغْ أَغِيڒْ عَاذْ.
‏13 ڒخُّو أَذْ أَرْژغْ أَزَايْڒُو نّسْ إِ خَاكْ إِمَّارْسنْ
ؤُ نشّْ أَذْ شَارّْڭغْ ثِيسْغُونِينْ نّكْ.
‏14 سِيذِي إِوصَّا خَاكْ،
أَقَا وَارْ زَّايكْ إِتِّيڒِي عَاذْ حذْ س يِيسمْ نّكْ.
نشّْ أَذْ قضْعغْ ڒخْيَاڒَاثْ إِنقْشنْ ذ ڒخْيَاڒَاثْ إِفسْينْ زِي ثَادَّارْثْ نّكْ.
نشّْ أَذْ ڭّغْ أَنْضڒْ نّكْ،
مَاغَارْ ؤُفِيغْ شكْ ثفْسُوسذْ.