14
‏1 خنِّي إِسِّيوڒْ سِيذِي أَكْ-ذ مُوسَا، إِنَّا: ‏2 ”سِيوڒْ أَكْ-ذ أَيْثْ ن إِسْرَائِيل، مَاحنْذْ أَذْ د-ذوْڒنْ ؤُشَا أَذْ وْثنْ إِقِيضَانْ نْسنْ زَّاثْ إِ فِي-هَاخِيرُوثْ، جَارْ مِيڭْذُولْ ذ ڒبْحَارْ، قِيبَاتْشْ إِ بَاعَالْ-صَافُونْ. أَرنْذَاذْ نّسْ أَذْ ثوْثمْ إِقِيضَانْ نْومْ خْ ثْمَا ن ڒبْحَارْ. ▪ ‏3 فِيرْعُونْ أَذْ يِينِي خْ أَيْثْ ن إِسْرَائِيل: ’أَقَا نِيثْنِي ودَّارنْ ذِي ثمُّورْثْ، أَقَا ڒخْڒَا إِحْصَارْ إِ-ثنْ.‘ ‏4 ؤُشَا ڭُّورْ نشّْ أَذْ سّْقسْحغْ ؤُڒْ ن فِيرْعُونْ حِيمَا أَذْ ثنْ إِضْفَارْ ؤُ نشّْ أَذْ تّْوَاسْعُودْجِيغْ خْ فِيرْعُونْ ؤُ خْ مَارَّا ڒْعسْكَارْ نّسْ ؤُشَا أَذْ سّْننْ إِمِيصْرِييّنْ بلِّي نشّْ ذ سِيذِي.“ ؤُشَا أَمُّو إِ ت ڭِّينْ نِيثْنِي. ▪
‏5 ؤُشَا خبَّارنْ إِ ؤُجدْجِيضْ ن مِيصْرَا بلِّي ڒْڭنْسْ يَارْوڒْ. خنِّي إِبدّڒْ ؤُڒْ ن فِيرْعُونْ ذ إِمْسخَّارنْ نّسْ خْ ڒْڭنْسْ ؤُشَا نَّانْ: ”مَامّشْ إِ نڭَّا أَيَا، نسّكّْ إِسْرَائِيل زِي ثسْمُوغِي إِ إِڭِّينْ إِ نشِّينْ. ‏6 ؤُشَا إِحزّمْ فِيرْعُونْ أَكَارُّو نّسْ، إِكْسِي أَكِيذسْ ڒْڭنْسْ نّسْ. ‏7 إِكْسِي أَكِيذسْ ستَّا-مْيَا ن إِكَارُّوثنْ إِشوَّارنْ ذ مَارَّا إِكَارُّوثنْ ن مِيصْرَا ؤُشَا إِڭَّا أَشوَّارْ ن إِنغْرَافنْ زِي ڒْعسْكَارْ نّسْ خْ كُوڒْ إِجّْ زَّايْسنْ. ‏8 أَقَا إِسّقْسحْ سِيذِي ؤُڒْ ن فِيرْعُونْ، أَجدْجِيذْ ن مِيصْرَا، ؤُشَا يَارْذفْ نتَّا أَيْثْ ن إِسْرَائِيل، مَاشَا أَيْثْ ن إِسْرَائِيل ثُوغَا فّْغنْ س يِيجّْ ن ؤُفُوسْ إِتّْوَاسْڭعّْذنْ. ‏9 أَرذْفنْ ثنْ إِمِيصْرِييّنْ ؤُشَا إِوْضنْ غَارْسنْ س مَارَّا إِيْسَانْ ذ إِكَارُّوثنْ ن فِيرْعُونْ ذ إِمْنَاينْ نّسْ ذ ڒْعسْكَارْ نّسْ، غَارْ فِي-هَاخَارُوثْ، غَارْ ؤُجمَّاضْ ن بَاعَالْ-صَافُونْ، مَانِي وْثِينْ إِقِيضَانْ نْسنْ غَارْ ڒبْحَارْ. ▪
‏10 ڒَامِي ثنْ-د يُوذسْ فِيرْعُونْ، سّْڭعّْذنْ أَيْثْ ن إِسْرَائِيل ثَامُوغْڒِي نْسنْ، ژْرِينْ بلِّي إِمِيصْرِييّنْ ضْفَارنْ ثنْ-د ؤُشَا نِيثْنِي ڭّْوذنْ أَطَّاسْ. خنِّي سْغُويّنْ أَيْثْ ن إِسْرَائِيل غَارْ سِيذِي.
‏11 نَّانْ إِ مُوسَا: ”مَا وَارْ دْجِينْ عَاذْ إِمضْڒَانْ ذِي مِيصْرَا أَڒْ د أَنغْ ثَاوْيذْ مَاحنْذْ أَذْ نمّثْ ذِي ڒخْڒَا أَيَا؟ مَاغَارْ ثڭِّيذْ أَمُّو، ثسُّوفّْغذْ أَنغْ-د زِي مِيصْرَا؟
‏12 مَا وَارْ كِيذكْ نسِّيوڒْ مَارَّا أَوَاڒنْ-أَ ذِي مِيصْرَا، ننَّا: ’أجّْ أَنغْ أَذْ نخْذمْ إِ إِمِيصْرِييّنْ!‘؟ خَارْ مَاڒَا ثُوغَا نقِّيمْ نخْذمْ إِ إِمِيصْرِييّنْ خْ مَاڒَا نمُّوثْ ذِي ڒخْڒَا.“ ▪
‏13 خنِّي إِنَّا مُوسَا إِ ڒْڭنْسْ: ”وَارْ تّڭّْوذمْ، بدّمْ، ثخْزَارمْ أَسنْجمْ ن سِيذِي إِ ذ أَومْ غَا يوْشْ أَسّْ-أَ، مِينْزِي إِمِيصْرِييّنْ إِنِّي ثتّْوَاڒَامْ أَسّْ-أَ، عمَّارْصْ أَذْ ثنْ ثْژَارمْ عَاذْ إِ ڒبْذَا.
‏14 سِيذِي أَذْ خَاومْ إِمْنغْ ؤُشَا كنِّيوْ مْغِيرْ سْقَارمْ.“
‏15 إِنَّا سِيذِي إِ مُوسَا: ”مَايمِّي غَارِي ثْڒَاغِيذْ؟ إِنِي إِ أَيْثْ ن إِسْرَائِيل حِيمَا أَذْ فسْينْ إِقِيضَانْ نْسنْ.
‏16 سْڭعّذْ ثَاغَّارْشْثْ نّكْ، سْوِيژّضْ أَفُوسْ نّكْ خْ ڒبْحَارْ ؤُشَا فَارْقْ إِ-ث، حِيمَا أَذْ إِژْوَا أَيْثْ ن إِسْرَائِيل خْ ڒْبَارّْ ذِي ڒْوسْثْ ن ڒبْحَارْ.
‏17 خْزَارْ، نشّْ أَذْ سّْقسْحغْ ؤُڒْ ن إِمِيصْرِييّنْ، مَاحنْذْ أَذْ ثنْ أَرذْفنْ ذِي ڒبْحَارْ ؤُ نشّْ أَذْ سّْعُودْجِيغْ إِخفْ إِنُو س فِيرْعُونْ ؤُ س مَارَّا ڒْعسْكَارْ نّسْ، إِكَارُّوثنْ نّسْ ذ إِمْنَاينْ نّسْ ن إِيْسَانْ.
‏18 أَذْ سّْننْ إِمِيصْرِييّنْ بلِّي نشّْ ذ سِيذِي خْمِي إِ غَا تّْوَاسْعُودْجِيغْ س فِيرْعُونْ، س إِكَارُّوثنْ نّسْ ذ إِمْنَاينْ نّسْ ن إِيْسَانْ.“
‏19 خنِّي إِمُّوطِّي لْمَالَاكْ ن أَربِّي نِّي يُويُورنْ زَّاثْ إِ ڒْعسْكَارْ ن إِسْرَائِيل ؤُشَا إِذْوڒْ غَارْ ضفَّارْ نْسنْ: أَقلِّيجْ ن ؤُسيْنُو إِمُّوطِّي زِي زَّاثْ إِ وُوذمْ نْسنْ ؤُشَا إِبدّْ غَارْ ضفَّارْ نْسنْ. ‏20 يُوذفْ ؤُقلِّيجْ جَارْ ڒْعسْكَارْ ن إِمِيصْرِييّنْ ذ ڒْعسْكَارْ ن إِسْرَائِيل. ثُوغَا أَسيْنُو ذ ثَادْجسْثْ إِ نِيثْنِي ؤُ إِسِّيغْ إِ وَا س دْجِيڒثْ ؤُ وَارْ د-إِقَارّبْ إِجّنْ غَارْ ونّغْنِي دْجِيڒثْ ثكْمڒْ. ‏21 ؤُشَا إِسّْوِيژّضْ مُوسَا أَفُوسْ نّسْ خْ ڒبْحَارْ ؤُشَا إِعَارْنْ سِيذِي خنِّي ڒبْحَارْ غَارْ ؤُغزْذِيسْ س يِيجّْ ن ؤُسمِّيضْ أَشَارْقِي إِجهْذنْ، مَارَّا دْجِيڒثْ نِّي، ؤُشَا يَارَّا ڒبْحَارْ أَذْ إِجفّفْ. أَمُّو إِ تّْوَامّْسبْضَانْ وَامَانْ. ▪ ‏22 ؤُيُورنْ أَيْثْ ن إِسْرَائِيل خْ مِينْ يُوژْغنْ ذِي ڒْوسْثْ ن ڒبْحَارْ ؤُشَا أَمَانْ ڭِّينْ أَمشْنَاوْ ڒْحِيضْ خْ يفُّوسْ نْسنْ ذ ؤُزڒْمَاضْ نْسنْ. ▪ ‏23 أَرذْفنْ ثنْ إِمِيصْرِييّنْ، رُوحنْ أَوَارْنِي أَسنْ ذِي ڒْوسْثْ ن ڒبْحَارْ س مَارَّا إِيْسَانْ ن فِيرْعُونْ ذ إِكَارُّوثنْ نّسْ ذ إِمْنَاينْ نّسْ ن يِييْسَانْ. ‏24 ڒَامِي ذ يفُّو ڒْحَاڒْ، إِمْسَارْ بلِّي سِيذِي إِصْوضْ غَارْ ڒْعسْكَارْ ن إِمِيصْرِييّنْ زڭْ ؤُقلِّيجْ ن ثْمسِّي ذ إِسيْنُوثنْ ؤُشَا إِقزّبْ ڒْعسْكَارْ ن مِيصْرَا. ‏25 إِجَّا ثِيجَارَّارِينْ ن إِكَارُّوثنْ نْسنْ أَذْ فسْخنْثْ، أَڒَامِي إِذْوڒْ إِوْعَارْ خَاسنْ أَذْ رَاحنْ غَارْ زَّاثْ. ڒخْذنِّي نَّانْ إِمِيصْرِييّنْ، كُوڒْ إِجّنْ زَّايْسنْ: ”إِتّْخصَّا أَيِي أَذْ أَروْڒغْ زِي زَّاثْ ن ثِيطَّاوِينْ ن إِسْرَائِيل، مِينْزِي سِيذِي إِمْنغْ ذِي طّْوعْ نْسنْ ضِيدّْ إِ إِمِيصْرِييّنْ.“ ‏26 إِنَّا سِيذِي إِ مُوسَا: ”سْوِيژّضْ أَفُوسْ نّكْ خْ ڒبْحَارْ، حِيمَا أَذْ ذوْڒنْ وَامَانْ خْ إِمِيصْرِييّنْ، خْ إِكَارُّوثنْ نْسنْ ؤُ خْ إِمْنَاينْ نْسنْ ن إِيْسَانْ.“ ‏27 خنِّي إِسّْوِيژّضْ مُوسَا أَفُوسْ نّسْ خْ ڒبْحَارْ ؤُ غَارْ ڒفْجَارْ ن ضّْبحْ إِذْوڒْ ڒبْحَارْ غَارْ مَانِي ث ثُوغَا قْبڒْ ؤُشَا أَروْڒنْ إِمِيصْرِييّنْ نِيشَانْ ضِيدّْ نّسْ ؤُشَا إِسّغْضڒْ سِيذِي إِمِيصْرِييّنْ ذِي ڒْوسْثْ ن ڒبْحَارْ. ‏28 ذوْڒنْ-د وَامَانْ ؤُشَا تّْوَانضْڒنْ إِكَارُّوثنْ ذ إِمْنَاينْ ن إِيْسَانْ ن مَارَّا ڒْعسْكَارْ ن فِيرْعُونْ إِ ثُوغَا يُوذفْ أَوَارْنِي أَسنْ غَارْ ڒبْحَارْ. وَارْ زَّايْسنْ إِقِّيمْ ؤُڒَا ذ إِجّنْ. ▪ ‏29 مَاشَا أَيْثْ ن إِسْرَائِيل ؤُيُورنْ خْ مِينْ يُوژْغنْ ذِي ڒْوسْثْ ن ڒبْحَارْ ؤُ أَمَانْ ثُوغَا ڭِّينْ أَمشْنَاوْ ڒْحِيضْ غَارْ يفُّوسْ نْسنْ ذ ؤُزڒْمَاضْ نْسنْ. ▪ ‏30 أَمُّو إِ إِسّنْجمْ سِيذِي إِسْرَائِيل ذڭْ وَاسّْ نِّي زڭْ ؤُفُوسْ ن إِمِيصْرِييّنْ ؤُشَا إِسْرَائِيل إِژْرَا إِمِيصْرِييّنْ إِ إِمُّوثنْ خْ ثْمَا ن ڒبْحَارْ. ‏31 إِژْرَا إِسْرَائِيل أَفُوسْ إِمْغَارنْ نِّي إِڭَّا سِيذِي ذڭْ إِمِيصْرِييّنْ ؤُشَا إِڭّْوذْ ڒْڭنْسْ زِي سِيذِي ؤُشَا ؤُمْننْ نِيثْنِي ذِي سِيذِي ؤُ ذِي مُوسَا، أَمْسخَّارْ نّسْ.